
INTRODUCERE 


Când am reluat planul acestei cărţi am avut sentimentul 
ciudat de furt. Era un proiect vechi de trei ani care trebuia 
îmbunătăţit. Dar nu atât vechimea ne-a surprins, cât noutatea 
ideilor şi mai ales faptul că şi noi ne ataşaserăm între timp de el. 

Se prea poate ca pentru titlul primei părţi şi pentru felul în 
care am enumerat problemele fundamentale ale omenirii să fim 
judecați. Pentru o mai bună lămurire vom încerca explicăm atât 
titlul, cât şi ceea ce se vrea fiecare în ansamblul ei. O primă 
întrebare ar fi: “De ce am pus iubirea înainte de religie?” Pentru că, 
după părerea noastră, Dumnezeu a creat lumea, Universul şi 
omenirea din dragoste. Deci dragostea a precedat creaţia. Aşa 
cum filosofia a urmat învăţăturii religioase. O a doua întrebare ar fi: 
“ Ce înseamnă o abordare în cod binar?” 

În această parte a cărţii ne referim la cele trei subiecte 
(iubirea, religia şi filosofia) luate mai întâi individual pentru a le 
putea defini mai bine şi apoi două câte două. Cele trei valori 
fundamentale nu există independent una de cealaltă decât în plan 
metafizic, drept care am hotărât să căutăm regăsirile fiecăreia 
dintre ele în celelalte două. Am conceput deci un joc mental cu 
două soluții. Spre exemplu, iubirea se regăseşte în religie la fel de 
bine ca şi în filosofie. Această binaritate am aplicat-o celor trei 
axiome, iar.regăsirea era deja previzibilă. Această aplicare a avut 
loc mai întâi mental, în cadrul procesului de gândire a lucrării, şi 
apoi practic. De la sine se ridica un castel care parcă ne confirma 
posibilitatea acestei triple corelaţii. Acest lucru ni s-a confirmat 
după ce am citit “Arborele Gnozei” de loan Petru Culianu: “Nici un 
sector al lumii şi al existenței umane nu poate să nu fie definit ca 
un joc mental cu reguli certe.şi deseori cu rezultat incert; printre 
obiectele ideale sau jocurile mentale având ca obiect idei devine 
este astfel previzibil că nu numai religia, cât şi filosofia şi ştiinţele 
sunt jocuri de natură perfect similară şi alcătuite pe baza aceluiaşi 

principiu binar."! Nu putem- să nu ne cerem scuze pentru 
eventualele contopiri de noţiuni de neevitat pe parcursul primei 
părți. Aceste contopiri sunt greu de ocolit mai ales la cuplurile 
“Religia în filosofie” şi “Filosofia în religie”, unde deosebirile se fac 
destul de greu. Dar cum una dintre ele a fost cauza celeilalte, este 
de înţeles această păcălire a simţurilor noastre intelectuale. 

Partea a doua îşi propune să traseze în profunzime 
anumite laturi ale structurii omeneşti, anumite aspecte pe care în 
general omul refuză să le accepte din - vezi Doamne - lipsă de 
timp. În sine partea a doua are trei puncte principale care o susţin 
şi care îi dau şi titlul. Din acestea rezultă mai multe coordonate 
importante şi subtile pe care nu avem cum să le sesizăm dacă nu 
suntem pregătiți. Nimic din adâncurile metafizicii nu se, găseşte 
tratat amănunţit în partea a doua. Am mers mai în profunzime şi 
am încercat să arătăm adevărata față a omului. Putem fi judecaţi 
pentru radicalism şi scientism, însă, dacă ne privim în oglindă, vom 
vedea că fiecare are în el o doză mai mare sau mai mică din 
sublimul terestru care însă zădărniceşte sublimul celest. 

De ce acest titlu şi de ce această manieră de a trata 
lucrurile? Pentru că am fost profund marcati de contradicţia care 
apare între o idee-cadru a lui Eliade şi actualitatea românească. 
Eliade spune că fiecare act al nostru are un “ce” anume sacru, care 
este camuflat de profan. Omul nu-şi dă seama de acest “camuflaj” 
care funcţionează pe toată durata vieţii. Ne pare rău că trebuie să 
o spunem, dar teza lui Eliade nu mai este valabilă nu pentru că nu 
ar mai fi la modă, ci pentru că am decăzut. Nu ne mai camuflăm 
elementul sacru din noi în profan, ci ne pângărim sufletul în limitele 
create de noi şi în derizoriul care a început de multă vreme să ne 
“îmbrace”. Acestea - şi desigur însoţite de multe derivații - sunt 
problemele pe care le atacăm în partea a doua. 

În ultima parte ne-am propus să examinăm structurile. 
gnoseologice ale individului din trei unghiuri diferite: empiric, 
teologic şi metafizic. Ne gândim deci la o metodologie a cunoaşterii 
metafizice bazate pe aceste trei coordonate ale intelectului uman. 

“Metafizica nu are ca obiect propriu al cugetării decât trei idei: 
Dumnezeu, libertatea şi nemurirea, aşa încât al doilea concept unit 
cu cel dintâi trebuie să ducă la al treilea ca la o concluzie 
necesară."2 

Prin urmare, chiar dacă discursul nostru nu are un ton prea 
elaborat, precizăm că partea a treia luată “în sine” este o 
ascensiune de la empiric către metafizic. Vorbind chiar despre 
mijloacele empirice de cunoaştere pe care omul şi le-a perfecţionat 
de-a lungul timpului, privirea noastră s-a concentrat în permanenţă 
asupra planurilor abstracte care se ascund în spatele concretului. 
Această ultimă parte este din punct de vedere organizatoric puţin 
mai complexă, pentru că este formată din trei secțiuni perfect 
distincte: prima secţiune, Empiria, cuprinde o serioasă analiză a 
vieții omului, care porneşte din secolul nostru şi ajunge până în 
societăţile cavalereşti. Scopul analizei este demonstrarea naturii 
neglijente a individului în ceea ce priveşte sufletul său. Cauza 
tuturor relelor este curiozitatea, iniţial copilărească, naivă, ulterior 
dezvoltată sub forma unui mecanism de atrofiere a intimului. 
Secţiunea a doua este dedicată exclusiv clasicilor şi modernilor 
cunoaşterii metafizice. Prin intermediul lor încercăm să analizăm 
din punct de vedere metafizic conceptul de Dumnezeu. Ultima 
secţiune este şi cea mai importantă, pentru că tratează marile 
probleme ale creştinismului şi propune o soluţie pentru rezolvarea 
eternului conflict dintre filosofie şi teologie. Aristotel spune în 
“Metafizica”: 

“Filosofia se numeşte ştiinţa adevărului. Scopul ştiinţei este 
adevărul, iar al celei practice - aplicarea.”3 

Nu suntem convinşi că am descoperit adevărul, dar avem 
siguranța că acesta este drumul spre el, iar aplicarea o constituie 
această carte. 


PARTEA ÎNTÂI 


TRIADA: IUBIRE, RELIGIE, FILOSOFIE 
O ABORDARE METODOLOGICĂ ÎN COD BINAR 


Triada: lubire, religie, filosofie 


CAPITOLUL I 


IUBIREA 


Motto:”Care ar fi definiţia iubirii dacă ea nu ar exista?” 


ubirea este causa prima în Univers. Prin ea, datorită ei, 
motivat de iubire, Dumnezeu a creat lumea. lubirii trebuie 
să-i mulțumim că existăm individual şi colectiv, trup şi spirit. 

Ar fi o dovadă de cădere în derizoriu dacă ne-am referi 
exclusiv la iubire ca act sexual. Aceasta este doar o continuare a 
iubirii mentale, a iubirii în plan metafizic. Căci “dacă sexualitatea ar 
putea rămâne pură, adică pur animalică, întocmai ca celelalte 
funcțiuni ale trupului, Dracul nu s-ar mai preocupa de ea”.4 Deci 
dragostea trupească, atâta vreme cât implică existenţa unui anumit 
rău, ne interesează în mică măsură; în măsura în care acel rău ne 
interesează. 

lubirea în sine este o valoare axiologică greu de definit în 
condițiile în care mai toate curentele filosofice şi gnostice au 
încercat să pună o pată de culoare pe imensul tablou al iubirii. 

lubirea înseamnă, în opinia noastră, suflet. Este o egalitate 
în termeni pe care o vom explica pe parcurs. Sufletul - ne referim 
aici la sufletul curat, animat de linişte şi pace - îndeamnă omul în 
care sălăşluieşte la acte de iubire. Sufletul, în plinătatea şi 
curăţenia sa, este cauza iubirii sau, mai bine zis, este cel care 
percepe iubirea din Univers, iubirea pogorâtă asupra noastră şi 
încearcă să o propage. Toţi avem un trup şi un suflet.. Dacă sufletul 

nostru este liniştit, împăcat cu sine şi cu tot ceea ce se derulează 
în viață, dacă este detaşat - degajă iubire. El face acest lucru fără 
ca noi să ne dăm seama, căci suntem, într-o măsură mai mare sau 
mai mică, nesimţitori la acţiunile subtile ale sufletului. Astfel, el 
devine un fel de magnet care atrage iubirea pură venită din Univers 
şi o propagă în jurul nostru, atrăgându-i pe toți cei ce se află în 
preajma noastră. Majoritatea oamenilor ce viețuiesc pe acest 
pământ nu sunt preocupați de acest gen de lucruri pentru că “nu 
sunt rentabile”. Gândirea sfârşitului de mileniu este încremenită în 
definirea şi acumularea de valori ascunse în spatele unui cont 
dintr-o bancă elveţiană. Binele şi deci iubirea nu mai sunt gândite 
decât punând un semn de egalitate între ele şi ban. Ce este mai 
rău este că se condiţionează reciproc. “Fac bine dacă am bani”. De 
parcă banul ar fi cauza primordială a binelui. 

lubirea nu a mai rămas în acest sfârşit de mileniu decât o 
valoare axiologică şi mai este practicată în justa ei definiție de 
foarte puţini. Atât de puțini, încât îi putem număra pe degete pe cei 
pe care îi cunoaştem. Dar nu vrem să intrăm în statistici, pentru că 
iubirea nu presupune calcule şi procentaje. Ea ori e, ori nu e. Căci 
nu este greu să iubeşti cât este greu să înţelegi cum să iubeşti. De 
aceea iubirea este degradată de cei care o înțeleg şi o percep cu 
totul altfel. Este adusă la stadiul primitiv descris mai sus. Nu putem 
să nu constatăm că utopia lui Platon referitoare la iubire şi 
rezumată într-o frază devine din ce în ce mai mult o utopie. Căci el 
spune: “Oamenii nu iubesc nimic altceva decât ceea ce este bun." 
Venim cu întrebarea: Ce poate fi mai bun decât iubirea însăşi? 
Adică să iubeşti starea de iubire - aceasta credem noi că este 
binele absolut sau sentimentul de graţie care ne duce către binele 
absolut. “lubirea este un fapt puţin frecvent şi un sentiment pe care 
numai unele suflete pot ajunge să îl simtă; în ultimă analiză, un 
talent specific pe care îl posedă unele ființe şi care poate apărea 
de obicei unit cu celelalte talente, dar se poate produce izolat şi 
fără ele." lubirea este deci un fel de rara avis. Absolut nimic nu o 
poate transcende şi foarte puţini se depăşesc pe ei înşişi, îşi 

depăşesc propriile năzuințe egoiste, propriile dorinţe trupeşti şi 
sufleteşti pentru a ajunge la acest stadiu de iubire absolută. 

Foarte puţini - şi acesta este un lucru mai grav - îşi doresc 
să ajungă în “starea de graţie”, să iubească din tot sufletul şi toată 
ființa lor. Acei care ştiu despre această stare de catharsis sunt mai 
mulți decât cei care nu ştiu. Acei care nu-şi doresc să o atingă sunt 
mai mulţi decât cei care nu au această stare. Fariseii iubirii strică 
iubirea în sine. În totalitatea ei iubirea este ponegrită, degradată, 
fardată violent precum o damă ieftină de cartier - aceasta este 
opera fariseilor iubirii, a celor care ştiu că pot ajunge într-un stadiu, 
dar nu vor, se complac în starea lor de bine lumesc. 

“Pentru Sfântul Toma dragostea şi ura sunt două forme ale 
dorinței, ale apetitului. Iubirea esre dorința a ceva mai bun în 
măsura în care este bun; ura este o dorință negativă, o repulsie 
față de rău ca atare.'7 

Repulsia față de rău duce la o întoarcere către bine, către 
frumos, către sufletul nostru. Acea repulsie fată de rău nu 
înseamnă decât arderea buruienilor din sufletul nostru, curățarea 
lui cu lacrimile noastre, păstrarea lui curat şi slăbit ca trupul după o 
boală grea. Căci peste această slăbiciune, peste acele lacrimi va 
veni şi fericirea iubirii. Peste toate acelea va veni şi bucuria de a ne 
surprinde că ne iubim în egală măsură şi părinţii, dar şi copacul din 
fața casei, pentru simplul fapt că-i vom vedea altfel. lubirea ce vine 
din suflet curat îl face pe omul iubitor să vadă altfel lucrurile; el 
percepe altfel întâmplările care se succed cu repeziciune fără să-l 
afecteze cu ceva; acea iubire îl face pe omul iubitor să vadă 
frumusețea sau urâţenia sufletelor celor din jurul lui. El are acest 
avantaj uriaş: că, iubind, se poate apăra de rău pentru că îl 
prevede şi îl preîntâmpină. Dar îl preîntâmpină nu fugind, ci stând 
zid în fața lui şi omorând răul cu vorbe din suflet. Astfel că omul 
care a ajuns într-o asemenea stare, apărându-se pe sine de rău şi 
transformând răul în bine, înmulțeşte binele şi îl propagă cu o şi 
mai mare intensitate. 

Unul dintre marii fericiți ai omenirii, care a iubit iubirea în 

sensul cel mai pur, dar a practicat şi finalizarea ei trupească, a fost 
Don Juan. S-a spus despre Don Juan că a fost un afemeiat, că a 
rănit şi a însângerat sufletele femeilor neprihănite ce-i cădeau în 
mreje. S-au spus multe năzdrăvănii despre el. Întotdeauna femeia 
era victima pasiunii unui nebun, în cazul nostru Don Juan; 
dintotdeauna sexului slab, când a fost, dar mai ales când nu a fost 
cazul, i s-a luat apărarea. “Biata femeie, prin ce a trecut!”, parcă şi 
auzim vreo bocitoare compătimind şi lăcrimând peste nopţile de 
dragoste petrecute de victimă. Don Juan îşi desăvârşea iubirea 
sufletească, o înmulțea prin fiecare iubire a sa. Nae lonescu îl 
defineşte perfect: “Una dintre interpretările care se dau lui Don 
Juan este că el nu iubea în toate femeile pe care le-a iubit pe o 
anume femeie, ci realiza pur şi simplu iubirea, adică iubea iubirea 
însăşi. lubirea aceasta devenise pentru el un fel de absolut 
ipostaziat, care trecea dincolo de limitele lumii. Actul continuu de 
iubire al lui Don Juan este ceva analog cu actul de credinţă, el se 
identifică cu iubirea însăşi.”8 

lată deci cum şi în iubire există un vinovat fără vină căruia 
i se ia apărarea după sute de ani. lubirea dusă până la nivelul de 
transcendenţă la care a ajuns Don Juan rămâne nemuritoare. Spre 
deosebire de iubirea terestră, care se stinge şi se transformă în 
simplă prietenie - cazul multor căsnicii -, iubirea aceasta întreţinută 
precum un foc rămâne şi după ce acela care i-a dat naştere moare. 
Căci dacă nu ar fi aşa, nu am mai citi şi nu am mai pomeni după 
atâta vreme de Don Juan. 

Chiar dacă, de-a lungul secolelor, iubirea a fost definită în 
cadrul unor utopii, pusă în cadre metafizice sau pur şi simplu 
transformată şi degradată, acest fapt nu ne duce decât spre o 
singură concluzie: omenirea a conştientizat superba gravitate a 
acestui sentiment absolut şi a căutat să se apropie de el prin 
mijloace mai mult sau mai puţin primitive. Astfel, “în hinduism, 
iubirea este la baza individualului de a se destrăma în realitatea 
adevărată; în platonism, ideea este tendinţa asociată de a reface 
unitatea reală a ideii. Platon spunea că nu există om bărbat şi om 

femeie, că prototipul om este asexual, că om bărbat şi om femeie 
sunt forme de realități concrete, corupte, ale tipului real - ideea de 
om. La baza iubirii stă întotdeauna necesitatea de sinteză: obiectul 
pe care îl cunosc, îl cunosc printr-o identificare a mea cu acest 
obiect.”9 

Concluzia noastră este deci că doar printr-o identificare a 
noastră cu noi înşine ne vom putea cunoaşte şi iubi mai mult şi în 
sens absolut semenii; iubindu-i pe ei, îl vom iubi pe Dumnezeu. 


CAPITOLUL II 


RELIGIA 


Motto: “Cred, Doamne, ajută necredinței mele!”10 


şa cum am precizat la început, cele trei valori 
reprezentante ale frământărilor omeneşti sunt strâns 
legate între ele printr-un fel de cronologie in absentia. Cauza şi 
efectul - acestea sunt cuvintele care planează asupra noțiunilor 
luate în discuţie de noi. | 
Religia urmează iubirii aşa cum copilui urmează mamei 
sale. Religia fără iubire nu este o religie întreagă, aşa cum, din nou, 
copilul fără mamă nu se întregeşte sufleteşte în devenirea sa. 
Religia s-a născut din iubire. Noi ne-am născut din iubire şi lisus 
Cristos a fost trimis de Tatăl printre noi pentru a împământeni 
iubirea. Dar aşa cum discipolul îşi întrece maestrul, tot astfel religia 
a întrecut cauza primă a devenirii sale - iubirea. Puţini mai sunt cei 
care înțeleg religia ca fiind strâns legată de iubire. Căci nu o percep 

ca o noțiune duală — iubirea de Dumnezeu, pe de o parte, şi iubirea 
de aproapele, pe de altă parte. Oamenii înţeleg iubirea de 
Dumnezeu şi atât şi nu se sfiesc să-l judece pe aproapele. Prin 
aceasta micşorează, ciobesc şi iubirea către Dumnezeu. Dacă îl 
iubeşti pe Dumnezeu, în mod inevitabil îl iubeşti şi pe aproapele şi, 
fără să vrem, reciproca este perfect valabilă. Putem spune toţi că 
suntem botezați întru Cristos, că suntem creştini şi că ne închinăm 
când trecem pe lângă o biserică, dar câți dintre noi se împlinesc cu 
adevărat în religie luând în calcul dualismul iubirii? 

“Aşa cum toţi cei care se îndrăgostesc o fac la fel, misticii 
din toate timpurile şi locurile au parcurs acelaşi drum şi au spus în 
ultimă analiză aceleaşi lucruri. Omul nu trebuie să aibă doar un 
Dumnezeu gândit, deoarece când încetează gândirea, încetează şi 
Dumnezeu."11 

Deci Dumnezeu nu trebuie să existe în mintea noastră sau, 
mai bine zis, nu trebuie să ni-L proiectăm în minte, pentru că 
mintea este plină de gânduri bune, dar şi de gânduri rele. Dacă eu 
ÎI gândesc pe Dumnezeu, acest gând va ricoşa în mintea mea, în 
sufletul meu şi eu voi fi mândru că, iată, cred cu tot sufletul în 
Dumnezeu. Dar gândul despre Dumnezeu a ajuns în suflet trecând 
prin vama minţii, care l-a dezbrăcat de toată frumusețea sa şi l-a 
trimis în suflet plin şi de relele minţii mele, dar şi de cele bune. 

Părerea noastră este că Dumnezeu nu trebuie gândit deloc. 
Credem că gândirea minimalizează valoarea în sine a lui 
Dumnezeu. Gândirea despre Dumnezeu este precum sticla 
afumată prin care se uită copiii la Soare. Soarele rămâne tot atât 
de puternic, dar este minimalizat în mintea copiilor de ciobul de 
sticlă, de efectul lui. Aşa stau lucrurile şi cu Dumnezeu. Gândindu- 
L, Îl minimalizăm. Simţindu-L în adevărata frumuseţe, putere şi 
bunătate, numai astfel Îl putem înțelege. Or, simţirea porneşte din 
suflet, acea simtire duhovnicească despre care vorbesc Sfinţii 
Părinţi. Numai noi cu noi înşine, singuri ca în faţa unei oglinzi, 
numai aşa Îl putem simţi pe Dumnezeu. Biserica este o altă etapă, 
una intermediară, iar citirea Bibliei este etapa ultimă de înțelegere 

şi percepție intelectuală a lui Dumnezeu, a învățăturii Sale. 
Dumnezeu mai întâi se simte, apoi se trăieşte şi abia în final se 
înțelege. Nu avem cum să mergem la biserică fără să avem rodul 
simţirii noastre în suflet. La biserică nici nu avem cum să-L simţim 
pe Dumnezeu; putem doar să-l trăim. Biserica ortodoxă s-a 
transformat într-un fel de piață în care cei vârstnici discută despre 
copii şi nepoți, iar cei tineri despre muzică, divertisment etc. Dacă 
nu vorbesc despre nici unul dintre aceste subiecte, oamenii îşi 
comercializează sentimentele, le vând contra sumei de 500-1.000 
lei preotului. Putem fi judecați pentru această atitudine “eretică”, 
dar noi credem că Sfintele Taine şi mai ales Sfânta Taină a 
Spovedaniei nu pot fi comercializate, transformate după principiul 
cerere - ofertă. Adică, dacă eu nu plătesc taxa, preotul nu-mi iartă 
păcatele?! lată cum tocmai cei care ne vorbesc de lucruri sfinte, 
care ne îndeamnă pe drumul cel drept, iată cum tocmai preoții cad 
în derizoriu. Şi pentru ce sume! lată cum banul se perpetuează şi 
în religie ca şi în iubire. lată cum religia începe - pentru unii - să 
devină un bun ascuns în spatele unui cont bancar. Tocmai unde 
este vorba despre sufletele oamenilor! 

Atitudinea noastră nu este vindicativă. Dimpotrivă, din spirit 
de fair-play acceptăm această situaţie instituționalizată, dar nu o 
împărtăşim. Accept faptul că este iarnă afară, dar asta nu 
înseamnă că trebuie să îmi şi placă. lată de ce la biserică nu-L 
putem simţi pe Dumnezeu. Trebuie să fim singuri pentru a trăi 
sentimentul de simtire sufletească. Gnosticii spun că Dumnezeu 
din singurătate a creat Universul şi omenirea. lar noi numai prin 
retragerea privizorie în singurătate Îl putem simţi. Citind Biblia nu 
avem acces la Dumnezeul din sufletul nostru, ci la înțelepciunea 
Sa. Cu Biblia în faţă şi cu simţirea în suflet, omul va deveni “burete 
al Divinităţii. Atunci se poate întoarce iarăşi în lume, ca să se 
îndeletnicească cu treburi pământeşti, pentru că de acum încolo va 
acţiona ca un automat al lui Dumnezeu”.12 

Se cuvine să răspundem aici la o întrebare pe care şi noi şi 
alţii ca noi ne-am pus-o: “Cum aflăm că L-am simţit pe Dumnezeu 


Introducere în metafizica divină 16 


în suflet, curat, fără să fi trecut prin vama minţii? Ce semn avem?” 
Vom şti acest lucru prin noi înşine. Ne vom schimba în bine, dar 
într-un fel de bine atât de radical, încât toți cunoscutii ne vor 
complimenta. Simpla credinţă în Dumnezeu va înmulţi Binele din 
sufletul nostru şi dintr-un singur spic vom avea un lan întreg. Acest 
bine pe care îl vom simţi că se înmulţeşte ne va obliga să facem 
bine şi să facem bine şi astfel vom constata că vorbele noastre, 
care altădată erau vorbe aruncate în vânt, acum ajung în sufletul 
preopinentului, că mâna noastră ajută un bătrân să treacă strada, 
pe scurt, ne vom trezi implicaţi în acțiuni pe care nu le practicam 
până la vremea simțirii lui Dumnezeu. Căci “lui Dumnezeu nu | se 
pot aplica simplistele idei pe care ni le făurim noi, oamenii, despre 
dreptate, iar relaţiile noastre cu Dumnezeu nu se întemeiază pe 
ceva contabil, în care noi să fim întotdeauna creditori şi beneficiari 
pasivi. Dumnezeu seceră şi unde nu a semănat - înseamnă deci că 
trebuie să dăm şi de la noi, să ne străduim, căci cerurile se 
cuceresc."13 

Astfel că nu putem sta pasivi în aşteptarea lui Dumnezeu, 
că nu aşteptăm autobuzul. Nu putem judeca la modul vine - bine, 
nu vine - iarăşi bine. În relația noastră cu Dumnezeu, noi trebuie să 
tindem spre Dumnezeu şi, chiar dacă nu primim vreun semn, 
tindem şi mai mult, căci cu cât încercarea este mai mare, fericirea 
va fi şi mai mare şi simțirea sufletească va fi mai deplină. Lui 
Dumnezeu nu putem să-l mulțumim decât într-un singur fel: 
iubindu-L. cu tot sufletul nostru, neîntinat şi neprihănit. Din iubire 
ne-a creat, cu iubire Îi răspundem. 

În acest stadiu al cărţii putem fi acuzaţi ca fiind habotnici. 
Dacă se crede că iubirea şi multumirea înălțate către Dumnezeu 
sunt semnele unui început de habotnicie, atunci cei care ne acuză 
sunt eretici în măsura în care ei ne consideră pe noi exageraţi în 
credința noastră. 

O confirmare a celor susținute de noi până acum sunt 
cuvintele lui Nae lonescu: “Viabilitatea unei religii se măsoară 
oarecum pe gradul de aparenţă al acestei religii, pe măsura în care 

această religie ajunge la cunoştinţa noastră, pe câtă vreme 
religiozitatea poate să trăiască multă vreme în sufletul unui om, 
independent de faptul că este cunoscută sau nu."14 Cu alte cuvinte, 
suntem toți botezați întru Cristos, dar la foarte puţini a ajuns botezul 
până în suflet. De aceea "Orice act religios are doi termeni: unul 
subiectiv, omenesc, altul în afară de om, transcendent omului, care 
este însăşi Divinitatea."15 Reciprocitatea aceasta nu este instituită 
de ieri, de azi, ea există şi confirmă simţirile şi trăirile multora dintre 
noi. “Dumnezeu din actul religios trebuie să fie un Dumnezeu 
personal, adică un Dumnezeu care să existe în fiecare moment şi 
în fiecare moment să se pună în legătură cu o conştiinţă religioasă; 
Dumnezeu nu stă deasupra lumii pe care a creat-o privind 
nepăsător la ceea ce se întâmplă în Univers."16 

Dumnezeu aşteaptă să fie chemat, este dornic să fie 
chemat să ajute, să-i îndrume pe cei care Îl conştientizează 
religios, pe cei care Îl simt. Simţirea despre care pomeneam la 
începutul acestui capitol este de ordin personal. Legătura fiecăruia 
dintre noi cu Dumnezeu este una neştiută de o terță persoană, dar 
venim cu toţii când credem de cuviință în Casa Sa, în biserică. 
Această adunare nu face mai mică relaţia intimă om - Dumnezeu. 
Căci Dumnezeu este în fiecare dintre noi în egală măsură, fără să 
se piardă pe Sine. Adică eu Îl simt pe Dumnezeu, tu ÎI simţi pe 
Dumnezeu, dar El rămâne acelaşi, întreg şi nesfârşit ca la 
începuturi. lar în biserică Îl simţim fiecare după suflet, Divinitatea 
rămânând neştirbită în Fiinţa Sa. 

Din punct de vedere mistic, Dumnezeu este ceva 
necunoscut. Căci “mistica ar fi cunoaşterea lucrului ascuns. Mistica 
nu se ocupă cu lucrurile ascunse pentru că este mistică, ci pentru 
că este o metodă a metafizicii, chiar metodele raţionale, în 
metafizică, tot cu lucruri ascunse se ocupă.'17 

Dar chiar şi un mistic, deci un om care caută să dezvăluie 
ceea ce este ascuns, ajungând la Dumnezeu şi crezând că 
Dumnezeu este ascuns, şi-L. relevă. Căci doar dacă Îl negăm şi ni- 

L refuzăm, Dumnezeu ne devine necunoscut şi ascuns. Dar când 
căutăm să-L înţelegem, El ni se arată pe dată. Divinitatea nu este 
un lucru ascuns decât în măsura în care noi o ajutăm să fie astfel 
şi, eventual, să rămână astfel pentru sufletele noastre. 

Dar noi nu putem impune ca Divinitatea să rămână ca şi 
inexistentă. Din contră, Ea ne impune nouă să o acceptăm ca 
nefiind un mister. Căci în religie, ca şi în dans, nu noi, ci Dumnezeu 
conduce. Sau, ca să-l parafrazăm pe Descartes cu al său “Cuget, 
deci exist!”, în religie s-ar potrivi mai bine “Cred, deci exist!”. 


CAPITOLUL III 
FILOSOFIA 


gata s-a născut din religie. Se întrepătrunde cu ea în 
anumite faze ale devenirii ei, dar este independentă de 
religie din punct de vedere gnoseologic. Religia se ocupă cu 
sufletele, filosofia cu intelectul. Există deci o diferență mai mult 
decât noțională pe care o vom explica pe parcurs. 

“Filosofia este un act de viață, un act de trăire; a filosofa 
înseamnă a reduce realitatea sensibilă la necesităţile personalităţii 
tale, aşa cum este ea, închegată bine sau rău; filosofia înseamnă 
a deforma realitatea sensibilă şi a încerca să o pui de acord cu tine 
însuţi, a-ți proiecta structura ta spirituală asupra întregului 
cosmos."18 

Dacă filosofia înseamnă referire la realitatea sensibilă 
înseamnă că dintru început filosofia atentează la religie. Căci 
religia, Divinitatea ocupă toată realitatea sensibilă a omenirii. Or, 
filosofia face speculaţii pe seama religiei. De altminteri, de aici s-a 

şi născut filosfia din dorința omului de a omenta cele întâmplate 
acum două mii de ani. Erudiţii nu s-au mărginit la faptele descrise 
în Evanghelii, ci s-au transformat în adevăraţi asceţi ai minţii în 
sensul conceperii unor speculații care mai de care mai năzdrăvane 
cu privire la creştinarea omenirii. Astfel a luat naştere gnosticismul, 
care “în forma lui cea mai generală, se poate defini ca o încercare 
de a înfățişa religia ca o treaptă inferioară de cunoaştere”.!9 

Aşa cum religia este copilul bun al iubirii, tot astfel filosofia 
este copilul rău al religiei. Căci filosofia nu face decât să întoarcă 
pe toate părţile noțiuni fundamentale pe care le-au înţeles primii 
creştini, deci rostul acestei învârtiri într-un cerc vicios nu ne este 
foarte clar. Ştim de la Hegel că există o identitate între religie şi 
filosofie: “Obiectul lor este acelaşi: determinarea absolutului. 
Diferenţa este numai de instrument: filosofia foloseşte 
determinarea noţională intelectuală, religia, reprezentarea 
mitică.”20 

Cu alte cuvinte, filosofia este un fel de religie pentru 
oamenii nobili, “de la oraş”, în timp ce religia le rămâne celor mai 
simpli, oamenilor “de la sate”. Nu putem atribui vreo vină unor 
concepte, ci celor care au derivat semnificaţiile acestor idei. Căci 
inepție mai mare decât răstălmăcirea şi sublimarea religiei în raport 
cu filosofia nu s-a văzut până acum. Filosofia este condiționată de 
religie, fapt pe care domnul Hegel nu l-a perceput pe vremea când 
emitea năzdrăvăniile care l-au făcut celebru. Filosofia există pentru 
că există şi religia şi pentru că în religie se află date care fac 
posibilă speculația filosofică. Dacă religia nu ar fi existat, ne 
întrebăm care ar fi fost preocupările majore ale filosofiei? Absolutul 
nu ar mai fi existat, deci pe marginea cărui fapt notional ar mai fi 
speculat erudiţii? “Nu renaşterea religioasă condiţionează 
renaşterea metafizică şi nici renaşterea metafizică nu 
condiționează renaşterea religioasă, ci altceva: puterea de viață cu 

care se impune problema comună a acestor două ramuri de 
activitate spirituală, care este problema absolutului.”21 

Prin urmare, nici filosofia, nici religia nu-şi sunt inferioare 
una alteia, căci dacă una ar fi inferioară, nu ar mai avea rostul de 
a rezolva problema absolutului. Această problemă se naşte din 
religie, este preluată de metafizică şi, unindu-şi forțele, cele două 
încearcă să o rezolve. Pentru a rămâne în granițele normalului şi 
ale raţionalului, tocmai pentru a ne feri de ridicol, trebuie să 
considerăm cele două noțiuni, filosofia şi religia, ca fiind perfect 
„ distincte şi perfect egale. “Noi în general nu ne mişcăm decât în 
limitele desemnate de rațiune şi în general filosofia nu poate să fie 
făcută decât în aceste granițe ale rațiunii şi deci religia este făcută 
tot înăuntrul acestor granițe, adică în graniţele sistemului nostru 
propriu."22 Prin urmare, în funcţie de gradul nostru de percepție şi 
de înțelegere a religiei depinde şi înţelegerea filosofiei. Reciproca 
nu este valabilă în acest caz. 

Filosofia pune problema cunoaşterii aşa cum religia pune 
problema credinţei. Cele două nu sunt comparabile pentru că 
lucrează cu instrumente diferite, dar gradul de unicitate şi 
intensitate este acelaşi. Cunoaşterea presupune însă să am ceva 
pe care să-l analizez până când pot afirma că-l ştiu pe dinafară. 
Deci cunoaşterea, lucrând cu intelectul, este condiționată de 
capacitățile acestuia, în vreme ce religia, care se ocupă cu 
sufletele, nu are nici o nevoie de nici o condiționare. Ea însăşi 
condiționează omul, nu omul condiţionează religia. Adică religia 
spune: “Ai suflet trăitor - crezi în Dumnezeu, nu ai - îl vei dobândi!”. 
Dar cunoaşterea, cum spuneam în capitolul precedent, este de fapt 
a treia etapă din înţelegerea deplină a religiei - înțelegerea 
înțelepciunii lui Dumnezeu. Deci filosofia este condiţionată de 
această înțelegere. “Întotdeauna în istoria filosofiei de câte ori un 
cugetător a încercat să distrugă substanţa, el a trebuit să înceapă 

prin a nega valoarea principiului identităţii şi toată logica 
nominalistă are ca fundament negarea acestui principiu al 
identităţii. La fel cu filosofiile care au negat realitatea: ai negat 
realitatea, trebuie să negi substanţa, principiul identității, adică ai 
negat existența."23 Or, am spune noi, dacă ai negat existenţa, ai 
negat însăşi Divinitatea şi deci nu mai ai nici instrumentul de 
cunoaştere - filosofia - şi nici obiectul supus cunoaşterii - religia. 
De aceea filosofii nihilişti, dintre care Nietzsche. este reprezentativ, 
nu numai că neagă existența ca noțiune metafizică, dar coborând 
într-un plan concret anulează tot acest sistem, acest lanţ fragil ale 
cărui zale țin una de alta. Ai rupt o za, se pierde tot lanţul. De aceea 
se vorbeşte despre condiţiile existenței care “sunt: logică, 
metafizică (obiectul să fie deosebit de noi şi independent de noi) şi 
psihologică (să fie obiect posibil pentru cunoaşterea noastră)."24 
lată de ce spuneam la început că, fără vina noastră, 
filosofia şi religia se întrepătrund, pentru că obiectivele filosofiei 
sunt cunoaşterea metafizică şi aprofundarea religiei; religia este 
independentă de noi, deci poate intra în cadre metafizice fără a-şi 
pierde valoarea sa intrinsecă. Cineva, vreun cititor răzleţ, ar putea 
crede că am încurcat planul cărții şi “am sărit “ deja la un capitol ce 
va fi printre ultimele. Acesta este pericolul când cele două noţiuni 
sunt puse față în față. Se suprapun de aşa natură, încât însăşi 
expunerea, oricât ar fi de ordonată, poate crea confuzie. 

În acest capitol al cărţii nu am urmărit decât definirea 
filosofiei ca atare şi definirea ei prin prisma religiei. Nu ştim cât de 
bine am reuşit acest lucru, dar ne consolăm cu faptul că am 
încercat. În cele din urmă vom trece la abordarea în cod binar a 
fiecăreia dintre noţiunile definite aici individual. 

CAPITOLUL IV 


IUBIREA ÎN RELIGIE 


Motto: “Neîndestulată va fi inima mea până nu se va odihni întru 
Tine” 


a) lubirea de Dumnezeu 


acă în capitolele precedente am tratat fiecare valoare 

luată individual şi am încercat să o definim în cei mai 
buni termeni pe care i-am avut la îndemână, începând cu acest 
capitol vom căuta oglindirea fiecăreia dintre noțiuni în celelalte 
două. 
Era firesc să începem cu “iubirea în religie” pentru că, aşa cum 
am mai pomenit, iubirea se află la originea tuturor şi trebuie 
căutate regăsirile ei în planul religios. 

lubirea se oglindeşte în religie încă din Vechiul Testament. 

Dumnezeu, denumit într-una dintre cărți lahve, îi cere lui Avraam 
să-şi sacrifice unicul fiu, Isaac. Dintr-o iubire oarbă pentru 
Dumnezeu, Avraam este gata să-şi ardă pe rug fiul, când lahve îi 
apare şi-i spune să se oprească pentru că aceea era doar o piatră 
de încercare a credinţei lui. “Avraam nu putea înțelege sensul 
sacrificiului lui Isaac; aparent era un infanticid şi totuşi Avraam ştia 
că lahve nu-i putea cere un asemenea act. Sacralitatea sacrificării 
lui Isaac era camuflată nu în profan, ci în negativul pur, în crimă.” 
25 Adică Dumnezeu l-a pus la încercare pe Avraam să vadă dacă 

este în stare să omoare din preaplinul credinței sale. lubirea în 
religie apare însă şi înainte de acest episod. Căci din iubire ne-am 
născut şi am crescut în ochii lui Dumnezeu. Aşa cum un pom 
fructifer nu îşi merită numele dacă nu este plin cu fructe, tot astfel 
Creaţia ar fi rămas neîmplinită în absența omului. Dumnezeu nu 
putea lăsa Universul acesta pustiu, pentru că însăşi Creaţia ar fi 
fost imperfectă. În perfecțiunea Sa, Dumnezeu a creat omul. Şi tot 
din dragoste pentru om, Dumnezeu a creat tablele legilor transmise 
prin Moise, pentru a-l feri pe om de a-şi depărta sufletul de 
Divinitate. Căci poruncile, Decalogul nu sunt altceva decât un scut 
dat omului pentru a-şi apăra sufletul. 

Mulțumirea omului adresată lui Dumnezeu a fost 
dintotdeauna cu mult mai mică în raport cu darul lui Dumnezeu. 
Omul însă nu a conştientizat decât în mică măsură reciprocitatea 
ce se impune în relaţia om - Divinitate. “În actul religios, existența 
unei schimbări, adică îndestularea mea, nu se face numai printr-o 
acţiune de la mine la celălalt termen, ci şi printr-o contraacţiune de 
la termen spre mine. Pentru ca actul religios să fie împlinit, pentru 
ca eu să am îndestularea religioasă, trebuie ca la chemarea mea 
către Dumnezeu să răspundă o chemare de la Dumnezeu către 
mine."26 

Ca în orice relaţie de iubire perfectă, reciprocitatea nu este 
necesară cât este mai degrabă obligatorie. Şi nu atât de la 
Dumnezeu către noi, cât de la noi către Dumnezeu. Căci iubirea 
noastră trebuie să se înmulțească odată ce am simţit suflarea 
dumnezeiască, dar nu trebuie să cerem, să pretindem un răspuns 
pentru dragostea noastră. Îl iubim pe Dumnezeu pentru că aşa 
simțim noi de cuviinţă, nu trebuie să aşteptăm bătăi pe umăr şi 
încurajări. “Dumnezeu conduce acest dans”, deci ne conformăm 
prin iubire voinţei Lui. Această îndatorare perpetuă pe care trebuie 
să o simţim faţă de Dumnezeu este exprimată magistral în Psalmii 
lui David. În toţi psalmii apare această recunoştinţă fără sfârşit 
pentru toate ce le face Dumnezeu. Arareori Dumnezeu este rugat, 
dar rugămintea este camuflată de o umilinţă ce ne întoarce cu 

gândul la mulţumire şi recunoştinţă. Am ales spre exemplificare doi 
dintre Psalmii lui David. Unul dintre ei este cântat la sfârşitul 
fiecărei slujbe. Este vorba exact despre acea relaţie de 
reciprocitate pomenită mai sus: “lubi-Te-voi Doamne, virtutea mea! 
Domnul este întărirea mea şi scăparea mea şi izbăvitorul meu."27 
În altă parte scrie psalmistul: “lubeşte milostenia şi judecata 
Domnul; de mila Domnului plin este pământul (...) Fie, Doamne, 
mila Ta spre noi, precum am nădăjduit şi noi întru Tine."28 

Spuneam că Psalmul 17 este cântat (nu în întregime) la 
sfârşitul slujbei. În timpul Liturghiei este pomenit Dumnezeu, este 
pomenit şi lăudat lisus Cristos, ne sunt citite fapte ale Sfinţilor 
Apostoli. Dar în final este înălțată această rugă curată din inimă 
către El, în care preotul cere ajutor, dar face acest lucru abia în 
final. Aşa cum în Psalmul 32 tandemul om - Divinitate este clar pus 
în evidență către sfârşit. 

“Unul dintre elementele fundamentale în orice religie 
existentă este groaza, un fel de teroare sfântă, mistică, în fața 
divinității şi în fața existenţei acesteia hipersensibile, în fața religiei 
propriu-zise."29 Simptomul de teamă ne face să nu ignorăm 
preceptele religioase. Pe lângă credinţa care este plantată în suflet 
şi nu mai poate fi smulsă de acolo, există şi acea teamă care are 
un efect final benefic: perpetua supraveghere pe care o efectuăm 
asupra noastră, asupra comportamentului nostru, autocontrolui pe 
care îl exercităm clipă de clipă tocmai dintr-o teamă ascunsă în 
tenebrele sufletului, ca nu cumva să facem o greşeală care ne-ar 
putea costa scump. Dar iubirea de Dumnezeu este una şi teama 
este cu totul altceva. “lubirea de Dumnezeu nu presupune <<cred 
în Dumnezeu>>; iubirea lui Dumnezeu este un act originar al 
conştiinţei noastre religioase care poate fi concomitent cu <<cred 
în Dumnezeu>>, poate să-i urmeze lui <<cred în Dumnezeu>>, dar 
poate să fie şi anterior acestui <<cred în Dumnezeu>>."30 Deci pot 
să învăţ să iubesc Divinitatea fără să cred în ea, aşa cum pot să 
învăţ să scriu fără să ştiu că scriu prostii. Toţi am făcut bastonaşe 
la şcoală. Dar nici unul dintre noi nu şi-a dat seama cât erau de 

caraghioase, pentru că ele reprezentau pentru noi nivelul nostru 
intelectual de la acea vreme. Aşa stau lucrurile şi cu iubirea de 
Dumnezeu. A iubi şi a crede sunt noţiuni corelate, care însă se 
întrepătrund cu mult mai târziu în sufletul nostru. Pot crede, dar nu 
Îl pot iubi, de exemplu. Va mai trece multă vreme până când cele 
două verbe vor ajunge în plan abstract pe picior de egalitate şi abia 
atunci Îl vom simţi cu sufletul pe Dumnezeu. De aceea “credința 
este afirmarea unei existente, independent de înţelegerea ei. 
Credința numai atunci se valorifică drept existentă, dacă 
funcţionează chiar atunci când impresiile noastre sunt altele."31 

Afirmarea existenţei duce în mod logic la iubirea ei. Drumul 
de la a crede la a iubi poate fi mai lung sau mai scurt, dar afirmarea 
lor în plan egal se va petrece dacă noi vom fi tentaţi să ne refuzăm 
conştientizarea acestui proces. 

Problema devine mai amplă când “dacă Dumnezeu este în 
noi, atunci drumul la Dumnezeu este foarte simplu; dacă 
Dumnezeu este în afară de noi, drumul la el este foarte greu."32 

Deci când, fie cu iubirea, fie cu credința, Dumnezeu este în 
noi, atunci suntem pe calea cea dreaptă. Când nici iubire nu simțim 
şi cu atât mai puţin credință, este departe de noi drumul mântuirii, 
dar nu este imposibilă ajungerea la el. 


b) iubirea de aproapele 


“lubiţi-vă unii pe alții cum v-am iubit eu pe voi” (loan,13,34) 
le-a spus Mântuitorul Ucenicilor. lubirea propovăduită de lisus 
Cristos este acea iubire către care tindem şi fără de care nu ne 
putem desăvârşi credinţa şi iubirea pentru Divinitate în plinătatea 
Ei. “Sunt o muţime de cercetători care zic: <<Acestă este 
fundamentul religiei creştine>>; adică grija de aproapele tău este 
prima grijă pe care trebuie să o ai tu însuţi ca şi creştin; să pui tot 
atâta interes pentru aproapele cât pui pentru tine însuți, 
presupunând că pentru tine pui un foarte mare interes."33 

lubirea de aproapele este în strânsă legătură cu iubirea de 
Dumnezeu. Între cele două “sentimente” este o relație de 
condiționare, căci dacă îl iubeşti pe Dumnezeu, în mod automat îl 
iubeşti pe aproapele tău. Sau, ca să fim mai expliciţi, dacă îl iubeşti 
şi îl înţelegi îndeajuns de mult şi de bine pe Dumnezeu, iubirea ce 
vine ca răspuns de la Dumnezeu către tine este atât de mare, încât 
fără să vrei o propagi aproapelui tău. În sens conceptual, cele două 
iubiri sunt complet diferite; avem, pe de o parte, iubirea de absolut, 
de perfecțiune şi, pe de alta, iubirea de aproapele care este om ca 
şi mine. Sunt două lucruri complet diferite, dar atâta timp cât măcar 
tindem către iubirea de aproapele putem spune că suntem pe 
drumul cel bun. 

“Iubirea nu este în creştinism o normă, ci o lege naturală 
care nu este scoasă din cadrul vieţii religioase."34 

Deci nu trebuie să intrăm în panică pentru acele momente 
în care ne surprindem că acţionăm împotriva cuvintelor 
Mântuitorului. Căci iubirea de aproapele nu înseamnă dragoste 
egală pentru toţi cei din jurul meu. Atâta timp cât nu-i urăsc pe 
anumiţi indivizi din preajma mea se cheamă că-i iubesc. Socotim 
aici tot în cod binar, fără a accepta vreo cale de mijloc, adică un fel 
de indiferenţă care nu este nici ură, dar nici iubire. Antiteticul iubirii 
este ura. Câtă vreme ştim că nu suntem bântuiţi de un asemenea 
sentiment periculos, putem afirma că iubim. Că iubim în cantităţi 
variabile, acest lucru este discutabil. lubirea perfectă există o 
singură dată în viața unui individ. Cine spune că a trăit două iubiri 
perfecte a fost victima nefericită a unui plagiat, în sensul că una 
dintre cele două iubiri era doar copie cvasifidelă. 

A iubi egal pe toată lumea înseamnă a fi Dumnezeu sau a 
începe să te crezi Dumnezeu. Căci Dumnezeu iubeşte în mod egal 
şi pe sărac, şi pe bogat, şi pe virtuos, dar şi pe păcătos. Fiecare 
dintre noi avem parte de dragostea lui Dumnezeu, fără ca ea să se 
micşoreze. Si dacă nu pot iubi pe aproapele decât în mod făţarnic, 
eu, pământean, conştientizez acest lucru şi sufăr. Căci "suferința 
este cale pentru creştinism şi creştinismul este singura doctrină 

care valorifică realmente durerea; celelalte religii nu o valorifică, ci 
încearcă să o nege, şi aceasta este absurd, pentru că realitatea nu 
se neagă.”35 

Creştinismul înseamnă iubire şi suferință în egală măsură. 
Căci dacă iubim conform preceptelor suntem judecaţi de cei ce nu 
ne înțeleg şi suferim. Nu credem însă că în acelaşi fel se pune 
problema şi cu cei dedicați sihăstriei. Îi stimăm şi îi respectăm 
pentru alegerea făcută, dar nu putem să nu punctăm anumite 
aspecte. Călugării - teoretizăm fără a generaliza - încep să se 
ferească de laici din momentul în care L-au cunoscut pe 
Dumnezeu. Se feresc pentru că văd în laic păcatul originar şi în 
plus păcatele dobândite şi asimilate pe parcursul vieţii. Ei văd în 
mirean un izvor de energie negativă pe care, în loc să o combată 
cu blândețe, o ignoră cu un fel de superioritate acumulată. În acest 
fel, ei se dovedesc egoişti pentru că îşi protejează mai mult pacea 
sufletească, câştigată cu greu de altminteri, şi ignoră neliniştea - 
prin care au trecut şi ei - sufletească a laicului. Din acest punct de 
vedere, călugării au un comportament asocial. Pentru că “asocial 
înseamnă <<nu mă interesez de ceilalți>>. Egoist înseamnă 
altceva: valorificarea existenţei celorlalţi pentru mine. Activitate 
egoistă şi activitate altruistă înseamnă cam acelaşi lucru: acțiunea 
altruistă este o acţiune al cărei rezultat este dorit de mai mulți. O 
acţiune egosită este o acţiune al cărei rezultat este dorit numai de 
mine."36 

Laicul care reuşeşte să se dezbare de toate păcatele 
dobândite şi să-şi ducă viaţa în cumințenie sufletească şi 
trupească este poate tot atât de curat ca şi călugărul. Pacea 
laicului este dobândită, în timp ce pacea călugărului este 
construită. Într-un mediu din care tentaţiile lipsesc, este firesc să 
apară liniştea sufletească. Şi atunci, şi iubirea călugărului este una 
nefirească în comparaţie cu cea a laicului. 

Atâta timp cât creştinismul nu măsoară iubirea, ci doar o ia 
în calcul, ne putem încheia capitolul, neconsiderându-l definitiv din 
punct de vedere conceptual. 

CAPITOLUL V 


IUBIREA ÎN FILOSOFIE 


| în filosofie se regăseşte laolaltă cu religia. Urmând 
un principiu al cauzalității greu de sesizat, religia se 
întrepătrunde cu filosofia şi cu iubirea. Vom încerca, pe cât ne va 
sta în putere, să departajăm iubirea de religie pentru ca acest 
capitol să fie mai clar, să nu devină abstrus. 

În majoritatea lor, filosofii au tratat subiectul iubirii în paralel 
cu iubirea de Divinitate. Dar cum filosofia are ca obiect de 
cunoaştere absolutul, ei au abstractizat ideea de Dumnezeu, 
ducând-o pe culmile metafizicii. lubirea ca iubire în sine nu se 
regăseşte în filosofie fără o oarecare îngemănare a ei cu iubirea de 
Divinitate. Nae Ionescu afirmă în al său Curs de metafizică faptul 
că există două teorii caracteristice iubirii discutate în plan metafizic. 
Una ar fi iubirea ca act de creație, iar cealaltă iubirea luată ca act 
de cunoaştere. 

Primului tip de cunoaștere îi corespunde, în conceptia 
noastră, mitul Meşterului Manole, pentru că din iubire pentru 
Dumnezeu, din iubire pentru propria-i meserie, Manole sacrifică tot 
ce are mai scump; din acest punct de vedere, Manole creează 
simultan cu sacrificiul. Creaţia se ridică şi capătă amploare pe 
măsură ce Manole acceptă ideea sacrificiului. Celuilalt tip, de iubire 
ca act de cunoaştere, cu mult mai abstract, îi corespunde inițiativa 
noastră de a ne completa dragostea şi credința pentru şi în 
Dumnezeu cu un act de cunoaştere, de întelegere a Divinităţii. Şi 
cum fiecare religie în parte îşi are Cartea sa de căpătâi, noi apelăm 

la Biblie pentru a cunoaşte înțelepciunea scrisă a lui Dumnezeu. 

“lubirea este prin ea însăşi un fel de motor, un fel de 
îndemn al ființei, o acţiune şi, dacă este acţiune, cade în domeniul 
voinței şi creaţiei.'37 Deci iubirea ca structură gnoseologică este 
generatoare de energie volitivă şi creatoare în acelaşi timp. Se ştie 
că impulsurile cele mai puternice pe lumea aceasta sunt două: cel 
al iubirii - deci al credinţei - şi cel al urii. Despre ură nu putem vorbi 
decât în treacăt, pentru că nu am cunoscut acest sentiment şi deci 
nu-l putem aborda. Iubirea şi ura au un singur lucru în comun: 
nebunia. Căci impulsuri nebuneşti primim fie că este vorba de 
iubire, fie că este vorba despre ură. Important este finalul, care în 
iubire este de cele mai multe ori fericit, iar în ură este totdeauna 
tragic. Omul pendulează între iubire şi ură, neîntâlnindu-le la modul 
absolut niciodată. Dincolo de iubire şi de ură se află adevărata 
serenitate sufletească către care trebuie să tindem. “Acest adevăr, 
prin a cărui consultare ajungem să aflăm ceva şi care locuieşte în 
omul lăuntric, a fost numit Cristos, adică neschimbătoarea şi eterna 
înțelepciune a lui Dumnezeu. Această înţelepciune o consultă orice 
suflet rațional, dar ea se dezvoltă fiecăruia numai în măsura în care 
este în stare să o primească, potrivit propriei sale voințe.”38 

Prin urmare, iubirea înseamnă căutarea înțelepciunii şi 
dorința fierbinte de a o dobândi. Deci privită în acest fel, iubirea 
este o cale directă de ajungere la filosofie, fără să mai implicăm 
deranjul religiei decât în mod relativ. Însă învăţătura această, pe 
care noi credem că o căpătăm pe pământ şi cu care ne mândrim în 
stânga şi în dreapta, nu o dobândim pentru că vrem noi, ci pentru 
că ea - în virtutea faptelor noastre - ni se cuvine sau nu. Astfel că 
suntem veşnic îndatoraţi lui Dumnezeu pentru că ne dă dreptul de 
a ne bucura de această înțelepciune sau ne rugăm Lui să ne ierte 
şi să ne ajute pentru a căpăta puterea de a cunoaşte. “Să nu 
numim pe pământ pe nimeni învăţător al nostru, pentru că unicul 
Învățător al tuturor se află în ceruri. lar despre ce se află în ceruri 
ne va învăţa însuşi Acela."39 Deci gradul de înțelepciune pe care 
noi îl punem la superlativ când suntem mândri de noi este fals. Nu 

este nimic mai fals decât ideea că noi suntem înţelepţi şi că putem 
oricând să cucerim cerurile. Trebuie mai întâi să iubim pentru a 
căpăta într-o etapă ulterioară înțelepciunea. 

Mistici precum Fericitul Augustin credeau că prin extazul 
mistic, deci prin atingerea acelei clipe în care se revela 
necunoscutul, ajungeau în sînul filosofiei. “Misticismul erotic al 
occidentalilor urmăreşte aceeaşi cunoaştere, dând prioritate 
capacităţii afective individuale."40 Deci numai printr-o dezvoltare a 
iubirii din tine poți ajunge la cunoaşterea metafizică, trecând însă 
prin faza de iubire mistică-erotică, adică iubirea aceea este atât de 
profundă încât activează anumite instincte primare ale misticului. 
Dacă acesta se stăpâneşte, dar se bucură de intensitatea trăirii de 
care a avut parte, se consideră că poate accede către un nivel 
superior de cunoaştere. 

lubirea în filosofie a fost, cum am mai spus, asociată cu 
religia. Gnosticii respingeau iubirea trupească şi chiar şi pe cea 
sufletească. Într-un anumit sens, au fost habotnici în percepția 
dogmei creştine. Într-un alt sens, au fost exageraţi pentru că “în 
narațiunea maniheistă a creaţiei se înmulțesc episoadele 
dezgustătoare, de nemaiauzit desfrâu, urmându-se logica 
obişnuită a maniheismului: sexualitatea este respinsă, considerată 
drept o activitate arhontică prin excelenţă. Astfel, sexualitatea 
derivă din partea noastră de Întuneric şi indică puternica noastră 
înrudire cu tenebrele. Repetarea unor obscenități înfricoşătoare 
este menită să arate gradul de decădere la care a ajuns omenirea 
şi gravitatea păcatelor care o apasă. Ipoteza că omenirea se trage 
dintr-o singură pereche de oameni indică drept unică posibilitate de 
înmulțire a speciei incestul."41 

Prin urmare, păcatul originar este considerat cauza primă a 
tuturor relelor din Univers şi de aceea el este abrogat de către 
majoritatea gnosticilor. Cum gnosticii au fost catalogaţi drept 
eretici, astfel şi ei i-au catalogat ca fiind eretici şi păcătoşi pe cei ce 
păcătuiau prin păcătul originar. Răstălmăcirea şi transformarea 
cuvintelor-cheie din Biblie a fost întotdeauna piatra de. încercare 

pentru cei care vor să coreleze în vreun fel sau altul iubirea cu 
filosofia. Deşi au pierdut meciul cu istoria, gnosticii au oglindit cel 
mai bine iubirea în filosofie, înțelegând prin filosofie un fel de 
sinonim al religiei, un sinonim valabil doar pentru intelectuali. 

Dar oare păcatul originar să fie cauza primă? Chiar trebuie 
să ajungem la faza de extaz erotico-mistic pentru a accede la 
înțelepciunea supremă? Oare simpla iubire omenească, aceasta 
cu care ne-am născut şi vom muri, nu ne poate ajuta să găsim 
calea către înțelepciune? Suntem de părere că exagerările voite 
nu-şi au locul în această carte. Credem deci că iubind aşa cum 
putem şi cât putem, vom ajunge la înțelepciunea care ne este 
menită. 

Căci nimic nu este întâmplător pe lumea asta! 


CAPITOLUL VI 


RELIGIA ÎN IUBIRE 


eligia beneficiază de o oglindire perfectă în iubire. 

cest lucru se întâmplă pentru că fundamentul religiei 

este iubirea şi această oglindire nu era posibilă în sine dacă iubirea 
nu ar fi fost perfectă. 

Dacă suferim sau ne bucurăm în dragoste, în ambele cazuri 

ne îndreptăm sufletul către Dumnezeu. “O intuiţie profundă a 

îmbinării noastre sufleteşti a înlesnit creştinismului să stăpânească 

adevărul acesta fundamental, că nu durerea sau plăcerea sunt 

dătătoare de seamă pentru suferința sau fericirea noastră, ci 

atitudinea pe care o păstrează în fața lor personalitatea noastră 

spirituală; că durerea însăşi poate deveni izvor de nesfârşită 

bucurie, dacă ea îşi găseşte pentru această personalitate spirituală 
a noastră o semnificaţie."42 

Prin urmare, important nu este simplul fapt al suferinței sau 
al fericirii noastre, ci conştientizarea lor ca fapte sufleteşti, deci 
sentimente născute direct din suflet; suferind sau fiind fericiți nu 
realizăm decât o mai puternică apropiere de Dumnezeu. De aceea 
prin suferință ne putem mântui ca şi prin bucurie. De altminteri, 
bucuria născută din suferință este mai mare, mai cuprinzătoare aşa 
cum iubirea născută din ură este atât de puternică, încât ne 
transcende. lubim mai întâi cu spiritul şi apoi cu trupul. Este 
obligatoriu pentru noi, pentru ca trecerea noastră prin această lume 
să fie mai frumoasă, să iubim cu spiritul. Nu este însă o condiție 
sine qua non să iubim cu trupul. lubind cu spiritul, ne desăvârşim 
în faţa lui Dumnezeu, în timp ce iubind numai cu trupul, scădem în 
propriii ochi. Căci până să păcătuim cu trupul ne mândream ce 
curati şi neprihăniţi eram şi ne plăceam aşa cum eram. Prin păcatul 
originar scădem în fața noastră sau în fața spiritului nostru religios. 

“Actul de iubire este unul pur spiritual, căruia iubirea 
trupului nu-i este decât continuare imperfectă, pentru că ceea ce 
este caracteristic şi specific actului de iubire ca atare este fuziunea 
şi trupul este tocmai ceea ce se opune fuziunii, tocmai pentru faptul 
că trupul este individualizare în timp şi spaţiu."43 Prin urmare, 
iubirea ca act spiritual transcende pământescul, terestrul, ajunge 
undeva într-o zonă a idealului platonician, devine idee şi prin ea, 
prin devenirea ei idee, ne transformăm şi noi în buni şi în mai buni. 
Trupul este actualizarea şi aducerea cumva în derizoriu a actului 
de iubire pur spiritual. Adică dintr-o valoare perenă, iubirea se 
transformă în ceva tern, obişnuit. 

Omului, chiar şi pentru păcatul originar, i s-a pus condiţia 
să-l înfăptuiască după Sfânta Taină a cununiei. Astfel, iubirea 
dintre doi oameni este legitimată în fața lui Dumnezeu şi de aceea 
se spune că nu există posibilitate de divorț. În practică există, de 
bună seamă, dar în ceruri divorţul nu este acceptat. “Imposibilitatea 
despărțirii unui bărbat de femeia lui, atunci când stau sub taina 

nunții şi când într-adevăr ei au realizat această taină, provine din 
faptul că doi oameni legaţi prin taina nuntii nu mai sunt două ființe 
omeneşti, ci una singură, alta decât fiecare dintre ele."44 Prin 
urmare, puterea lui Dumnezeu se vede şi în sacramentul cununiei. 
Dar puterea iubirii pentru o altă persoană privită prin prisma religiei 
ne trimite la poetica românească. Pentru că românul ştie a face 
două lucruri foarte bine: să înjure de Dumnezeu şi să-şi declare 
dragostea sub arcada Divinităţii. În acest ultim aspect, Coşbuc dă 
tonul în “Nunta Zamfirei”, unde scrie: “icoană-ntr-un altar s-o pui la 
închinat”. Eminescu foloseşte şi el în al său “Luceafărul” sacrul 
feminin ca termen de comparaţie: “Cum e Fecioara între Sfinţi”. 
Îndepărtându-ne de poeţi, care au avantajul imaginaţiei, 
ajungem la omul de rând, care-şi numeşte soția sau soțul “icoana 
vieţii mele” sau “lumina vieții mele”. Fără să ne dăm seama, în cele 
mai frumoase momente ale vieții trăim sub semnul Divinului din noi. 
Căci altfel de ce băiatul cade la picioarele fetei, declarându-i 
dragostea? Sunt oare coincidente sau rugăminţile noastre sunt atât 
de puternice încât ne obligă, fără să ne dăm seama, să facem 
gesturi pe care în mod normal le facem doar la biserică?! 
Înțelegem din această demonstraţie că tot ceea ce înseamnă iubire 
curată, izvorâtă din sufletul nostru, stă sub semnul Divinului şi noi, 
cu acţiunile noastre, cinstim iubirea lui Dumnezeu pentru oameni, 
fiind sinceri în dragostea noastră pământească. “Ceea ce mulțimea 
înțelege drept eros este alienarea erosului de după cădere. Este 
acea degradare a adevăratului eros, care împarte, desparte, 
fragmentează natura, deoarece serveşte independenţa existenţială 
a individualităţilor, pofta de plăcere a fiecărui individ.'45 Prin 
urmare, noi trăim pe pământ sub imperiul unei copii imperfecte a 
erosului care a fost perfect cândva. Nu putem decât să tindem 
către el, fără a ne face iluzia că-l vom atinge vreodată. Tot ceea ce 
vine din noi este poftă. Şi dorinţa erotică este tot o poftă pe care fie 
o suprimăm, fie o lăsăm să ne domine. Acest fapt nu ne dovedeşte 
decât existența noastră perimată, de slujbaşi ai trupurilor noastre, 
ai instinctelor. Căci dacă nu ar exista această poftă de viaţă, 

această dorinţă de a ne trăi viața, cu toate păcatele şi urâțeniile ei, 
am fi nemuritori. 

“Viaţa lipsită de eros este o cale către moarte chiar atunci 
când erosul lipseşte din viaţă din cauza unei individuale plenitudini 
de moralitate ori de religiozitate."45 Prin urmare, erosul înțeles ca 
noțiune de dinainte de cădere trebuie să existe în viața noastră. 
Aici se naşte un paradox, pentru că, din moment ce străbunii noştri 
au păcătuit şi au transformat erosul în ceva vandabil, noi nu mai 
avem cum să-l percepem în mod abstract. Poate doar să ni-l 
imaginăm ca noţiune abstractă, dar este mai greu acum să ceri 
viața plină de eros atâta vreme cât atunci când erosul era interzis 
el a fost abordat. Se pare că filosoful citat nu a pus mâna pe 
Vechiul Testament, pentru că acolo este scris clar că, dacă Adam 
şi Eva nu ar fi păcătuit, ar fi fost nemuritori; deducem că erosul ne- 
a făcut muritori. 

În sfârşit, mai trebuie să amintim o concepţie interesantă 
prezentă în ideologia sectei mormonilor: “În timpul sacramentului 
marital, secta mormonă, care admite divorțul, celebrează trei feluri 
de uniune: cea pentru viața terestră, cea pentru viața celestă şi 
uniunea pentru amândouă. Deci o femeie poate fi căsătorită cu doi 
bărbaţi: cu unul pentru viaţa actuală - cu care ea trăieşte - şi cu 
celălalt pentru viaţa ulterioară, viaţa celestă."47 

Prin urmare, mormonii ridică iubirea la rang de valoare 
supremă, ce trebuie perpetuată şi în viaţa de apoi. lată cum, spre 
deosebire de gnostici, care refuzau plăcerile carnale, mormonii ştiu 
să se bucure de iubire atât pe Pământ, cât şi în Ceruri. 

CAPITOLUL VII 


RELIGIA ÎN FILOSOFIE 


Lai 
| acest capitol avem de-a face cu două curente filosofice 


antagonice. Un prim curent este acela care susţine 
existența lui Dumnezeu şi al doilea este cel care afirmă moartea lui 
Dumnezeu. Ne vom referi pe rând la cele două sisteme filosofice 
care domină întreaga teorie a cunoaşterii. 

“Dumnezeu este dincolo de toate celelalte noţiuni ale 
relativității noastre; acolo unde nu există ştiinţa binelui şi a răului, 
stăpâneşte bunătatea pură a lui Dumnezeu şi a primelor zile ale 
creaţiunii."48 

Prin urmare, Dumnezeu transcende nu atât existenţa 
noastră, fiind cauza primă a existenţei noastre, dar bunătatea lui 
Dumnezeu transcende Binele şi Răul. Dumnezeu ne depăşeşte pe 
noi, căci noi ne manifestăm plenar creştinismul coborând Absolutul 
în bezna cotidiană. Dumnezeu ne ridică în lumina sa creatoare fără 
însă a ne revela misterele pe care noi, din curiozitate, suntem 
tentaţi să le decriptăm. 

Lucian Blaga a elaborat o întreagă teorie a misterelor 
cenzurate de un Dumnezeu al filosofiei, numit Marele Anonim. 
Astfel, Marele Anonim aplică o cenzură transcendentă acţiunilor 
noastre de a ne revela misterele. Din dragoste pentru oameni, 
pentru a nu-i pierde, Marele Anonim cenzurează anumite date, le 
clasează, astfel încât noi nu putem afla decât ceea ce ni se cuvine 
prin natura noastră umană: “Cenzura transcendentă este act 
temporal şi veşnic prezent al Marelui Anonim. În efectele ei, ea 

este întipărită cunoaşterii în mod individual, structural, în toate 
modurile acesteia. O cunoaştere individuată absolut obiectivă ar 
reprezenta o primejdie pentru Marele Anonim, care ar putea fi 
scăzut în potența sa şi în parte zădărnicit în intenţiile sale.'49 
Pericolul este deci triplu. O dată, omul se poate pune pe sine în 
pericol cunoscând un mister în toată plenitudinea lui, a 'doua, 
misterul riscă să se dizolve prin cunoaşterea lui de către om, şi a 
treia, Marele Anonim poate fi scăzut, minimalizat în ochii oamenilor 
prin această căutare de decriptare a misterelor. Aceasta nu 
înseamnă că omului îi este interzisă cunoaşterea. Marele Anonim 
i-a rezervat individului o cvasicunoaştere care substituie cu succes 
cunoaşterea absolută. Acesta este compromisul pe care Marele 
Anonim şi l-a făcut sieşi pentru a se apăra şi oamenilor pentru a nu- 
i pierde. Căci Marele Anonim nu s-ar pierde, el fiind întreg şi de 
neînlocuit. Oamenii, cunoscând absolutul, nu ar mai avea motivația 
creației, iar fără aceasta ei nu mai au dreptul la viaţă, drept pe care 
îl pierd “pe mâna lor”. 

Dumnezeu a dat omului pedeapsa de a imita Creaţia, iar 
omul tinde să scape de această sarcină căutând calea către 
rezultatul final. Omul nu ştie că pedeapsa este egală, din punct de 
vedere gnmoseologic, cu menirea sa pe acest pământ. Precum 
şcolarul care copiază, “furându-şi astfel căciula”, tot aşa şi omul 
încearcă să acceadă la modalităţi cât mai facile de cunoaştere care 
să-l conducă spre absolut. Dacă ar reuşi acest lucru, omul ar muri, 
căci ar conştientiza că “degeaba face umbră pământului”, pentru 
că menirea lui s-a sfârşit. 

“Lumea aceasta a generalului nu există şi totuşi numai în 
ea putem nădăjdui să ne găsim locul, pentru că suntem o apariţie 
bolnăvicioasă în lumea lui Dumnezeu, am depăşit-o, suntem o 
excrescență primejdioasă, nu putem să aducem decât dezordine în 
lumea lui Dumnezeu."50 

Prin urmare, omul este, prin datul său, o ființă care poate 
pune în primejdie pacea Creaţiei Divine şi de aici vine şi acea 
autoapărare concepută de Marele Anonim. Universul, aşa cum l-a 

conceput Dumnezeu, unul al ordinii, în care o singură particulă din 
curiozitatea noastră prostească poate provoca un haos etern. Atâta 
vreme cât nu ne vom pune ordine viața noastră, ordine la modul cel 
mai propriu, până când nu vom învăţa să gândim ordinea în 
termeni matematici, nu vom avea voie să gândim ordinea lui 
Dumnezeu decât ca pe un vis frumos. Un vis frumos din care 
Dumnezeu, în dărnicia Lui, a împărtăşit fiecărui suflet câte puțin şi 
astfel ne-a înzestrat cu răbdare. 

Spuneam la începutul acestui capitol că un al doilea curent 
filosofic abordează o temă mai puţin ortodoxă, care se referă la 
moartea lui Dumnezeu. Autorul acestei năzdrăvănii este F. 
Nietzsche, care a rămas celebru prin filosofia pe care a închegat- 
o, negând astfel Divinitatea şi negându-se astfel pe sine. 

“Sintagma <<Dumnezeu a murit>> marchează faptul că 
Dumnezeul creştinătăţii, Dumnezeul metafizicii occidentale, nu mai 
este altceva decât o plăsmuire moartă a minţii, o idee, o noțiune 
abstractă. Trebuie să vedem în strigătul vestitor al lui Nietzsche 
confirmarea alterării creştinismului în Occident prin devierea şi 
îndepărtarea bisericilor occidentale de creştinismul Noului 
Testament şi al primelor secole."51 

Prin urmare, nu filosoful Nietzsche bate cîmpii, ci religia 
occidentală s-a îndepărtat de tradiţie. Numai că Nietzsche nu ia în 
calcul faptul că suntem dependenţi de biserică şi de organizarea ei. 
Putem să nu mergem deloc la biserică şi să credem cu tot sufletul 
în Dumnezeu. Cum oare se poate nega o existență?! Unde era 
Nietzsche când iconoclaştii ardeau icoanele şi bisericile pictate 
abundent pentru că nu acceptau transpunerea lui Dumnezeu în 
imagine? De ce nu a început Nietzsche cu această problemă, 
poate şi-ar mai fi exersat mâna şi şi-ar fi ostoit nervii?! 

“Supraomul lui Nietzsche presupune nu ocuparea locului lui 
Dumnezeu, ci transformarea omului în epicentru al Fiinţei, 
presupune deci o altă întemeiere a existenţelor într-o concepţie 
diferită a Fiinţei."52 

Deci supraomul reprezintă un fel de avansare în grad a 

individului către o condiţie, vezi Doamne, superioară. Venim şi' 
spunem în final că Dumnezeu a trimis pe pământ un Om, nu un 
supraom. lisus a fost Om, de o ființă cu Tatăl. Or, a spune că 
supraomul este de fapt om-epicentru al Fiinţei este ca şi cum îl dai 
deoparte pe lisus Cristos şi te pui tu, om, undeva, de-a dreapta 
Tatălui, eventual. 

Temerea noastră este nu că noi am fi contestati - asta nu ar 
fi nimic -, ci că Nietzsche este luat în serios. Nietzsche are 
momente când merită atenţie, dar în privinţa Divinităţii blufează 
“cât încape”, deci nici măcar ca oglindire în filosofie nu-l putem 
accepta decât ca pe un fel de accident plăcut care a însufleţit acest 
capitol. Altminteri nu! 


CAPITOLUL VIII 


FILOSOFIA ÎN IUBIRE 


ransparenţa celor două valori la care ne vom referi mai 

la vale există în sine atâta vreme cât vom oglindi 
filosofia în iubire, privind iubirea prin prisma religiei. Şi cum nu 
putem face acest lucru pentru că abordăm binar valorile, adică 
perechi-perechi, vom căuta să demonstrăm aparenţa 
transparenţei. 

“lubirea nu este propriu-zis numai un instrument de 
cunoaştere de care te poti lipsi sau pe care îl poţi întrebuința cu mai 
multă sau mai puţină îndemânare. lubirea este o lege a existenţei 
noastre, un element constitutiv al ființei noastre. Rezultatul 
funcționării iubirii este şi o cunoaştere, dar exercitarea aceasta nu 
este condiţionată de cunoaştere."53 

Prin urmare, iubirea există în noi şi, deşi putem cunoaşte 
prin intermediul iubirii, putem accede la anumite valori 
cvasiabsolute, nu este obligatoriu să o facem. Ne folosim de iubire 
pentru a ne plăcea pe noi mai mult. Puţini sunt cei ce nu sunt 
egoişti. Mai puţini sunt cei care învaţă să nu mai fie egoişti. Or, 
cunoaşterea prin intermediul iubirii este dovada unui egoism nativ 
sau dobândit atâta vreme cât ne priveşte numai pe noi, deci dacă 
păstrăm acea cunoaştere, acele noţiuni numai în noi, fără să le 
împărtăşim şi altor persoane. Dacă iubirea pe care am 
conştientizat-o în sufletul nostru ar veni direct de acolo, ea ne-ar 
transcende cu uşurinţă pentru a se propaga spre cei din jur. Căci 
iubirea este singurul instrument pe care îl cunoaştem şi prin care 
putem face bine semenilor. Prin iubire putem cunoaşte şi tot prin 
iubire putem propaga cunoaşterea acumulată de noi. 

Ceea ce ne preocupă într-o relativă mare măsură este 
găsirea sufletului pereche despre care vorbeşte Platon în 
“Banchetul”. El spune că omul a fost la început de un singur fel, şi 
anume androginul. Acesta a fost pedepsit şi sufletul lui, care era o 
mixtură de feminin şi masculin, a fost “frânt” în două. De atunci, 
acele suflete aleargă, se caută, se reîncarnează şi iar se caută 
până se găsesc. Se spune despre o persoană care iubeşte la 
modul absolut - fie că este vorba despre iubirea între oameni de 
sexe diferite, fie că este vorba despre iubirea între persoane de 
acelaşi sex -, că şi-a găsit sufletul pereche. Nu este o nebunie şi 
nici o imposibilitate, aşa cum ar putea să pară în această lume a 
ideilor ce încep să fie destrămate de terestralizarea exagerată, 
este un fapt real şi rar. Persoanele ale căror suflete s-au regăsit 
vorbesc la fel, acţionează la fel, trăiesc la fel şi coincidenţele nu 
încetează să apară. În acest caz, nu se poate vorbi despre eros 
decât în sens platonician. Căci iubirea acelor suflete pereche este 
atât de mare, încât ea transcende erosul de după cădere, mai bine 
zis, transcende erosul uman, terestru. 

“Aristofan înfăţişează iubirea ca pe o teribilă forță care ne 
împinge să ne întregim în starea noastră originară şi îi spune eros, 

însă obligat să rostească elogiul unui zeu, postulează existenţa 
unui Eros care nu este forța magnetică a iubirii, ci un principiu de 
asistenţă condiţionată: vom fi din nou întregi dacă ne vom supune 
lui şi zeilor care ne-au pedepsit, dacă fervoarea fericirii de a fi din 
nou laolaltă şi întregi nu ne va face iarăşi necucernici."54 

Deci erosul este aici înțeles ca un fel de semizeu care la un 
moment dat a despărţit sufletele pereche condamnându-le la 
căutare. Condiţia fericirii este să ne mulțumim cu regăsirea şi să ne 
supraveghem actele noastre pentru a nu cădea din nou în dizgrația 
zeilor. Cum am putea fi din nou înjumătăţiți? Numai prin faptul că 
am aduce iubirea sufletelor noastre în planul derizoriului ar fi un 
motiv. Derizoriul, contingentul întinează nu numai sufletul nostru de 
dinainte de regăsire, dar şi pe cel pereche nouă. Este o acțiune 
oarecum copilărească, dar necesară. Caci aşa cum un copil, după 
ce a primit cadou o jucărie frumoasă care nu trebuie neapărat să 
fie scumpă, are grijă de ea pentru că şi-o dorea foarte mult şi 
pentru că la acea vârsta el se regăseşte în tot ceea ce înseamnă 
joc şi simbol al jocului, astfel şi noi trebuie să avem grijă de 
sufletele noastre, mai ales după regăsire. Căci vom fi loviți aşa cum 
copilul este pedepsit dacă strică jucăria. 

Prin urmare, dacă un omnu este nici măcar preocupat de 
existența sufletului său pereche, acest fapt îi va aduce furia zeilor, 
dar dacă luptă cu ardoare pentru a-l găsi, va fi cu siguranţă ajutat 
şi îndrumat. Îndrumarea vine însă pe fondul unor încercări trecute 
cu bine şi pe fondul unei curățenii sufleteşti neprihănite încă de 
negăsirea perechii. În plan simbolic, suntem cu toții nişte neofiti 
precum cei din basmele de odinioară. Eroii din poveşti plecau la 
călătorie înarmaţi cu instrumente de combatere a ispitelor pentru a 
ajunge curaţi la destinaţie (de cele mai multe ori, aceasta era o 
Cosînzeana). Ei nu aveau nevoie stringentă de săbii şi pumnale 
pentru a trece de păduri si ape. Dimpotrivă, se luptau cu ajutorul 
unui pieptene, unei oglinzi şi al altor obiecte casnice de acest gen. 
Astfel suntem şi noi. Nu avem nevoie de pistoale, de tehnologie 
înaltă, pentru a putea ajunge unde doreşte sufletul nostru. Purtăm 

şi noi armele noastre nevăzute, dar le purtăm asupra noastră fără 
să ştim şi fără să avem idee cum le putem folosi. Învăţăm pe 
parcurs, prin intermediul acelei îndrumări despre care vorbeam mai 
devreme. 
Dintr-un alt punct de vedere filosofic, radical deosebit de cel 
platonician, iubirea este considerată de Nietzsche drept un mijloc 
pentru atingerea unui unic scop — copilul. Din acest punct de 
vedere, Nietzsche a revoluționat toată gândirea modernă prin 
principiile sale extrem de “terestre” despre ceea ce înseamnă de 
fapt iubirea. Pentru el, iubirea este doar sex. A fost primul filosof 
care, pe lângă drum, pe lângă gard, a spus ceea ce avea Freud să 
susțină mulţi ani după Nietzsche. “Femeia nu este încă în stare de 
prietenie. Ea nu cunoaşte decât iubirea. Există nedreptate în 
iubirea femeii. Totul este o taină la femeie, dar această taină are un 
nume: maternitatea. Pentru femeie, bărbatul este întotdeauna un 
mijloc; scopul, întotdeauna copilul. Bărbatul demn de acest nume 
iubeşte numai două lucruri: primejdia şi jocul. lată de ce doreşte el 
femeia, cea mai primejdioasă dintre jucării.” (F. Nietzsche, “Aşa 
grăit-a Zarathustra”) Prin urmare, la Nietzsche filosofia se 
regăseşte în iubire, însoţită de un oarecare pragmatism, în sensul 
că defineşte în plan concret ceea ce alţi filosofi au încercat să 
înrămeze în abstract. Şi totuşi, acest tandem al jocului şi al dorinței 
de primejdie îl îndruma pe barbat către femeie, iar aceasta va fi 
atrasă de acel bărbat mai pasionat de joc şi de primejdie. Există un 
risc în toate. În iubire, riscul este cel mai mare. Căci iubirea 
presupune devotament şi încredere, or, abordarea pragmatică a lui 
Nietzsche anulează aceste doua axiome ale sufletului. 
Radicalismul acesta treimic — femeie-bărbat-copil — fără 
ramificările specifice ce s-ar cuveni unei astfel de triade, duce la 
simplificarea noţională a triadei şi la agravarea problemei în sine a 
iubirii. Există lubire, deci există Creaţie. Creaţia nu poate avea loc 
fără un proces lăuntric, nu se poate întemeia pe nimic căci 
Dumnezeu este cauza dispariţiei himicului, prin urmare nu putem 
accepta pragmatismul lui Nietzsche, căci contrazice însăşi esența 

Creştinismului: nu ai încredere în aproapele, nu ai încredere în 
Dumnezeu. 

Dacă bărbatul sau femeia se joacă sau acceptă jocul nici nu 
mai contează. Cu Dumnezeu nu te joci şi nici nu propui soluții 
primejdioase. Nu putem accepta relaţia dintre un bărbat şi o femeie 
ca pe un comerț ieftin de genul “ce iau pe mere dau pe pere”. Între 
o femeie şi un bărbat nu există nici mijloc, nici scop, nici cauză, nici 
efect. Prin urmare ajungem la concluzia că între un bărbat şi o 
femeie se impune de la sine, fără vrerea lor, o împărtăşire a tot şi 
a toate, căci înaintea actului trupesc, înaintea concretizării iubirii, 
există actul de iubire spirituală. Acesta schimbă personalitățile 
celor doi. Nu mai există personalitatea Lui sau a Ei, există 
personalitatea cuplului X. Atâta timp cât perechea este legitimată 
ca atare în fața lui Dumnezeu, ea devine un tot asupra căruia 
planează Duhul lui Dumnezeu. 

Prin urmare, iubirea are ca fundament sufletul omenesc. În 
iubire nu încape pragmatismul gospodinei care se târguieşte la 
piață. Cu sufletul omenesc nu încape tocmeala! 


CAPITOLUL IX 


FILOSOFIA ÎN RELIGIE 


A 
N acest ultim capitol al primei părţi ne vor interesa două 


aspecte dominante în filosofie şi în filosofia religiei, în 

special. Un aspect ar fi învățătura protestantă cu pornire de la 

Calvin, iar al doilea — religia, aşa cum este ea percepută de 
gnostici. 

“Cea mai profundă trăire religioasă spre care aspiră evlavia 

mistică cu Dumnezeu."55 

Misticismul german, ca toate curentele mistice din toată 
lumea, nu doreşte cunoaşterea lui Dumnezeu ca noțiune absolută 
şi abstractă, ci simţirea lui Dumnezeu şi contopirea cu El. Dar 
misticul german nu stă să aştepte vreun semn de la Creator, adică 
nu pretinde să-i dea Acesta o mână de ajutor, ci singur îşi croieşte 
scara pe care urcă spre Dumnezeu. 

“Dumnezeu îl ajută pe cel care se ajută singur, deci 
calvinistul îşi creează singur mântuirea, mai precis atitudinea 
mântuirii."S6 

Prin urmare, protestantul singur se pregăteşte pentru 
fericirea celestă de care consideră că va avea parte, mai ales că a 
contribuit considerabil la preîntâmpinarea ei. Protestantul refuză 
indulgențele pe care le consideră un fel de comercializare a 
sentimentelor în religia catolică şi preferă să rămână într-o 
atitudine resemnată, dar atentă, de autocontrol continuu, de 
supraveghere a propriilor acţiuni şi fapte. Pentru protestant, munca 
este calea cea mai sigură către mântuire. Viaţa nu are sens pentru 
el dacă nu şi-o ocupă cumva. Astfel că toată munca pe care 
protestantul o depune este dedicată Divinităţii. 

În alte religii, credinciosul aşteaptă ca Dumnezeu să vină şi să-l 
tragă de mânecă. În protestantism, omul munceşte pentru că 
aceasta este pedeapsa dată de Dumnezeu individului - imitarea 
creației -, iar protestantul o acceptă cu plăcere şi o îndeplineşte 
fără crâcnire. Prin mai multă muncă se va apropia mai mult de 
Dumnezeu, sufletul fiind mai aproape de mântuire. 

Al doilea şi ultimul aspect se referă la oglindirea filosofiei în 
religie, în opinia gnosticilor. Aceştia cred că “Răul nu este un al 
doilea principiu: a fost creat bun de Dumnezeu şi nu a devenit rău 
decât prin exercitarea liberului arbitru. Dumnezeu se foloseşte de 
Satana pentru a-l pune la încercare pe om.”57 

Deci în Univers nu există decât principul Binelui, Răul fiind 
un fel de apendice născut pe parcurs. Dar dacă Dumnezeu se 
foloseşte de Satana pentru a-l pune la încercare pe om, de unde 

ştim care sunt încercări de la Dumnezeu şi care sunt ispitele 
Satanei? Căci, dacă ar fi să ne luăm după scrieri, în Vechiul 
Testament Dumnezeu este un justițiar care, până la un moment 
dat, aplică Legea talionului, după care vine şi-i transmite lui Moise 
tablele legilor. 

Prin urmare, Decalogul nu este decât o contrazicere pe 
parcurs a lui Dumnezeu. Dacă urmăm o logică simplă, constatăm 
că Decalogul anulează Legea talionului, şi atunci ne întrebăm ce 
fel de Dumnezeu era acela care a permis pentru o bună bucată de 
vreme această lege? Într-o oarecare măsură, Dumnezeu a fost 
imperfect până în momentul celor zece porunci. Pentru că, dacă ar 
fi fost perfect, ar fi instituit Decalogul de la început. 

“Legea este definită drept un blestem, în vreme ce credința 
este o binecuvântare. Legea nu era inutilă, însă după venirea lui 
lisus se impunea făgăduinţa de adevăr conţinut în ea. Prin urmare, 
credința a abolit legea, astfel încât botezul creştin şterge toate 
deosebirile de rasă şi sex şi face să se prăbuşească toate barierele 
sociale."58 

Ajungem deci şi la un punct nevralgic al acestui capitol. 
Venirea lui lisus a însemnat înlocuirea unui comportament justiţiar 
ce apărea până atunci în Vechiul Testament cu o atitudine de 
serenitate şi pace sufletească. Prin urmare, nU numai rolul 
botezului este important, căci devenim prin el cu toţii fii ai lui 
Dumnezeu, egali în drepturi, dar însăşi venirea lui lisus schimbă 
religia ca atare cu 180 de grade. Desigur, au existat exagerări de 
genul celor practicate în perioada iconoclastă. “Uneori, icoanele 
erau luate drept naşi şi naşe de botez sau de călugărie. Anumiți 
preoți răzuiau culorile icoanelor amestecându-le cu Sfintele Daruri . 
şi distribuind acest amestec credincioşilor ca şi cum Trupul şi 
Sângele lui Dumnezeu ar fi trebuit completate cu ceva sfânt. Alţi 
preoți oficiau Sfânta Euharistie având o icoană drept altar."59 

Schimbarea survenită în religie nu trebuie exagerată la 
limită, din credinţa că în acest fel ne-am contopit cu Dumnezeu; 
schimbarea trebuie acceptată şi propovăduită la valoarea ei lăsată 

de lisus, căci învățătura Mântuitorului instaurează ordinea în 
creştinism. Credincioşii de dinaintea venirii lui lisus credeau şi nu 
credeau, căci însăşi dogma era concepută dezordonat. 

lisus a venit cu Ordinea; în concepte, în fapte, în chiar viaţa 
Sa, Mântuitorului a avut o ordine prestabilită, pe care a lăsat-o 
moştenire oamenilor. De atunci şi până în zilele noastre, această 
ordine a fost răstălmăcită în fel şi chip. Dar ea există în chiar viața 
noastră, în obiceiurile şi tradițiile noastre, pretutindeni recunoaştem 
această ordine, care parcă ne atrage atenţia că lisus este printre 
noi şi veghează asupra obiectului sarificiului Său - credința în 
Dumnezeu! 

Suflet, limită şi derizoriu 


CAPITOLUL I 
SUFLETUL 


firmăm cu toții că suntem sufletişti. Oare înțelegem 

adevăratul sens al cuvântului? Căci omul are un talent 
deosebit: acela de a vorbi la superlativ chiar şi atunci când nu este 
cazul, dar mai ales când vorbeşte despre el. 

Ce înseamnă a fi “sufletist"? Că-i dau bani cerşetorului de 
la colţ de stradă? Că dau de pomană din an în Paşte? Că sunt bun 
şi înțelegător şi statornic chiar şi cu cei care-mi fac rău zi de zi? Nu! 
Toate acestea sunt aspectele unui fals sufletist. Este adevărat că 
nu este lucru “de colo” să dai de pomană sau să-i oferi unui amărât 
bani, dar nu acesta este adevăratul sufletist. Atâta timp cât folosim 
mijloacele limitative şi derizorii pentru a face bine aproapelui, nu 
suntem sufletişti. 

Sufletistul curat, adevărat, “original” este cel care face bine, 
sărac fiind, olog, ciung, orb; acest om este depăşit de sufletul lui, 
adică trupul lui este doar o motivație de uz comun pentru adevărata 
lui menire - aceea de a face bine. Sufletul lui transcende urâţenia 
trupului, cerinţele şi nevoile sale şi se transformă într-un 
agheasmatar pentru oameni amărâţi ca şi el. Despre acel om se 
poate spune că are suflet. Cel care din averea lui dă şi altuia nu 
este decât un fals sufletist; cel care din nimicul lui, din firimitura lui, 
îi dă jumătate altuia cu mult mai sărac decât el, acela este 
adevăratul sufletist. Cine ştie să facă bine din nimic cucereşte 
Cerurile. Căci cu teancurile de bani în buzunar şi cu aurul zornăind 
pe sub haine nu faci bine nici unui om oarecare, să nu mai vorbim 
despre un om sărac. Speranţa lui este anulată când te vede 

îmbrăcat şi înzorzonat cu varii lucruri care te fac să te simţi bine. 
Pune-te în locul lui! Ce poate spera de la tine? O za din brățara ta? 
O piatră din inelul tău? Până să te vadă pe tine, speranţa lui se 
reducea la un colț de pâine. Era şi el un suflet mare în felul lui, 
pentru că nu râvnea la lucruri derizorii. Te vede şi ştacheta se 
ridică. l-ar prinde bine măcar o brățară din multiplele pe care le ai 
la mână. Acest gând îl îndeamnă la râvnire, la a dori mai mult decât 
i se cuvine. 

Prin urmare, pentru a reveni pe făgaşul firesc, trebuie să 
spunem că nu bogăţia pământească ne ajută să facem bine, nu 
aurul şi banii ne vor face mai buni şi ne vor înălța. Dimpotrivă, 
acestea ne îngreunează încât nici către Ceruri nu mai putem privi! 
Căci sufletul nostru este uşor, nu este palpabil, nu este ceva care 
poate fi îmbrăcat şi trimis la plimbare. Sufletul nostru este ființare 
chiar şi fără noi. Putem face bine fără să ne dăm seama. Sufletul 
nostru se exprimă chiar dacă el nu poate fi exprimat. 

Kant afirmă că tot ceea ce facem noi pe acest pământ se 
încadrează în limitele înclinației sau în cele ale datoriei. El dă 
acelaşi exemplu cu cerşetorul. Dar Kant mai pune o problemă: din 
conformism pot da bani unui cerşetor - şi atunci actul meu este din 
datorie, pentru că nu vine din suflet. Dacă reuşesc să trec peste 
prejudecățile tuturor - lucru greu, dar nu imposibil - şi să simt 
adevărata milă şi compasiune pentru un om amărât, atunci orice 
act al meu se încadrează în limitele înclinaţiei. 

Prin urmare, avem deja două concepte de la care putem 
porni în demonstraţia noastră: înclinația şi datoria. Aceste două 
valori nu se întrepătrund. Ele acţionează separat şi predomină în 
fiecare dintre noi numai una dintre ele. Adică, eu nu pot spune că 
sunt un amalgam de 50% înclinaţie şi 50% datorie pentru că nu 
este aşa. Sunt oameni în care înclinația predomină şi sunt oameni 
pe care datoria îi conduce. Problema se pune în felul următor: 
aceste două concepte lansate de Kant se presupune că se află în 

sufletele noastre şi că ele declanşează actele noastre. Şi atunci, ne 
putem grăbi să afirmăm că avem instrumentele, deci putem tăia şi 
diseca sufletul uman. Oare?! 

Trebuie să spunem că ideea lui Kant este genială, dar este 
perfectibilă. Să abordăm numai planul înclinaţiei. Această înclinaţie 
care mă determină pe mine să fac un anumit lucru fără să “privesc 
în urmă” are două tăişuri. Există înclinația care declanşează binele 
necondiţionat şi pe care eu îl fac aproape inconştient. Există şi o 
înclinaţie de a face bine aproapelui mai ales pentru a-mi înălța eu 
sufletul. Deja intervine aici o nuanţă de egoism care poate 
transforma toate actele noastre de bine în nevoi ale sufletului 
nostru. 

Prin urmare, există riscul de a transfera binele pe care îl fac 
altuia sufletului meu. Cerşetorul nu mai simte decât concretizarea 
binelui - colțul de pâine sau banul -, dar mie îmi creşte inima. Acest 
bine care face să-ţi crească inima este ca un drog. Devii dependent 
de el şi ajungi să faci bine numai pentru a simţi acel sentiment. În 
acest sens spuneam că ideea lui Kant este perfectibilă. Soluția 
noastră este un autocontrol sever pe care să-l aplicăm sufletului şi 
tuturor actelor pe care le declanşează. Altminteri, cădem într-un 
egoism ascetic din care nimeni nu ne mai poate salva. Egoismul 
ascetic înseamnă binele pe care îl fac pentru confortul meu interior. 
Riscul de a “pica” în acest gen de trăire este mare şi se întâmplă 
mai la tot pasul. Că nimeni nu conştientizează este cu totul altceva, 
dar el se întâmplă. 

Vezi oameni pe stradă care, după ce ajută un cerşetor, 
pleacă zâmbind. Despre ce au discutat oare încât făcătorul de bine 
să plece atât de vesel ? Condiţia acelui cerşetor este atât de umilă, 
încât îţi vine să plângi şi pleci îndoit de durere. Ei bine, nu. Există 
oameni care zâmbesc satisfăcuţi ca după o noapte plină de 
sărutări fierbinți. Supoziţie: zâmbetul poate veni din suflet. Vine 
oricum din suflet, dar nu este o reacție normală, firească, este 

reacția unui suflet care a căzut în egosimul ascetic şi se bucură, se 
hrăneşte cu binele care s-a întors către el. Există o regulă de aur 
în creştinism, o regulă nescrisă, dar deductivă: niciodată binele pe 
care-l facem din tot sufletul nostru nu se întoarce în minutul imediat 
următor către noi. Plecăm mai departe sleiţi şi avem parte de o 
bucurie când nici nu visăm, în nici un caz nu ne bucurăm egoist în 
mijloc de stradă. Dacă vreunul dintre noi a făcut un bine şi s-a 
surprins zâmbind şi gândind: “Ce bun sunt!”, ar fi necesar să nu 
mai facă bine multă vreme. Căci sufletul lui este năpădit de viciul 
binelui. Adică sufletul lui, care ar trebui să emane un flux de 
energie benefică, în momentul în care face bine se blochează şi tot 
acel flux în loc să se ducă în exterior, respectiv, către cerşetor, 
rămâne în sufletul celui care face bine. De aici se nasc o serie de 
probleme, pentru că, dacă se întâmplă o singură dată, efectul este 
cât de cât controlabil, dar în momentul în care 20-30 de ani acel om 
a acţionat spre binele sufletului lui, el este un om bolnav. 

Din perspectivă gnostică, “sufletul înţeles drept sufletul 
irațional platonic, sediu al emoţiilor şi pasiunilor, trebuie să provină 
din Fiinţă pentru a putea exista şi în acelaşi timp nu poate să 
provină din Fiinţă, din moment ce este atât de vădit inferior şi 
nestatornic."60 

Prin urmare, sufletul dependent de bine este la fel de 
periculos ca şi cel dependent de rău. Şi atunci problema se pune 
în felul următor: ipotetic, ce poate face omul bolnav cu sufletul? 
Gândul nostru este că acest om, care este suficient de instruit ca 
să constate că este ceva greşit în actele sale, trebuie să nu mai 
facă bine şi să intre în carantină sufletească. Ar trebui să stea faţă 
în față cu sufletul său şi să-l privească până în străfunduri, aşa cum 
doctorul priveşte o radiografie. Individul ar trebui să aibă curajul de 
a constata cât este de gravă “boala”, aşa cum ortopedul deduce cât 
este de “urâtă” fractura; amândoi fac acelaşi lucru: privesc o 
radiografie. Unul - a trupului, altul - a sufletului. 

Dacă se simte în stare să meargă mai departe, omul va 
simţi nevoia să împărtăşească durerea lui cuiva. În general, avem 
sentimentul că “ne descărcăm” sufletul dacă vorbim despre 
necazul nostru cu primul venit. Părere eronată! Descărcarea este 
doar aparentă; de fapt, este o alimentare a durerii. Deci omul al 
cărui suflet este fracturat nu se va duce la preot pentru că ştie 
anumite realități concrete, palpabile, care nu-l fac prea credibil în 
fața credincioşilor, nu se va duce nici la duhovnic, pentru că acesta 
îi oferă o pace de carton care-i va fi.strivită de citadinul de dincolo 
de zidurile mănăstirii. Dacă merge la prieteni, riscă să se facă de 
râs. Unde nu se va aştepta, acolo va descoperi pe cineva care-l va 
salva şi-l va lămuri. Acela va fi un doctor de suflete. 

Nu există doctori de suflete atâta vreme cât nu avem nevoie 
de ei, dar există doar atâta timp cât nu au fost inventati. Este un 
paradox ce trebuie explicat. Pentru noi nu există nimic decât în 
plan conceptual până în momentul în care se instalează nevoia şi 
atunci conceptul prinde viață şi concreteţe. În continuarea 
paradoxului de la începutul acestui paragraf trebuie să spunem că 
doctorii de suflete nu au fost inventaţi şi nici nu vor fi vreodată. Şi 
lisus Cristos a fost Doctorul trupurilor şi sufletelor noastre şi iată 
cum omul L-a pus pe Cruce fără să se întrebe dacă este bine sau 
rău ce face!?! Mesia exista înainte să se nască. După ce a venit pe 
lume şi a început să propovăduiască iubirea, Mesia a fost negat. 
Niciodată nu veţi zări pe vreo uşă de bloc scris “Cabinet pentru 
suflete”! Nu va fi nevoie să fie scris cine vă vindecă! 

Omul se duce la doctorul de suflete, îi spune cu rigoarea 
unui neamt ce boală a costatat asupra sufletului său şi doctorul îl 
va vindeca. Căci, dacă nu ar fi avut puterea de a se destăinui, nu 
ar fi fost vindecabil. Şi după ce se va fi vindecat, omul va înţelege 
că între trupul şi sufletul său există o legătură, iar între Dumnezeu 
şi sufletul său este o altă legătură de natură logic-afectivă. 

CAPITOLUL II 


SUFLETUL ŞI LOGICA 


ufletul şi logica sunt noțiuni care aparent nu pot exista. 
În sine, ele sunt antinomii care, după cum vom vedea, 
formează o pereche de o armonie perfectă. Mai întâi, trebuie 
definite pentru a şti cu ce noţiuni lucrăm în continuare. "În forma ei 
cea mai pură, disciplina logicii se ocupă cu studiul gândirii 
omeneşti sau, mai exact cu studiul şi descoperirea legiloi gândirii 
formulate.”6! Prin urmare, logica este “interesată” exclusiv de 
“gândirea formulată” adică de gândul aplicat în gest. În logică 
există două modalităţi de a înţelege gândirea formulată: deducţia şi 
inducția. “În procesul epagogic (inductiv, n.n.), plec de la anumite 
fapte, de la convingeri ultime şi cu ajutorul acestor fapte 
demonstrez alte afirmaţii ale mele."62 
În opinia noastră, sufletul este ceva venit de la Dumnezeu. 
În Vechiul Testament se spune clar că Dumnezeu i-a făcut pe 
Adam şi Eva din lut şi, ca ultim act al creaţiei, a suflat asupra lor 
pentru a prinde viață. Sufletul este o imponderabilitate cu mult 
superioară trupului, care însă în condiţii de viaţă mizeră ajunge să 
fie dominat de trup. Şi nu dominaţia, cât întinarea lui deranjează. 
Poate părea paradoxal, dar atât logica, cât şi sufletul vin în 
egală măsură de la Dumnezeu. Putem fi contrazişi şi acceptăm cu 
mare bucurie. Venim cu argumentul următor: nimic din ceea ce a 
făcut Dumnezeu nu a fost şi nu este întâmplător. Nimic nu se 
petrece cu nuanţă de accident şi nu este nevoie să fim doctori în 
teologie pentru a ne da seama de acest lucru. Totul este “aranjat” 

de aşa natură, încât nu poate fi contestat. Şi atunci înțelegem că 
Dumnezeu acționează în faptele Sale în mod logic. Adică tot ceea 
ce face omul şi toate câte se întâmplă au loc conform unui tipar 
logic impus de Divinitate. 

Cum spuneam, sufletul este de la Dumnezeu. Ne naştem 
cu el, îl călcăm în picioare sau îl înălțăm, după voia noastră. 
Sufletul nostru are un “avantaj” - dacă trupul nostru perpetuează 
păcatul, sufletul nu poate participa la aşa ceva. Sufletul este 
precum copilul care poartă genele ambilor părinţi: el ne-a fost dat 
înzestrat cu un dram de logică pe care, dacă o căutăm, o vom găsi 
undeva în noi. Astfel, se creează acest tandem: suflet - logică 
dumnezeiască. 

“Libertatea ca alegere nu se poate exersa decât în măsura 
în care se bazează pe conştiinţa existenţei unor posibilităţi variate, 
a căror realizare depinde numai de mine.'83 Prin urmare, 
conştientizarea libertăţii în care trebuie să mă încadrez în acest 
tandem pomenit mai sus creează armonia cu Dumnezeu şi cu 
mine. 

Sufletul, dacă este de la Dumnezeu, nu înseamnă că este 
egal cu El. Mai precis, sufletul nu are o mobilitate concretă în 
cadrele logicii. Şi totuşi, Dumnezeu înseamnă logică perfectă, iar 
sufletul, invadat de Dumnezeu, este mobilat de logică. Prin urmare, 
nu sufletul invadează Divinitatea, ci aceasta din urmă umple 
sufletul cu tot ce este mai bun. Ca să fim mai expliciţi, cu riscul de 
a ne repeta, sufletul nostru este atât de impur, încât nu se poate 
pune nici măcar pe un plan de egalitate cu logica dumnezeiască. 
Sufletele noastre reprezintă pământul, iar Dumnezeu - zăpada ce 
vine să protejeze pământul. Noi nu ne putem erija în egali sau în 
superiori nici fată de semenii noştri. Ne-am născut egali în faţa lui 
Dumnezeu şi ne-am creat pe parcurs o lege pământeană care 
include şi o noţiune diabolică - liberul arbitru. Liberul arbitru mă 
pune pe mine, om, pe un plan egal cu Dumnezeu. Posibilitatea de 
a-mi alege destinul după voia mea mă transformă într-un mic 
Dumnezeu, lucru complet eronat. 

Legea pământeană a instituit gradele. Astfel că am ajuns 
stăpâni şi sclavi. Numai acceptând această situaţie şi ne 
autoanulăm, căci acceptând legea pământească şi stăpânirea sau 
sclavia, negăm logica şi ne transformăm în farisei. Prin urmare, 
omul şi-a dorit întotdeauna să imite stăpînirea, să se joace de-a 
“cine-i şeful?” şi jocul s-a perpetuat şi s-a transformat în realitate. 
În pragul sfârşitului de mileniu, trebuie să o luăm de la început, 
adică să reînvățăm să credem în Dumnezeu, ca singurul “stăpân” 
al nostru. Acest lucru nu-l putem face decit cu sufletul, iar când 
vorbim despre suflet, ne referim la natura sa unică, de concept. 

Stoicii au creat un fel de sistem de despărțire a firului în 
patru pe care, din păcate, îl aplică şi sufletului. “Intâi am supoziţia 
obiectivă, supoziţia materialului: orice cuvânt indică în lumea 
obiectivă un obiect care corespunde acestui cuvânt şi care se 
subsumează oarecum acestui cuvânt: aceasta este supoziţia 
materială. A doua supoziţie, opusă acesteia, este cea verbală, 
gramaticală: când spun “masă” am o adunare de anumite sunete. 
Între aceste două supoziţii se află o a treia, ceea ce numim noi 
concept."64 Prin urmare, sufletul poate fi exprimat prin toate cele 
trei supoziţii, dar înțeles doar prin două. Căci, chiar dacă pronunt 
cuvântul “suflet, nu înseamnă că îl pot pipăi. În schimb, din punct 
de vedere obiectiv, deci dumnezeiesc, poate fi exprimat, căci tot 
ceea ce este obiectiv este de la Dumnezeu şi tot ceea ce este 
subiectiv este de la om. Nu credem că este necesar să ne pierdem . 
în decriptări de texte ale stoicilor, cât este pur obiectiv să înțelegem 
natura şi armonia perechii suflet şi logică. 

Aparent, putem fi judecaţi pentru scientismul acesta “de 
cartier” pe care îl afişăm. Ne pot fi date exemple de oameni care s- 
au îndrăgostit şi care au acţionat fără logică, de oameni care s-au 
călugărit şi au constatat că şi-au ratat tinerețea când era prea 
târziu. Acestea sunt exemple subiective. Nu discutăm decât cu 
exemple obiective. Că m-am îndrăgostit şi am acţionat fără logică, 
aici nu este vina sufletului meu sau a lui Dumnezeu. Este vina 
trupului meu. Că m-am călugărit de pomană nu este vina nici a 

trupului, nici a sufletului, ci a minţii, care este complet detaşată de 
trup şi de suflet. Căci dacă în mintea mea a încolţit gândul că o 
viaţă monastică îmi asigură pe lumea cealaltă decorații, bătăi pe 
umăr şi felicitări din partea Divinităţii, am făcut o mare greşeală. 
Sufletul nu poate merge mână în mână cu cel care i-a dat naştere 
decât prin ardoarea rugăciunii. În rest nu are cum, pentru că lumea 
este de aşa natură, încât “bruiază” această legătură dintre om şi 
Divinitate. Că există asceti care de tineri au luat drumul sihăstriei 
înseamnă că aceia au avut chemarea de a se ruga cu atâta 
ardoare nu numai pentru sufletele lor, ci mai ales pentru ale 
amărâţilor din jurul lor. Şi totuşi, cât de puţini sunt acei monahi care 
respectă această pereche suflet-logică şi nu au nici o pretenţie 
care să-i întineze cumva! Şi cât de mulţi sunt cei cu barba rozalie 
de la vinul cel popesc! Oare ce o fi în sufletele lor?! 


CAPITOLUL III 


LIMITĂ ȘI DUMNEZEU 


No de limită nu pare a avea vreo legătură logic- 
conceptuală cu Divinitatea. Este o aparență peste care 
se poate trece foarte simplu dacă, înainte de a intra în fervoarea 
subiectului, vom face puţină istorie. 

În raportul dintre om şi Dumnezeu, au existat momente în 
care omul căzuse în idolatrie față de zeul său. Au fost momente în' 
care omul acţiona exagerat tocmai din credință. Acest lucru s-a 
întâmplat până la Renaştere. Până la Renaştere, omul a tot zis 
“Doamne, iartă-mă că exist!”, după care a început să iubească 
existenţa în tot păcatul ei. De la Renaştere şi până în zilele noastre 

- cărora le vom dedica un capitol aparte - omul a decăzut în fața 
Domnului. Nu spunem că era bine ca omul să considere o greşeală 
propria-i existenţă, dar nici să cadă în extrema cealaltă, chiar mult 
departe de ea, cum se întâmplă acum. 

“Opoziția dintre cele două elemente constitutive, 
Dumnezeu şi om, era aşa de puternică, încât se simțea nevoia 
negării omului ca să se afirme mai tare celălalt termen - 
Dumnezeu. De aceea şi perioada cea mai puternică de umilitate 
este tocmai Evul Mediu, care aducea, din acest punct de vedere, 
sentimentul de dependență a omului față de Dumnezeu."55 Prin 
urmare, omul se simțea mai mult decât obligat, se simţea confiscat 
de ideea de Dumnezeu până într-atât, încât credea că trebuie să 
moară ca prezența sa să nu mai facă umbră pământului. Într-un fel, 
naiv şi primitiv, desigur, omul l-a umanizat pe Dumnezeu aşa cum 
copiii îl umanizează pe Moş Crăciun. Omul şi-a creat în minte un 
Dumnezeu din carne şi oase, mult mai bun decât toți ceilalți 
oameni. Dintr-un complex de inferioritate omul a preferat să 
cedeze umilinței de a suporta un fals adevăr. Căci Dumnezeu nu 
este aşa cum ni-l creăm noi, El este “Cel ce este”, pur şi simplu. 

“Nici nu se poate vorbi despre un concept al lui Dumnezeu, 
ci numai despre o existență reală, obiectivă a lui Dumnezeu."65 
Prin urmare, orice existență obiectivată tangenţial de Dumnezeu 
este reală şi nu poate fi redusă la ideea de concept. Ajungem la un 
punct nevralgic al acestui capitol, căci Dumnezeu este singura 
existenţă obiectivă din Univers. Omul se naşte obiectiv, dar devine 
subiectiv pe parcurs, adică îşi adaugă circumstanţe atenuante 
faptelor sale. Această adăugare îl face mai puţin exigent cu sine şi 
cu ceilalţi, el devenind un indulgent şi un nepăsător. Căci cu cât 
omul practică mai mult subiectivarea, cu atât mai mult îmbâcseşte 
natura dumnezeiască, obiectivă, cu care s-a născut. 

Fapt este că de la o vreme încoace, omul beneficiază de o 
limitare a actelor sale, fie ele artistice sau literare, iar limitarea vine . 
în funcţie de gradul de subiectivare al fiecăruia în parte. Când 
spunem despre un om că este limitat, mulţi dintre noi înțeleg prin 

aceasta neinstruit. Ei bine, un om poate să fie neinstruit, dar să fie 
un individ deschis tuturor ideilor care-i vin din exterior, sau poate să 
fie un profesor de filosofie şi să aibă mintea cât o chiflă. Ambii sunt 
limitați în sensul pe care-l vom explica pe parcurs. 

Limita este o oprelişte, o graniţă invizibilă trasată de 
Dumnezeu pentru fiecare dintre noi. Dacă destinul meu este atât 
de oscilant încât poate fi comparat cu forma geografică deal-vale, 
atunci în mod sigur şi limita mea va fi şi ea pe măsura destinului 
meu, deci tot oscilantă. Se aplică principiul popular al sacului şi 
petecului în plan existenţial. Fiecărui om îi este atribuită o limită. 
Din naştere sufletul lui vine cu această bogăţie de la Dumnezeu - 
limita dumnezeiască. Această limită mă poate face să mă simt liber 
şi acolo unde sunt constrâns, mă poate face să râd şi acolo unde 
toți plâng, aceasta este libertatea acordată de Dumnezeu omului. 
“Libertatea vine laolaltă cu limitele care o fac cu putinţă de 
dinaintea alegerii mele. Libertatea este un dat şi ca atare ea nu 
poate constitui obiectul unei elecţiuni ulterioare."67 Prin urmare, 
numai după ce iau ființă şi mental, nu numai fizic - adică pot să 
gîndesc fizic şi coerent -, îmi pot aprecia limitele libertăţii mele, îmi 
pot evalua libertatea mea în sine. Evaluarea libertăţii este o 
sintagmă pe care am auzit-o şi am încercat să o punem în practică. 
Ce înseamnă libertate? Înseamnă Dumnezeu. A fi liber? Înseamnă 
a crede. Prin urmare, a evalua propria libertate înseamnă a-L 
cântări “din ochi” pe Dumnezeu, lucru grav, dar nu imposibil. Nu 
imposibil, pentru că în halul de neoameni la care am ajuns, ÎI privim 
- avem acest curaj - pe Dumnezeu în ochi, ÎI judecăm, după care 
spunem: “E bun, Îl iau” sau “Altul la rând”. Avem nişte suflete atât 
de îmbâcsite, încât şi pe Dumnezeu Îl comercializăm şi Îl limităm. 

Revenind, trebuie să spunem că Dumnezeu pune, cu de la 
sine putere, o limită în destinul nostru. Pentru ca noi să ne putem 
duce până la capăt menirea, oricare ar fi ea, pentru a nu fi terifiați 
de motivaţia existenţei noastre, aflăm totul pe parcurs şi integral, 
târziu, în amurgul vieţii. Omul are această vocaţie animalică de a- 
şi refuza menirea. Vocaţia aceasta este ucisă în faşă de 

Dumnezeu, căci singurul care a ştiut care îi era menirea a fost lisus 
Cristos şi El a realizat-o până la capăt, fără crâcnire. Dar omul, 
pământeanul, dacă află că rolul lui în această viață este să picteze 
numai tablouri în gri-pal zice: “Nu-mi place griul şi oricum mirosul 
de vopsea îmi face rău!” Din comoditate nu ne acceptăm motivaţia 
venirii noastre pe pământ. Ne este mai uşor să afirmăm că au 
greşit părinţii noştri, decât să ne gândim că, de fapt, totul a fost 
predeterminat. 

“În menire, distincţia dintre natură şi libertate se şterge 
pentru că țelul atins îşi are originea într-o natură pe care individul o 
resimte ca fiind propria lui libertate. Menirea este realizarea unei 
teleologii superioare prin intermediul unei vieţi. În timp ce destinul 
se face în spaţiul doar posibi! al libertăţii, menirea se primeşte din 
spaţiul de necesitate al unei instanţe.”S8 Prin urmare, dacă am şti 
cu toţii care este menirea noastră, am face umbră pământului, 
pentru că omul nu mai acordă de multă vreme valabilitate acestor 
principii divine. Încercăm să imităm opera lui Dumnezeu în variantă 
kitsch, să realizăm opera Domini şi să trecem la alte proiecte mai 
importante. Aceasta este atitudinea omului secolului XX față de 
menire şi față de tot ceea ce are el de făcut. De aceea individul 
modern este cu mult mai limitat în sensul acceptat de noi decât 

„omul din Vechiul sau Noul Testament. A crescut curiozitatea, au 
crescut şi derizoriul, şi armele sale extrem de rafinate, şi atunci se 
impune o limită constructivă. Filosoful Plotin are dreptate când 
pune limita în paralel cu binele şi nelimitate în paralel cu răul. Căci 
dacă le-am şti pe toate, am fi cu toţii nişte mici luciferi. 

Autoarea celei mai puternice limite pământeşti pe care o 
atribuie lui Dumnezeu este Biserica. Ca instituţie, se erijează în 
limită venită de la Dumnezeu, lucru complet fals. “Statul sau prima 
putere publică formată în Europa este Biserica, cu caracterul ei 
specific şi deja definit ca putere spirituală. De la Biserică puterea 
politică învaţă că la origine şi ea este putere spirituală; în acest 
mod luptă cele două puteri, la fel de spirituale, care, neputându-se 
diferenţia în substanţă, ajung la un acord: să se instaleze fiecare 

într-un mod al timpului."69 

Prin urmare, Biserica este modalitatea unică prin care ne 
prostituăm în piața mare sentimentele. Dacă această instituţie, 
care ne jupoaie de tot ce avem mai intim în suflet, a ajuns să dea 
lecţii clasei politice, deducem că instituția Biserică şi Biserica nu 
mai sunt noțiuni cu acelaşi sens. Biserica-instituţie are tupeul de a- 
şi aroga dreptul la eternitate. Deci se delimitează de Dumnezeu, 
încercând să devină Dumnezeu. 
Acesta va fi însă o problemă pe care o vom dezbate mai târziu. 


CAPITOLUL IV 


DEPĂȘIREA LIMITEI DOBÂNDITE 


mul are parte pe lumea aceasta de două feluri de 

limite: o limită dumnezeiască, al cărei rol l-am explicat 
în capitolul precedent, şi o limită dobândită, asimilată pe parcursul 
vieţii. Această limită dobândită este marea capcană în care 
majoritatea oamenilor au căzut şi din care nu s-au mai ridicat. 

Spuneam că Dumnezeu ne oferă o limită protectivă, un fel 
de “cenzură transcendentă” pentru a ne apăra măcar şi pentru 
primii ani ai vieţii de zgura în care ne bălăcim. Avem, pe de o parte, 
limita protectivă, iar pe de altă parte,limita destructivă. Aceasta din 
urmă este greu de conştientizat şi - ce este mai rău - imposibil de 
depăşit. 

Limita destructivă este un amalgam de rele pe care noi le 
asimilăm ca fiind bune, căci aşa le-am moştenit. Astfel, vorbim aici 
despre prejudecăţi, despre false principii, despre sinceritatea de 
carton pe care o afişăm când mergem la biserică. În linii mari, 

aceasta este limita destructivă. Ea are un element ajutător, un fel 
de “alimentator”, şi anume Biserica. Aceasta, prin fățărnicia ei, 
impune majoritatea prejudecăţilor pe care le descoperim în noi. 
Această instituţie încurajează sămânţa invidiei, a răutăţii şi a 
prostituţiei mentale. Căci cine, dacă nu mai-marii Bisericii practică 
prostituarea mentală şi sufletească, afirmându-se altminteri curati 
ca nişte prunci?! 

“Adevăraţii criminali sunt cei care stabilesc o ortodoxie în 
planul religios sau politic, cei care disting între credință şi 
schismatic."70 Prin urmare, exact cei care proclamă şi 
“încurajează” egalitatea în fața lui Dumnezeu sînt cei care îi separă 
pe cei buni de cei răi, fără să se vadă pe ei înşişi. 

“Pe Dumnezeu doar credinţa îl lasă neatins; nu îndoielile îl 
uzează, ci necredinta. Sunt secole de când Biserica îi trivializează 
puterea şi, făcându-l accesibil, îi pregăteşte prin teologie o moarte 
fără enigme, o agonie comentată, clarificată. Există inimi în care 
Dumnezeu nu poate privi fără să-şi poată pierde inocenţa."?1 

Deci am devenit de-a lungul timpului atât de fățarnici în 
credința noastră, atât de dominați de această limită destructivă, 
încât putem spune că este mare mâhnire în Ceruri! 

Se cuvine totuşi o întrebare: se poate depăşi această limită 
destructivă? Poate fi ea călcată în picioare pur şi simplu? Din 
fericire, avem răspunsuri pentru toate aceste întrebări, numai că 
sunt simple teoretizări, simple ipoteze ale unor fapte ce pot avea 
loc sau nu. 

În sine, această limită destructivă poate fi depăşită. Vârsta 
benefică este între 24-40 de ani. Totul depinde şi de instrucția de 
care a beneficiat individul. Dar luând un caz ipotetic, al unui individ 
instruit - tipul ideal -, el poate face acest pas hotărâtor în destinul 
său numai prin voința lui. O primă etapă ar fi conştientizarea 
existenţei în fiecare dintre noi a acestei limite. Adică, se trezeşte 
omul într-o dimineață şi-şi dă seama că până în acea zi a purtat 
ohelari invizibili, care îi făceau ca lumea din jur să-i pară întreit mai 
frumoasă decât este. Ochelarii aceia dispar brusc şi omul se 

trezeşte în mijocul realităţii, care nu seamănă nici pe departe cu 
falsa realitate reflectată de ochelarii magici. Individul nostru îşi dă 
seama că a fost victima unei minciuni create şi perpetuate de 
instituții specializate. 

Omul vede în el prejudecățile acumulate, principiile de 
carton pe care oricum nu le respecta, vede ipocrizia instituită în el. 
Şi aici intervine un moment de mirare: Cum, eu?! Eu, care sunt aşa 
de şi aşa de?! Eu, care am succese în varii ramuri de activitate?! 
Eu, care sunt un geniu?! 

Dacă trece peste acest moment de uluială, omul este 
pregătit pentru următoarea etapă, şi anume spălarea de toate 
relele şi acceptarea adevărului a ceea ce este el. Cel care nu 
depăşeşte faza de uimire este orgolios. El se iubeşte pe sine atât 
de mult, încât acceptă compromisul cu sufletul lui, dar acest 
compromis are latura sa diabolică: sinuciderea. 

“Pentru că vrea să decidă în privinţa lui a fi şi a nu fi, 
sinuciderea este expresia paroxistică a orgoliului nemăsurat."72 

Deci această încercare de depăşire a limitei dobândite 
presupune un eşec, în funcţie de felul de a fi al omului. Adevărul 
este mai sănătos, dar şi mai dureros decât minciuna. Dacă ne 
limităm doar la a simţi durerea, murim cu toții, căci nu mai putem 
spera; durerea anulează orice speranţă. De aceea ne adresăm şi 
celor care vor să iasă din cadrele limitei destructive şi să facă acest 
lucru onorabil. 

O altă etapă grea şi plină de adevăr dureros este cea a 
cunoaşterii falsului ca fiind fals. Să afli că lå baza limitei destructive 
se găsesc unii slujbaşi ai Bisericii este dureros, dar nu insuportabil, 
atâta vreme cât credința pe care o porţi în suflet transcende 
instituția specializată în minciuni numită Biserica. 

“Religiile au săvârşit mai multe crime decât cele mai 
sângeroase tiranii, iar cei pe care umanitatea i-a divinizat îi întrec 
cu mult până şi pe asasinii cei mai iscusiţi în setea lor de sânge.'73 

Prin urmare, adevărul odată ieşit la iveală, nu mai rămâne 
decât să fie asimilat ca atare. Omul care trece şi de acest moment 


Introducere în metafizica divină 64 


este cu mult mai matur sufleteşte decât era înainte şi învaţă să se 
încadreze în logica dumnezeiasă pe care o descoperă pe parcurs. 
Limita destructivă nu poate fi călcată în picioare pur şi simplu, atâta 
vreme cât nu ştim unde anume mergem. Căci omul preferă să 
rămână stabil într-un rău palpabil decât să se îndrepte către un 
bine pe care nu îl poate atinge deocamdată. Această situație i se 
pare mai sigură. Disperarea necunoscutului, a căii pe care trebuie 
să o urmăm, dar pe care nu o vedem încă, ne face să ne întoarcem 
din drum fără ca măcar să fi încercat să mergem câţiva paşi. 

Un instrument necesar depăşirii limitei pământeşti este 
iubirea. Dragostea pe care o difuzăm necondiţionat ne ajută să 
acceptăm realitatea nouă pe care am descoperit-o de curând şi 
aceeaşi dragoste ne ajută să discernem între adevăr şi fals. 

“Spre deosebire de crinii câmpului şi păsările cerului, care 
nu se pot abate de la țelul pe care au să-l împlinească, omul se 
poate amăgi, poate aprecia greşit, poate rata şi poate trăi visând 
necontenit triumfuri interzise."74 | 

În concluzie, limita destructivă poate fi depăşită însă 
undeva în străfundurile minţii noastre. În dorinţele noastre, în 
gândurile noastre păcătoase ne vom întoarce măcar şi pentru o 
fracțiune de secundă către ea. Dar gestul de a o depăşi transcende 
cu mult acea fracțiune de secundă în care ne-am întors în decorul 
de carton. De aici înainte, ochii celui care a trecut de limita 
destructivă vor căuta numai calea luminii şi a înțelepciunii. 

CAPITOLUL V 


DERIZORIUL 


P definiţie, derizoriul înseamnă tot ceea ce este mai 
pământesc, bagatelizat de însăşi natura noastră umană 
de acum. Căci, comparativ cu secolul trecut, omul s-a schimbat 
radical în mai rău. A căzut în derizoriu şi l-a ajutat să se 
înmulțească. Este ca şi cum, în loc să curățăm pământul de 
buruieni, noi le ajutăm să crească, “le punem proptele”. Acelaşi 
lucru s-a întâmplat şi cu acţiunea noastră asupra derizoriului, iar 
acum, când ne dăm seama de amplitudinea acceptului nostru, ne 
îngrozim. Atitudinea noastră afirmativă în privinţa derizoriului a luat 
ființă fără ca omul să fi ştiut că acestea vor fi riscurile; am zis “Da! 
din comoditate, pentru că ne era lene să spunem “Nu”. 

“Ceea ce contează este măsura în care un principiu 
fructifică viața, pătrunde viaţa de toate zilele. Aceasta este 
important şi caracterizează o epocă. Istoria dă profilul spiritual al 
unei epoci care nu se poate fotografia; este o chestiune de 
imponderabil, pe care ea poate mai mult să-l sugereze decât să-l 
spună."75 Prin urmare, principiul care a stat la baza vieţii poporului 
nostru, un popor balcanic prin excelenţă, a fost principiul 
derizoriului. Ne-am lăsat legănaţi între un “poate da, poate nu”, am 
fost 'tot timpul nehotărâţi şi, când s-a pus problema hotărârii, a 
scuturării de degradant, am preferat să rămânem în starea de 
moluscă obosită în care ne aflăm şi acum. Opusul derizoriului este 
rigoarea şi ordinea nemţească. Or, noi, popor de poeți, am preferat 
să ne plângem unul pe umărul altuia decât să devenim ordonaţi şi 

riguroşi precum neamţul. În momentele cruciale ale vieţii noastre, 
tot ceea ce este important capătă o nuanţă de derizoriu pentru că 
acesta se găseşte şi în priviri, şi în vorbe, şi în gesturi. Cel mai grav 
şi mai adevărat este acel derizoriu impregnat în atitudinea noastră 
față de tot şi de toate. Tratăm totul, inclusiv pe noi înşine, cu un 
dispreţ desăvârşit. Toate actele noastre sunt formale, birocratice; 
inclusiv mersul la biserică este un act formal, picat în derizoriu, căci 
undeva în mentalul nostru se află obligaţia de a merge la biserică. 
Cine mă poate obliga pe mine să fac un anumit lucru? Nimeni, căci 
eu nu ascult de nimeni, pentru mine legea pământească este un 
fals, prin urmare eu nu ascult decât de Dumnezeu. Deci dacă merg 
la biserică, o fac din dragoste şi din preţuire fată de Creator. În nici 
un caz din ascultare. Dacă aş merge la biserică numai din 
ascultare de Dumnezeu, ar însemna că eu numai în cadrele 
materiale ale bisericii ascult de El. 

Spuneam că totul este o birocrație crescută în stil mafiot, 
protejată şi încurajată până a ajuns la stadiul de degradant. Un 
exemplu elocvent în acest sens este şcoala: “Şcoala este un lucru 
foarte bun şi foarte rău. Foarte bun pentru cei care nu o iau în 
serios. Şcoala este o nenorocire prin care trebuie să trecem 
întotdeauna: important este să nu o luăm în serios.'76 La noi, 
şcoala a ajuns o piaţă de comercializare a intelectului, a materiei 
cenuşii. Niciodată nu s-a întâmplat un lucru mai revoltător ca în 
aceşti ani, şi anume cumpărarea dreptului de a fi absolvent. In 
orice țară din Balcani societatea merge pe schema degradantă a 
aşa-numitei “pile”, dar la noi aceasta este un obiect de cult. 

Revenind, trebuie spus că orice curent, fie el bun sau rău, 
dă naştere unor “maladii de destin”. Şi, conform tiparelor 
comportamentale elaborate de G. Liiceanu, în cazul derizoriului 
bolile ar fi: “ratarea”, “lenea” şi “bovarismul”. “Ratarea este o boală 
cronică a nedepăşirii. Creditul pe care-l oferă ratatui este 
promisiunea."7? Comentând aceste tipare, trebuie să spunem că 
ratarea ar fi una dintre cele mai dramatice boli ale derizoriului. 
Ratatul nu începe nici o activitate, pentru că ştie că va eşua. El este 

un ratat dinainte de a fi numit astfel. Teama de a nu eşua îl împinge 
direct în eşec. Ratatul are o latură dureroasă pentru condiţia sa - el 
îşi pierde menirea în momentul în care începe să-şi ţină 
promisiunile şi să iasă din derizoriu. Deci ratarea este o boală 
incurabilă, căci cel care scapă de ea - rare sunt acele cazuri - nu 
se regăseşte şi preferă să se sinucidă decât să se inventeze pe 
sine din nou. 

Lenea este una dintre cele mai oribile reflecţii ale 
derizoriului. În acest domeniu, poporul nostru este specialist, 
bolnav cronic. “Lenea aduce cu sine cultul nemărginit pentru limita 
interioară  (destructivă, n.n.).'78 Prin urmare, perpetuarea 
degradantului se face poate cel mai bine prin intermediul lenei. 
Leneşul se naşte cu derizoriul în sânge, el este victima derizoriului 
în orice epocă ar trăi. Dar şi derizoriul prinde rădăcini acolo unde 
climatul este prielnic. Putem anunţa de pe-acum, fără teama de a 
fi judecaţi, că la sfârşit de mileniu omenirea se află înglodată în 
mlaştina derizoriului. 

Bovaricul ar fi ultima victimă a terestrului. Destinul lui este 
dramatic, cu atât mai mult cu cât bovaricul nu are “loc de întors”. 
“Bovaricul nu are resurse spre a se depăşi înspre locul năzuinţei 
sale. În afara insatisfacţiei sale, bovaricul nu posedă temeiul 
obiectiv pentru a ieşi din hotarele eului său şi a năzui spre 
altceva."79 Prin urmare, bovaricul este un neputincios care tinde 
către depăşirea limitei destructive, dar nu poate începe procesul 
îndelungat şi greoi al aflării adevărului. Practic, bovaricul este 
condamnat la situarea în derizoriu; dar spre deosebire de leneş, 
care rămâne în lenea lui ca peştele în apă, bovaricul are parte de 
o condamnare prin conştientizarea derizoriului. 

În concluzie, derizoriul nu numai că există, nu numai că ne 
urâțeşte prin simpla conştientizare a prezenţei lui, dar creează şi 
victime. Trebuie să ne gândim foarte serios că trăim printre astfel 
de oameni care nu au absolut nici o vină că sunt aşa cum sunt. Ei 
trebuie ajutaţi să se smulgă din mlaşina derizoriului. Eventual noi, 
cei care am reuşit să ajungem la liman, trebuie să le aruncăm 

colacul de salvare. Căci derizoriul lasă victime şi se perpetuează. 
Discutat la scară mare, nu este important că o rudă sau un prieten 
este victima degradantului, cât este important faptul că prin acea 
rudă sau prieten degradantul, derizoriul se continuă, se înmulțește, 
pentru că se transmite ca un flagel. Sunt oameni care au o putere: 
enormă de a impune atitudini. Şi sunt oameni care au o putere 
enormă de a imita până la contopire acea atitudine. Derizoriul intră 
în mintea şi în viața omului începând cu atitudinea. În capitolul 
următor vom oferi exemplificări şi eventuale soluții. 


CAPITOLUL VI 


CĂDEREA ÎN DERIZORIU 


Cisr în derizoriu de fiecare dată când răspundem 
apelurilor terestrului, ale pământescului, de fiecare 
dată când, în ignoranţa noastră, preferăm să ne cufundăm în vicii 
şi plăceri, decât să cunoaştem adevărata învățătură. 

Prima concretizare a Absolutului, care a căzut în derizoriu, 
a fost Biserica. Ea a fost cea care, instituind anumite canoane 
băneşti, a impus derizoriul în Casa Domnului. 

“Mesager al noii ere, Nietzsche simte şi proclamă 
transcendenta credinței platonico-creştine care a dominat mai bine 
de două milenii civilizația occidentală şi şi-a pierdut valabilitatea 
încetând să mai fie sursă de energie vitală şi de creativitate. 
Fireşte, acest lucru înseamnă eliberarea omului de transcendenţă, 
însă ceea ce este lipsit de transcendenţă este neantul, iar 
eliberarea devine eliberare în neant.'8 Nimic mai corect. 
Transformarea credinței în ceva derizoriu, abordarea şi arborarea 

unei atitudini ce emană numai degradant duc la pierderea 
sufletelor noastre. 

În destinul nostru, în ființarea noastră, procesele de căutare 
şi atingere a limitei dumnezeieşti ne pot crea probleme. Drumul 
către căutarea şi apoi depăşirea limitei noastre dobândite este 
greu, obositor şi extrem de nesigur. Atâta vreme cât nu ne simțim 
în stare să ne scuturăm de urmele terestrului, este mai bine să nu 
pornim pe acest drum. Graba cu care ieşim din noi pentru a ne găsi 
adevăratul făgaş ne poate duce pe căi greşite şi putem nimeri chiar 
în derizoriu. Important este faptul că fiecare dintre noi are un 
conţinut de degradant în el. Scăpăm de el în momentul în care îl 
devoalăm fără nici o remuşcare. Cădem în derizoriu prin fiecare 
răspuns afirmativ pe care îl dăm cererilor trupului nostru. Vrea 
alcool? Îi dăm. Vrea ţigări? Va avea! Vrea cafea? Nici o problemă! 
Mâinilor mele le place să simtă banul cum se şifonează şi 
foşneşte? Le voi da bani cu riscul de a-i fura. lată cum căderea în 
derizoriu presupune o cădere în păcat. Atâta vreme cât 
conştientizăm păcatul, dar continuăm să-l facem, suntem mai 
vinovați decât dacă nu l-am fi gândit. 

Omul însă a găsit resurse, a găsit răspunsuri mincinoase la 
toate aceste realități ce pornesc din însăşi esenţa divină a trupului 
nostru. Şi-a găsit circumstanțe atenuante până şi în relaţia cu 
Dumnezeu. “De unde totul se rânduia până acum după Dumnezeu, 
acum s-a ajuns să se rânduiască Dumnezeu după om.'8! Prin 
urmare, omul a reuşit să-L minimalizeze şi pe Dumnezeu şi în locul 
Lui a pus Derizoriul care domină acum lumea. Formalismul şi toate 
derivatele derizoriului nu fac altceva decât să-l înmulțească şi în 
acelaşi timp să-L minimalizeze şi mai mult pe Dumnezeu. 

“Răul este devenirea ratată în spaţiul libertăţii, căderea din 
relaţia comandă - supunere în relaţia de constrîngere.'82 Omul a 
trecut printr-un complex de inferioritate în care a transformat relația 
iubire-supunere într-un fel de obligativitate. Adică, Dumnezeu este 
un justițiar şi atât, incapabil de acte de iubire necondiționată. 
Gândind în acest fel, omul s-a aruncat în derizoriu şi acolo a rămas 

pentru că, acceptându-L pe Dumnezeu aşa cum este El - aceasta 
este atitudinea benefică, încercând să ne revoltăm gratuit - aceasta 
este o atitudine pe care Dumnezeu nu o place şi din momentul în 
care o adoptăm, Dumnezeu ne-a lăsat din braţe. 

“Fiecare se situează pe o treaptă diferită în ierarhia 
singurătăţii; la capăt se află trădătorul; el îşi dezvoltă calitatea de 
individ până la exasperare. În acest sens, luda este ființa cea mai 
singură din istoria creştinismului, dar nu şi din cea a singurătăţii."83 

În concluzie, orice creştin care Îl minimalizează pe 
Dumnezeu de dragul derizoriului rămâne singur şi se va încuraja 
cu prezenţa altora de teapa lui. Împreună se vor uni sub aceeaşi 
umbrelă - aceea a degradantului. Din acest punct de vedere, este 
de preferat aparenta singurătate a celor care au ajuns la liman 
singurătăţii trădătorului. Ne naştem şi murim singuri. Important este 
pe ce drum orientăm această singurătate. Un factor agravant în 
înglodarea omului în mlaştina derizoriului este societatea: 
“Societatea nu este un rău, ci un dezastru; ce stupid miracol că 
putem trăi în ea! Când o contempli între furie şi indiferenţă, devine 
inexplicabil cum de nimeni nu a putut dărâma acest edificiu, cum 
de nu s-au găsit până acum minţi luminate, deznădăjduite şi 
decente care să o radă de pe suprafața pământului ştergându-i 
orice urmă!”84 

Altfel spus, societatea este causa prima în perpetuarea 
derizoriului. La sfârşit de mileniu este adevărat că societatea şi 
omul sunt tot o apă şi un pământ. Nu mai există personalitate 
individuală. Există doar genii colective, sindicate şi partide. 
Conceptul de om este îngropat undeva în spatele lozincilor 
electorale şi ale demonstrațiilor ostentative. Aşa cum oaia nu este 
ea însăşi decât când fată şi când moare, în rest ea făcând parte din 
turmă, la fel se întâmplă şi cu omul. Individul care renunță la 
derizoriu şi la turmă este un om singur, curat... şi judecat de turmă. 

Omul a ajuns să fie, la sfârşit de mileniu, depersonalizat şi 
încadrat în masă. “Aparține masei orice individ care nu atribuie 
valori bune sau rele - din motive speciale -, ci se simte ca toată 

lumea şi totuşi nu este încercat de nelinişti, ci, dimpotrivă, se simte 
în largul său când se găseşte asemănător cu ceilalţi."85 

Deci “omul - masă” este un individ care, rupt de grupul său, 
de turma sa, nu poate gândi, nu mai poate raționa. Dacă omul- 
masă a ajuns să domine întreaga lume, concluzia noastră este că 
cei care nu fac parte din turmă, cei care încă mai țin la sufletele lor 
şi la Dumnezeii lor, ştiuţi sau neştiuţi, sunt extrem de puțini. 
Problema se pune în felul următor: omul-masă este cel care 
perpetuează cu cea mai mare repeziciune existenţa derizoriului. 
Cei care nu fac parte din masă sunt mult prea puţini pentru a se 
aduna şi forma o altă comuniune adversă. Şi apoi refuzul 
derizoriului presupune o atitudine de demnă resemnare. 

Încheiem acest capitol cu un citat care întăreşte întreaga 
noastră demonstraţie de până acum: “Ţiganul s-a dus să-şi 
mărturisească păcatele. Însă preotul, prudent, a început prin a-l 
întreba dacă ştie care sunt poruncile lui Dumnezeu. La care tiganul 
a răspuns: <<Ştiţi, părinte, eu mă apucasem să le învăţ, dar s-a 
zvonit c-or să fie suspendate>>."86 


CAPITOLUL VII 


LIMANUL 


(ie început de drum îşi are şi sfârşitul său, capătul său 
de linie. În drumul nostru de la suflet la Dumnezeu şi la 
limita oferită de El, la derizoriu şi la căderea în el, nu am pomenit 
nici o clipă despre Liman. Tot acest periplu, care poate fi cât se 
poate de real dacă ne dorim şi noi acest lucru, se sfârşeşte. De 
bună seamă trebuie să luăm variantele valabile, şi anume acest 

drum trebuie să se termine o dată cu noi, adică am abdicat la 
mijlocul lui sau am supravieţuit şi trăim mai departe în tovărăşia 
Dumnezeului nostru. 

Se cuvin câteva întrebări: Cum ştim că am ajuns la liman? 
Ce simțim? 

Vom răspunde făcând următoarea precizare: nu vom avea 
“nimic la mână” cum că am ajuns la liman. Deci nu există nimic 
palpabil, concret. Există sentimente pe care vom încerca să le 
suprimăm, acuzându-ne de gânduri rele şi ascunse. Nu vor fi decât 
reacții. Astfel, vom simţi o greață de nedescris față de ban şi față 
de tot ceea ce înseamnă timp pierdut în favoarea derizoriului. Vom 
găsi bucuria de a trăi în scurte momente de respiro când vom privi 
pe fereastră şi vom vedea Soarele încercănat, vom trăi din 
mângâierea mugurilor ce vestesc primăvara. Vor fi momente când 
nu ne vom recunoaşte şi în care vom fi acuzaţi de patetism, 
nepăsare, egoism. Nimic din toate acestea nu vor exista în 
sufletele noastre, căci ne-am eliberat de ele în drumul spre Liman. 
Un sentiment nou şi puternic va lua naştere: acela de 
depersonalizare socială şi împlinirea noastră sufletească. Acest 
lucru înseamnă că, dacă până acum eram totuna cu turma şi-i 
împărtăşeam aproximativ aceleaşi impresii şi păreri, de acum 
înainte, comparativ cu ea, vom trăi în solitudine. Socialul ne va 
supăra, ne va deranja şi vom fi tratați ca sălbatici. Se va căsca o 
prăpastie între noi şi lumea de-afară şi doar puţini curioşi vor reuşi 
să ne înțeleagă. In schimb, vom reuşi să ne cunoaştem mai bine 
pe noi înşine, să ne respectăm şi să ne odihnim după un drum atât 
de lung. 

“Destinul nu se discută, ci se acceptă sau nu. Dacă îl 
acceptăm suntem autentici, dacă nu-l acceptăm, suntem însăşi 
negarea, falsificarea propriului nostru eu. Destinul nu constă în 
ceea ce aveam chef să facem; el se recunoaşte şi îşi arată profilul 
său evident şi riguros în conştiinţa necesității de a face ceea ce nu 
ne convine."87 Prin urmare, derizoriul înseamnă să fac numai ceea 
ce îmi convine mie şi în limitele impuse de mine. Limanul 
presupune acceptul unei activități necesare, chiar dacă nu-mi face 
plăcere. Derizoriul este sinonim cu comoditatea; Limanul este 

sinonim cu rigoarea nemţească. 

Există însă două aspecte-capcană ale limanului: vidul şi 
vagul. Putem fi înşelaţi de pe drumul spre liman şi aruncaţi în vid 
sau în vag, acestea având aparenţa capătului de linie. 

“Tot ce se face pe pământ izvorăşte dintr-o iluzie de 
plenitudine în vid, dintr-un mister al nimicului. Când orice încercare 
pare accidentală şi periferică, iar spiritul caută probleme tot mai 
vaste, se întâmplă ca el să nu se mai izbească în demersul său de 
nici un obiect, în afară de obstacolul difuz al Vidului."88 Deci 
pierderea sufletului este atât de mare în vastitatea şi incertitudinea 
vagului sau a vidului, încât sufletul ajunge într-o stare de disperare 
vecină cu sinuciderea. Această rătăcire echivalează cu rătăcirea 
unui om prin ceață. Nu ştie dacă se află în pădure, pe drum sau pe 
stînci. Ştie doar că este ceață. Cam acelaşi lucru se petrece şi cu 
sufletul nostru. În momentul în care măcar pentru câteva ore 
simţim'că ne-am pierdut sau că suntem atraşi de magnetul vidului, 
trebuie să ne trezim la realitatea derizorie mai degrabă, decât să 
rămânem pe acel fals făgaş. Pentru că pe drumul de la derizoriu 
către liman mai putem merge o dată, dar nu ştim ce se întâmplă cu 
noi dacă nimerim în tenebrele vagului. Ce simțim când suntem 
atraşi de vid sau de vag? Absolutul neştiinței şi al disperării. Simţim 
că strigăm şi nu suntem auziti, că plângem şi nu mai avem lacrimi, 
că mergem, dar de fapt ne târâm. Sunt sentimente groaznice, prin 
care însă este bine să trecem, dar nu obligatoriu şi necesar. Totuşi, 
pentru o mai puternică certitudine a limanului, este bine să simţim 
mai întâi vidul şi vagul. 

Ajunşi la liman, ne vom afla menirea. Atunci vom înțelege 
de ce drumul a fost atât de greu, prețul atât de mare pentru o 
fericire întreit mai mare. 

Şi dacă un pui de amărăciune ni se va strecura în suflet, un 
dor de ce-am lăsat, nu trebuie să-i cădem pradă; să ne fie călăuză 
numai gândul că am făcut acel drum numai pentru a ajunge în 
vârful luminos. Şi acolo vom rămâne! 


RL 

Metodologia cunoaşterii metafizice 


SECȚIUNEA ÎNTÂI 


ISTORIA CUNOAȘTERII - EMPIRIA 


CAPITOLUL I 


UN SECOL RECE 


gea XX este pe sfârşite. În apropierea noului mileniu 
parcă mai mult ca niciodată oamenii se agaţă de 
prezentul continuu, încercând să-l transforme într-o eternitate 
confortabilă. Este ca şi cum un om a îndrăgit atât de mult o haină, 
încât o poartă iarnă-vară, fără să se gândească prea mult la 
consecințe. 

Este interesant de remarcat care ar fi coordonatele acestui 
veac. 

În toţi aceşti o sută de ani s-a dezvoltat şi s-a amplificat o 
boală socială care nu numai că a minimalizat mare parte din cultura ` 
spirituală a omenirii, dar a reorientat şi focalizat intelectul uman 
către periferiile cunoaşterii. Egoismul public, căci despre el este 
vorba, a întors din drumul ascensional spiritul uman, aruncându-! în 
mărginimea culturii-universale. Prin definiție, omul egoist este cel 

care face totul pentru plăcerea lui proprie, fără a se gândi la ceilalți. 
În sine, omul egoist este un singuratic, pentru că tot folosindu-se 
de semenii săi ca de o punte de salt în bucuria sa solitară, el este 
părăsit încetul cu încetul. Egoismul ca boală a sufletului s-a instalat 
la începutul acestui veac şi a fost alimentat de cele două războaie 
mondiale. Pe parcurs, el a devenit o boală socială care a marcat 
generaţii de indivizi. Cu cât a crescut progresul tehnologic, cu atât 
a scăzut gradul de spiritualizare al omului, făcând loc egoismului. 

Prin urmare, putem vorbi astăzi despre ceea ce se numeşte 
singurătatea umanităţii. Dacă înainte vreme, un om credincios, 
care-şi petrecea mult timp în rugăciune şi post, era considerat un 
individ retras, acum lucrurile stau cu totul altfel. Cea care a creat 
egoismul public, societatea, l-a privat pe individul luat în sine de 
viaţa intimă, impunându-i un trai în colectivitate. Existenţa alături 
de ceilalţi, dependenţa de convivi l-au îndepărtat pe om de intimul 
spiritual, astfel încât singurătatea lui a fost transferată sufletului. 
Orientarea către obştesc, către citadin, spre câştigul aparent nu a 
făcut decât să agraveze această boală. 

În tot acest timp, s-a dezvoltat o teamă acută de moarte. 
Acest fapt a generat acţiuni iraționale. Omul a început să 
cheltuiască mare parte din energia lui vitală pe bucurii efemere 
care păreau că aruncă ideea morţii într-un viitor îndepărtat. Prin 
inventarea “bucuriilor” trecătoare, individul nu numai că a creat o 
industrie care a încurajat acest gen de “terapie”, dar a “reuşit” să 
se îndepărteze de valorile esenţiale ale omenirii. Cei care şi-au dat 
seama de naivitatea gestului lor s-au afundat cu şi mai multă 
ardoare în el: “Acceptarea faptului trăit este însăşi acceptarea 
viciului; este însăşi acceptarea de pe poziţiile pe care ni le-a hărăzit 
minciuna, cu ochelarii pe care ni i-a pus pe nas eroarea."89 

Prin urmare, individul, dacă s-a considerat vinovat de 
autoneglijarea sa, nu numai că nu şi-a recunoscut-o, dar a persistat 
în greşeală fără nici o urmă de remuşcare. 

Au existat excepţii de la regulă, în sensul că sunt popoare 
care au ales calea misticismului şi a potenţării spirituale. Nu mai 

departe de India; acest popor trăieşte într-o eternă reculegere. În 
mod normal, ar fi trebuit să mobilizeze Occidentul spre a se orienta 
către viața spirituală privată. Se pare că cei înfricoşaţi de ziua de 
mâine, cei care trăiesc exclusiv pentru trasarea viitorului, neglijând 
în acest fel prezentul, sunt mai mulţi decât întreaga populaţie a 
Indiei. | 

"Amestecul culturilor se aseamănă cu amestecul raselor: se 
influențează, îmbogăţindu-se reciproc, când au forțe egale. Dar 
după cum o rasă debilă este asimilată de o rasă puternică, o 
cultură debilă poate fi asimilată de o cultură puternică."12 
Constatăm că toate socotelile duc spre “înghiţirea” unei civilizaţii de 
către o alta cu mult mai puternică. Ne întrebăm însă cât este de 
dornică o cultură puternică să accepte sub aripa ei o cultură 
debilă? 

Câtă putere are ea pentru a redeveni ca la început? 
Problema poate fi pusă şi altfel: ce câştigă acea civilizație 
superioară dacă încearcă s-o asimileze pe cea slabă? Nimic pe 
plan imediat, iar viitorul este nesigur. Soluţia optimă pentru poporul 
puternic spiritualizat este să mimeze prostia, sărăcia, mizeria, 
pentru a fi ocolit. Pe linia aceasta au mers hinduşii, de la al căror 
exemplu am pornit, şi au reuşit. 

În ceea ce-i priveşte pe români, ei se constituie într-o 
“clasă” aparte; în primul rând, la capitolul “asimilări” ei au fost peste 
medie. Prin urmare, noi nu numai că ne-am autoneglijat, dar am 
îmbrăcat alte culturi cu mult înainte de a ne fi cunoscut pe noi 
înşine ca nație şi cultură. Ce înseamnă pe plan politic un diplomat? 
Un om care ştie să-şi prezinte țara peste hotare. Ce semnificaţie 
are pentru noi? Un om care ştie să prezinte ţării sale alte popoare 
întru asimilare; datorită unei lipse elementare de autocunoaştere la 
nivel de neam, încercăm să ne regăsim în manifestările culturale şi 
nu numai ale altor popoare. Dacă în ceea ce priveşte alte civilizații 
suntem artişti ai diplomaţiei, în privința noastră suntem cu adevărat 
diletanti. Ne este lene să ne acceptăm ca popor şi preferăm să fim 
resorbiţi de alte culturi. Preferăm deci să ne alăturăm Occidentului 

fără să ştim că acest lucru înseamnă încarcerarea sufletului naţiei. 

“Diletantismul românului nu este alexandrinism, blazare 
sau prodigioasă agilitate, ci o gravă, o permanentă confuzie a 
tehnicilor, o veşnică fugă de pe un plan pe altul, pe altele."91 Prin 
urmare, nu numai că nu avem idee care este ecuaţia principală de 
la care porneşte rezolvarea tuturor problemelor, dar noi copiem de 
la alţii anumite rezolvări pe care încercăm să le adaptăm culturii 
noastre. Şi, cu o naivitate copilărească, ne mirăm că nu se 
potrivesc. 

Pe plan cultural, românii au dus efectiv o campanie de 
însingurare şi neglijare a sinelui. De pildă, noi nu ne-am impus cu 
Mioriţa în lume. Dar câţi dintre prozatorii noştri nu l-au imitat pe 
Marcel Proust?! 

Din păcate, este greu acum să încercăm să ne reprofilăm 
după mai bine de o sută de ani de egoism. După ce am asimilat 
filosofia gen “Zâmbeşte, mâine poate fi mai rău”, este dificil să ne 
. gândim că nu contează cum va fi ziua de mâine, atâta vreme cât 
ea nu ne va afecta spiritul. Or, acesta nu poate fi lovit decât prin 
neglijarea vieţii spirituale din fiecare individ. O dată cu călcarea ei 
în picioare, omul îşi ucide spritul şi se condamnă la singurătate. 

Acest secol rece a mai adus ceva: un soi de teamă de 
mileniul trei. Această frică s-a accentuat, devenind în ultimii ani 
obsedantă. Să fie, oare, această teamă un proces de întoarcere 
către intimu| spiritual primordial? Nu credem că suntem noi cei în 
măsură să facem atât de grave aprecieri la adresa omenirii. 

Despre începuturile neglijării vieţii spirituale vom vorbi mai 
pe larg şi le vom analiza structurile în secțiunea următoare. 

CAPITOLUL II 


EFEMERIDA 


(n discursul nostru referitor la lipsa unei vieti 
private încercând să analizăm pe îndelete sensul 
etimologic al acestei sintagme. De asemenea, vom încerca să 
abordăm acest subiect întorcându-ne în timp şi vorbind despre 
societățile cavalereşti din secolele XIII-XIV. 

“Viață spirituală privată” înseamnă, în opinia noastră, 
posibilitatea orientării spiritului - cât mai mult cu putinţă - către 
meditaţie, reculegere şi rugăciune, într-un spaţiu restrâns şi 
obligatoriu în solitudine. Prin urmare, viața spirituală privată 
presupune un anumit grad de intimitate pentru a se realiza cu 
adevărat comuniunea dintre spirit şi Dumnezeu. În acest context 
este loc să vorbim despre valenţele intimului. Contemporanii noştri 
îl înțeleg ca fiind simpla retragere în dormitorul nuptial; după 
părerea noastră, intimul se împarte în două mari categorii: 
sufletesc şi spiritual. În primul caz este vorba despre întreprinderea 
de acţiuni private cu puternice reverberaţii în suflet -scrierea de 
scrisori confidentiale, redactarea unui jurnal intim, confesiunile 
private, la umbra unui castan. Intimul spiritual are legătură directă 
cu Dumnezeu şi reprezintă posibilitatea realizării programului 
spiritual, a rugăciunii în deplină singurătate. 

În condiţiile unei vieţi în care privatul este lăsat pe ultimul 
plan, se petrece automat o intensificare a relaţiei dintre om şi 
Divinitate, prin care Dumnezeu încearcă să trezească spiritul 
amortit. 

În istoria omenirii au existat momente în care individul 
reuşea să creeze un echilibru între viața privată şi cea publică; de 
asemenea, au existat momente când viața privată a dominat 
activitatea publică; istoria vorbeşte însă de dominaţia vieţii publice 
şi, mai mult decât atât, de transformarea privatului în public. 

Dacă în capitolul precedent am vorbit despre înlocuirea 
privatului cu publicul ca alegere a individului, acum putem susţine 
aceeaşi teză, dar ca impunere. 

“Există într-adevăr o psihologie a momentelor istorice 
identică psihologiei maselor, în care rolul sugestiei este cel mai 
eficace. Nimic nu poate fi gândit, totul este impus."92 Prin urmare, 
au existat anumite persoane, majoritatea necunoscute, care dictau 
un fel de viață anume. Astfel că aceste persoane, lideri de 
comunităţi, au reuşit să transforme religiosul într-o modă care ba 
apunea, ba răsărea. În funcţie de “priza” pe care o aveau la public, 
indivizii asigurau o cât mai îndelungată viață modei lansate. În 
funcţie şi de gradul de cultură şi de civilizație pe care îl aveau 
aceşti lideri, ei impuneau o dominație sau alta. Cele mai rare 
momente au fost acelea de egalitate între viața privată şi cea 
publică. 

Adevărul este că dintotdeauna ceea ce a fost ascuns a 
rămas o eternă curiozitate pentru oameni, chiar şi pentru cei cu un 
anumit nivel de cultură. Curiozitatea, această naivitate pe care 
omul a transformat-o încet-încet în păcat, a măcinat conştiinţa 
individului şi a reuşit să-şi pună amprenta pe modul lui de 
comportament. 

La începutul erei creştine, viața privată era strict delimitată 
de cea publică şi nici nu se făceau aluzii la ea. Fiecare individ avea 
un anumit ritual stabilit “din bătrâni” şi adaptat de el pe parcurs. Nu. 
stătea nimeni să impună cuiva ceva, nimeni nu făcea un program 
spiritual anume. În sine, momentul spiritual se desfăşura în 
singurătatea camerei de rugăciune. Dacă aceasta nu exista, un 
crucifix îi ţinea locul. Biserica nu mai era un loc de reculegere, cât 
de întâlnire cu prietenii şi vecinii. Mersul la biserică se termina cu 

o plimbare prelungită. Ceea ce este important de sesizat este 
faptul că ceea ce se petrecea la biserică revelaţiile fiecăruia, 
cântările, rugile - rămânea acolo, “murea” în sfântul lăcaş. În 
momentul în care ieşea din biserică, individul nu comenta nimic. 
Discuta cu prietenii despre problemele de zi cu zi. “Bârfa de 
biserică” s-a dezvoltat ceva mai târziu şi mai durează şi azi. Deci 
bunul simț a primat la început şi a creat acea punte de legătură 
directă a individului cu Divinitatea. 

Ar fi interesant de analizat mecanismul curiozităţii. 

“În societățile cavalereşti, dacă - datorită rugăciunii -, 
individului i se întâmplă să o vadă pe Fecioara Maria sau să simtă 
trupul lui Cristos în propriul său trup, mai devreme sau mai târziu 
faptul acesta devine public, deoarece marile pasiuni religioase nu 
pot rămâne secrete."%3 Deci, dacă omul avea o revelaţie sau dacă 
“i se arăta” ceva, nimic nu putea rămâne secret pentru prea multă 
vreme. Ce anume îl determina pe individ să vorbească? Căci 
deconspirarea pornea chiar de la el. Presupunând că avea o relație 
şi “vedea” un arhanghel în vis, ce-l determina pe om să spună la 
tot satul ce i s-a întâmplat? De ce nu tăcea şi nu acumula 
înţelepciunea pe care i-o transmitea arhanghelul? Credem că la 
originile acţiunilor lui se afla teama. O teamă de necunoscut, pentru 
că, în fond, ce vedea? O lumină, nişte contururi, o siluetă. Nimic 
palpabil, nimic care să semene cu realul, cu pământescul. Prin 
urmare, tot ceea ce nu avea legătură cu terestrul genera teamă şi 
respect în acelaşi timp. Nivelul de cultură nu putea fi atât de ridicat 
încât omul să priceapă singur mesajul şi însemnătatea unui vis 
anume, astfel că îl mâna dorinţa de a-i spune cuiva. Cine îi era cel 
mai aproape? Soţia sau soțul. Tăcerea era spartă de dialogul lor, 
de uimirea ce-i cuprindea. Pentru că tot nu înțelegeau, începeau să 
povestească prietenilor şi neamurilor. Secretul nu mai era de multă 
vreme un adevărat secret. Tot satul ştia cu lux de amănunte visul; 
după o vreme, tot “judeţul”. În linii mari, se prea poate ca acesta să 
fi fost mecanismul curiozității. Minunile nasc însă şi gelozii. Este 
incredibil cum un simplu vis, dacă este deconspirat, poate naşte 

atâția duşmani. În marea lui naivitate, cel care visa povestea 
vecinului. Pentru simplul fapt că nu i s-a întâmplat şi lui, vecinul îl 
gelozea şi-l ura, deşi nu pricepea nimic din semnificaţia ascunsă a 
evenimentului. 

Interesant este ce se întâmpla în societăţile cavalereşti în 
domeniul intimului de ambele valenţe. Individul mima singurătatea, 
privatul, intimitatea când, de fapt, totul se petrecea în compania 
rudelor şi prietenilor. 

“Omul nu este făcut să trăiască singur - excepție făcând 
vocaţiile deosebite, ca de pildă sihaştrii sau tâlharii - el este un 
animal social.”94 Dacă aceasta este opinia generală dominantă in 
societătile cavaleresti, nu ne miră faptul că viata privată a fost 
transformată într-un fel de anexă a vieţii publice, un fel de 
continuare a ei. De aceea omul nu se putea ruga singur, ci numai 
in prezenţa prietenilor. Construirea de capele private în cadrul 
castelului sau a locuinţei nu a fost decât o încercare de a scăpa de 
sub supravegherea atentă la care era supus la biserică. Aflat în 
căutarea unor momente de intimitate spirituală, individul a sperat 
că într-o capelă privată nu-l! va mai “asista” nimeni. Cum orice 
secret era afla imediat, şi existența în cadrul locuinței a unei 
camere de rugăciune a făcut turul comunităţii. Capela şi-a pierdut 
adevăratul sens, oamenii improvizând astfel de incinte doar de 
dragul modei. Cei care refuzau să se roage în aceeaşi încăpere cu 
tovarăşii lor erau consideraţi cel puţin nişte ciudati. În final, capela 
a devenit un fel de prelungire a locuinţei în care oamenii se adunau 
nu atât pentru a se ruga, cât pentru a auzi bârfa zilei. Acel “loc intim 
şi plăcut” la care visau cei care şi-au construit capelele s-a 
transformat într-un fel de salon mai restrâns şi cu un aspect mai 
sobru - dat de cărţile religioase -, dar în care oamenii nu făceau 
decât să rămână la fel de legaţi public. 

Nu ştim când s-a produs acea scindare spectaculoasă între 
cei care au acceptat această situaţie impusă de societate şi cei 
care s-au opus ei. Cert este că a existat un moment în care s-au 
format două tabere. Prima a fost cea a revoltaţilor. Aceştia duceau 

dorul singurătăţii în care să se poată desfăşura fără opreliştile 
impuse de societate. Ei şi-au părăsit casa, familia, comunitatea 
pentru a se regăsi. Succesul lor a fost minim. 

“Când cineva părăseşte casa pentru scurtă vreme, când 
structurile de încadrare lipsesc sau sunt respinse, se operează 
spontan grupări ce prelungesc, înlocuiesc, imită uneori mediile 
private."95 Prin urmare, viața privată, ca şi concept, era căutată în 
afara comunităţii. Modelul vieţii private, şi anume capela, era 
înlocuit cu ceva adaptabil drumurilor pe care le parcurgea pelerinul. 
Părerea generală care hrănea întreaga comunitate era că 
singurătatea nu este bună şi un om care pleacă singur la drum se 
aventurează într-o lume străină şi plină de primejdii. Astfel că au 
fost create tot felul de organizațţii-substitute ale comunităţii, tocmai 
pentru ca individul să nu rămână prea multă vreme singur. 
Confreriile, corporaţiile, toate aceste mini-societăţi încartiruiau 
individul care voia să evadeze spre a se autocunoaşte. O dată cu 
crearea acestor organizaţii, omul şi-a pierdut total încrederea în 
existenţa unei adevărate vieţi private şi s-a complăcut în surogatul 
asigurat de confrerii. 

Spuneam că mai există o tabără: a celor care au acceptat 
traiul în cadrul comunității atât de curioase. Este vorba despre 
gruparea celor fățarnici. Căci dacă oamenii care au plecat să-şi 
găsească identitatea pierdută şi-au asumat şi riscul eşecului, cei 
care au rămas, mai puţin aventurieri, dar tot atât de curioşi, şi-au 
creat o falsă identitate. Este cazul acelor oameni perfect conştienţi 
de faptul că-şi pierd viața privată în noianul de curiozităţi. Fiind mai 
puţin ambiţioşi şi nepăsându-le prea mult de spiritul lor, au mers în 
pas cu moda, ba chiar au încurajat-o, au mai pus şi ei o paietă aici, 
un sclipici colo, şi astfel a apărut surogatul omului credincios. 
Acesta este un fel de copie perfectă a aspirantului la o viață privată 
normală. Genul acesta de oameni a supraviețuit celor mai multe 
transformări sociale pentru că au ştiut să stea în direcția vântului. 
Ei şi-au construit capele pompoase, pictate şi împodobite cu 
icoane, şi-au făcut un anturaj în prezenţa căruia mâncau, dormeau, 

se rugau. În cadrul comunității erau priviţi ca fiind nişte indivizi 
foarte credincioşi; chiar şi ei ştiau că nu era aşa. Făceau acest 
lucru tocmai pentru a-şi asigura blazonul, iar rugăciunile lor erau 
simple formalităţi, care le aduceau plecăciuni din partea 
comunității. 

Asistăm la o suprapopulare a vieţii spirituale în sensul 
anulării intimităţii. Această aglomerare transformă sufletul într-o 
efemeridă care nu apucă să trăiască prea mult, căci tradiţia şi viața 
publică o sufocă. Credem că cei mai fericiți au fost sihaşitrii. 
Aceştia, chiar alegându-şi un statut aparte, au ştiut că vor avea 
parte de intimitatea spirituală atât de mult dorită. Dar nu călugării 
clasici erau cei mai fericiţi, cât pustnicii, deci acei oameni care 
trăiau în mici schituri improvizate. Acolo spiritul era eliberat de 
toate canoanele unei comunități plictisite, căreia îi lipsesc 
subiectele de conversație şi recurge la comercializarea lui 
Dumnezeu. 

În secolul XIII se petrece o mutare a intimului în cadrul 
scriiturii. Oamenii descoperă fascinația acestui obicei şi încep să-l 
practice cu ardoare. Mai întâi simple chitante, rapoarte economice, 
după care totul evoluează către o deschidere în fața colii albe de 
hârtie. 

“De la o generaţie la alta apar scrisori noi, cu un caracter 
nou, pur privat. Treptat, lumea toată capătă obiceiul scrisului: 
bărbaţii - ca să se informeze şi să conducă, femeile - ca să 
răspundă, să dea sfaturi."96 Desigur, este vorba aici despre 
începuturile scriiturii, căci mai târziu au apărut scrisorile cu caracter 
confidential, mărturiile, secretele dezvăluite numai prin intermediul 
scrisului; toate acestea au început să traseze contururile intimului 
sufletesc. Scrisorile nu puteau înlocui adevărata intimitate căutată 
odinioară, nu puteau linişti un suflet atât de frămîntat, dar îl puteau 
consola prin desele descărcări, apoteoze nervoase scrise pe hârtie 
şi trimise cine ştie cărui prieten drag. Individul care ‘practica 
scriitura învăța să se distanțeze de anumite persoane, să se 
apropie de altele şi acest fapt se întâmpla numai prin tonul 

scrisorilor. Unele oficiale, altele cu caracter general, dar cele mai 
interesante şi generatoare de multă curiozitate au fost epistolele 
confidentiale. 

Ne şi imaginăm cum sunt povestite micile întâmplări de 
familie, puţine de altminteri, căci timpul era ocupat de viața de 
comunitate, dar minimum de intimitate era transcris pe hârtie şi 
trimis unui destinatar numit şi “confident”. Acesta este atât de 
discret, încât spune tot; în acest fel, intimul sufletesc suferă o 
deformare din partea curiozităţii, aşa cum s-a întâmplat iniţial şi cu 
cel spiritual. Privatul din scrisori cuprinde un “ce” aparte pentru că 
omul îşi descarcă sufletul şi chiar scrie sincer ceea ce simte. 
Curiozitatea comunității creşte cu cât gradul de confidenţialitate al 
scrisorii este mai mare. 

O latură aparte a scriiturii o constituie jurnalele intime pe 
care atât femeile, cât şi bărbaţii le ţineau şi le împrospătau 
constant. Este interesant de analizat cum funcţiona intimul 
sufletesc în aceste cazuri. Dacă în ceea ce priveşte intimul 
spiritual, acesta este trădat de comunitatea lacomă de curiozități, 
în privinţa jurnalului intim, reprezentant al intimului sufletesc, nu se 
poate spune acelaşi lucru. Mai mult decât o scrisoare, jurnalul 
oferea individului spaţiul şi posibilitatea - măcar şi virtuală - de a 
scrie adevărul despre anumite lucruri. Astfel, omul îşi dezvolta o 
diplomaţie şlefuită în timp. În societate era amabil cu toată lumea, 
încercând să-şi păstreze relaţiile din pur interes material, conştient 
fiind că nimeni nu-l poate ajuta pe plan sufletesc; în intimitatea 
biroului său, altfel stăteau lucrurile. Aici se dezlănţuia cel care 
fusese obligat să plece în confrerii, cel care fusese nevoit să se 
roage laolaltă cu ceilalţi în capela proprie. În jurnal putea descrie 
„adevărata societate fără teama de a fi descoperit de cineva. 

Toate aceste creații ale intimului, fie că este spiritual - vezi 
capela -, fie că este sufletesc - vezi scrisorile şi jurnalul -, nu au fost 
altceva decât evadări - măcar şi pentru scurt timp - din contingentul 
public. Fără să-şi dea seama, chiar şi omul făţarnic şi formal se 
destăinuia în jurnalul său. De fapt, jurnalul a luat naştere mai întâi 

ca o povestire mai lungă şi a continuat prin a se transforma într-o 
oglindă a celui care scria în el. Astfel că o mică parte a intimului 
sufletesc era dedicat acestui mod de evadare. Toate povestirile din 
acea vreme reflectă în mai mică măsură nevoia de intimitate. 

“Modurile de comportament din privatul gregar al ficțiunilor 
dovedesc cât este de greu să dispui de un loc şi de un moment 
convenabil pentru a te întreține pe tine cu interlocutorul tău departe 
de urechi indiscrete.'97 Prin urmare, obsesia intimului, chiar şi 
împărţit cu una sau două persoane, apare în tot felul de ficțiuni ca 
un fel de semnal de alarmă pentru cei care încă se complăceau în 
acest stil de viață. Eterna curiozitate se manifestă de la slujnică 
până la stăpânul conacului. Dorinţa de a şti tot, de a cunoaşte totul 
în legătură cu viața celor din jurul lui îl determină pe individ să-şi 
neglijeze nu numai intimul spiritual, dar şi pe cel sufletesc, 
alimentându-se cu curiozitate. Aceasta, dacă nu este împlinită, 
duce la tot felul de gelozii pe motive imaginare. 

Totul decurge ascensional. Omul trebuie să afle totul, 
pentru că altfel nu se simte bine. În lipsă de informaţii, el creează 
scenarii care se termină prost; astfel, el devine gelos. Gelozia duce 
la crize de astenie. Ne imaginăm că dacă existau “urechi 
indiscrete” care să culeagă informaţia pentru eventualul curios, nu 
aveau cum să nu existe şi persoane specializate în “subtilizarea” 
scrisorilor şi a jurnalelor. Prin urmare, aşa cum s-a dezvoltat o 
adevărată “industrie” a intimului sufletesc, tot astfel a luat naştere 
şi echivalentul ei în curiozitate. Un ultim plan al intimului, anume al 
celui spiritual, este confesiunea. Aceasta era, pentru credinciosul 
care nu mai avea dreptul la o capelă privată în adevăratul sens al 
cuvântului, o reală binecuvântare. 

Ne întrebăm însă cât era de discret preotul? În fond era şi 
el tot om. Avea prieteni, iar preotul ortodox era căsătorit. Credem 
că măcar un preot din zece a dezvăluit mărturisirea unui enoriaş. 
Dacă era şi o poveste mai siropoasă, în mod sigur tentaţia de a o 
împărtăşi celorlalți era cu mult mai mare. “Toate procesele naturale 
sunt o manifestare a voinţei. În general, lumea acţionează orbeşte, 

în mod uniform, unilateral şi nealterabil."9%8 Deci, dacă voinţa 
omului, fie el preot, se manifestă în sensul dezvelirii tainei 
spovedaniei, atunci acest lucru chiar se va întâmpla. Sigur că este 
un act condamnabil, sigur că preotul merită să fie pus la zid. Dar 
oare merită cu adevărat? Oare vina este a lui sau a celui care s-a 
dus la el, deşi ştia că trăieşte într-o comunitate curioasă? 

Greu de dovedit! Este cert faptul că omenirea s-a dezvoltat 
în două sensuri: neglijarea intimului sufletesc şi spiritual şi, din 
contră, potenţarea lui. Nu înțelegem însă ce anume hrănea în om 
curiozitatea. Ce foame ascunsă îl determină încă şi acum să fie 
într-atât de curios încât să fie capabil să anihileze viața privată a 
altui individ?! 

Cu mult mai interesante ni s-au părut efectele, şi nu 
cauzele. Ne oprim aici, “neglijând” şi noi, la rându-ne, noțiunea de 
curiozitate. 


CAPITOLUL III 


TIMPUL - O ENTITATE IGNORATĂ 


În viața atât de tumultoasă, de plină de vervă a întregii 


comunităţi, noțiunea de timp a devenit, cu vremea, 
perisabilă. Nu numai că a căpătat cu totul alte valori, acestea fiind 
de cele mai multe ori orientate spre viaţa publică, dar timpul ca 
entitate şi-a pierdut identitatea abstractă; el a primit un corp nou, 
concret, nespiritualizat şi neînsuflețit de vreo valoare eternă 
„absolută. 
lată mai pe larg despre ce este vorba. Vorbeam în capitolul 
precedent despre avalanşa de public din intimitatea individului. Cu 

cât publicul şi privatul s-au confundat şi s-au întrepătruns mai mult, 
cu atât individul a pierdut acel timp dedicat sinelui. În acest capitol 
nu ne vom referi la timpul concret în care omul munceşte, ci vom 
trata timpul ca entitate spiritualizantă. Prin urmare, cu cât individul 
a renunţat sau a fost silit să renunţe la minimum de intimitate, cu 
atât şi timpul spiritualizant a dispărut. El nu numai că a fost 
transformat în timp brut, în care omul pierdea vremea cu bârfa, dar 
valoarea sa absolută de timp îndumnezeitor i-a fost atenuată. Căci 
minutele, orele pe care omul şi le petrecea odinioară în rugăciune 
formau de fapt un timp compact care, cu vremea, ducea la 
îndumnezeire. Aşa se explică revelaţiile pe care le-au avut unii 
credincioşi. 

Timpul în sine ca noţiune abstractă are valoare numai dacă 
este tratat ca tot. Omul însă îl desparte în diviziuni şi subdiviziuni, 
încercând astfel să-l restructureze după propria-i mentalitate. 
Valoarea timpului este cunoaşterea; prin urmare, cu cât un om îşi 
va petrece mai multă vreme în rugăciune şi în lecturi, cu atât el va 
deveni mai înțelept, deşi “la exterior” acest lucru va fi greu 
sesizabil. Or, dacă omul a început să sistematizeze viaţa în aşa fel 
încât în cea mai mare parte a timpului şi-o petrece muncind, ne 
putem da seama cât de mică este valoarea spiritualităţii sale. Să 
nu fim înțeleşi greşit. Nu spunem că individul ar trebui să stea într- 
o eternă meditaţie şi să nu facă nimic practic. Dimpotrivă, 
aplicabilitatea este necesară, dar numai când este dominată de 
timpul petrecut în spiritualizare. 

Prin urmare, există două feluri de timp: unul “contrafăcut”, 
creat de oameni. De aici şi noţiunea de orar. Există şi timp arhetip, 
acela originar, neatins încă de om pentru că există doar ca noțiune, 
ca idee. Omul a trecut tangenţial pe lângă timpul arhetip şi s-a oprit 
în cadrele timpului contrafăcut. Aşa se face că chiar şi cel mai 
bogat moşier afirma că nu mai are vreme, pentru că-şi petrecea 
viața după un orar drastic, în cadrul căruia familia şi prietenii 
ocupau ultimul loc. În societăţile cavalereşti doar copiii beneficiau 
de un timp suficient de generos întru desăvârşirea cunoştinţelor 

religioase şi etice. “Fie în camera lor sau în sală, copiii învaţă tot 
acasă primele gesturi şi rugăciuni adaptate vârstei lor, ale vieții 
creştine.”99 

Marea greşeală a omului a fost structurarea matematică a 
timpului. De aici au survenit mari neplăceri sufleteşti datorate 
perceperii greşite a duratei. Timpul structurat şi acceptat ca fiind 
impus de liderul comunității a creat acelaşi disconfort ca şi 
impunerea  intimului public despre care vorbeam în capitolul 
precedent, căci trecea greu sau uşor în funcţie, de activitatea 
depusă şi de timpul acordat ei. 

Din toate acestea înțelegem că omul a perceput entitatea 
timp sub trei aspecte care există şi astăzi, dar numai la nivelul 
timpului contrafăcut. Avem deci un timp subiectiv - care se scurge 
foarte repede când facem ceva cu mare plăcere; unul obiectiv - 
care trece normal - şi un timp drastic - acesta se scurge foarte 
greu, pentru că o anumită acţiune o îndeplinim fără nici o plăcere.* 

Este de la sine înțeles că, după ce individul a pierdut 
legătura cu timpul spiritualizant, tot ceea ce făcea în direcţia 
spiritului devenea supărător - prin urmare, timpul căpăta o valoare 
drastică; câtă vreme se distra alături de anturaj, subiectivitatea îşi 
punea amprenta pe timpul său. Vorbim aici exclusiv despre 
individul pentru care serviciul divin particular devenise o corvoadă. 

Am arătat în capitolul precedent cum omul a căutat 
întotdeauna mijloace de retragere în intimul sefletesc şi spiritual. 
Vorbeam acolo despre scrisori, jurnale şi mărturisiri. Ar fi interesant 
de analizat cum erau percepute orele în care o doamnă scria în 
jurnalul intim. Ne imaginăm emotia cu care se retrăgea în birou, 
gândindu-se că nu are decât o oră-două până soseşte soțul său. 
Perioada aceasta era de o prețiozitate rară, tocmai pentru că o 
dedica sufletului său. Emoţia rămânea până la încheierea 
redactării, pentru că doamna ştia că putea fi oricând întreruptă. 
Timpul căpăta alte valenţe, pe care le scotea în evidenţă chiar 
emoția. Aşa cum ceva drag sufletului nostru ne produce o mare 
bucurie de fiecare dată când îl vedem, tot astfel se întâmpla şi cu 

acea emotie latentă din sufletul doamnei. 

Ar fi interesant să mai analizăm un fapt: ce valoare aveau 
orele de dinaintea redactării scrisorii sau scrierii în jurnal. Credem 
cu toată convingerea că făceau parte din noțiunea de timp drastic 
pe care tocmai am prezentat-o, pentru că treceau foarte greu şi 
totdeauna exista pericolul ca ele să se prelungească. lată deci cum 
orice activitate a omului, intimă sau publică, se află sub patronajul 
timpului contrafăcut. 

“Timpul reprezintă succesiunea finită; viața în timp şi doar a 
timpului nu are nici un prezent."100 

.Prin urmare, obsesia orarului creează o dependenţă de 
minut, de secundă şi ne rupe de prezentul sufletesc. În sine, timpul 
contrafăcut este ca şi logica pământească - o momeală ce atrage 
sufletul într-un vid al necunoaşterii. Părerea noastră este că în 
secolele trecute timpul a trecut destul de greu, lăsând anumite 
spații tocmai pentru a crea posibilitatea reculegerii, pentru ca omul 
să nu se neglijeze. În secolul care se termină, timpul a trecut 
repede şi trist, ca o pedeapsă capitală, chiar dacă omul, spre 
sfârşit, a început să tindă spre acel timp arhetip. 

Din punct de vedere metafizic, timpul are cu totul alte 
valențe, care nici măcar nu pot fi apropiate celor ale timpului 
contrafăcut. Spaţiul şi timpul există ca noţiuni aplicabile numai în 
cadrul lumii sensibile. Numai aici ele pot fi brutalizate şi maltratate 
de inventivitatea omului. În afara lumii sensibile, adică în afara 
acţiunilor noastre, ele nu există decât ca idei generatoare de 
cunoaştere. 

“Conştiinţta de timp este legată necesar cu conştiinţa 
posibilității acestei determinări de timp. Ea este legată deci necesar 
şi cu existenţa lucrurilor din afara mea ca condiţie a determinării de 
timp."101 

Prin urmare, timpul în care eu scriu aceste rânduri creează 
şi o determinare de timp, adică punerea în practică a noţiunii 
abstracte de timp o reprezintă aceste rânduri. Determinarea de 
timp reprezintă o condiţionare în funcţie de care lucrurile din jurul 

nostru se nasc şi mor, creând noţiunea de istorie. Timpul apare, în 
concepția lui Kant, ca o cauză; în concluzie, dacă eu văd un stejar 
secular, privindu-l, nu am cum să nu-l asociez cu anii care au trecut 
peste el. Aşadar, cauza bătrâneții stejarului o reprezintă timpul. 

“Timpul nu este deci decât o condiţie subiectivă a intuitiei 
noastre."102 

Prin urmare, existența mea ca entitate capabilă de 
cunoaştere nu se poate petrece decât în cadrele timpului. Eu 
asociez lumea acțiunilor mele, a faptelor mele cu două noţiuni 
fundamentale: timpul şi spaţiul. Omul le conferă aplicabilitate şi le 
coboară din cadrele metafizice până în cele empirice în care 
suportă o degradare brutală. 

În opinia noastră, din punct de vedere metafizic divin, timpul 
este de două feluri: unul original, total dumnezeiesc (sau divin), pe 
care îl acordăm faptelor esenţiale din viața noastră, şi unul variabil, 
pe care îl dedicăm celor din jur. 

Să încercăm să dezvoltăm ideea. Dacă, de pildă, mă duc la 
cumpărături, voi acorda un timp anume acţiunii mele, gândindu-mă 
că mai am şi alte treburi acasă. Tot astfel, dacă lucrez la un ziar, 
care are o anumită oră de apariție, eu sunt nevoit să-mi limitez 
acţiunile mele benevole şi să mă dedic timpului pământesc al 
redacției. Există deci un timp diferit în cele două acțiuni ale mele: 
când fac cumpărături, îmi pot permite să mai întârzii măcar un sfert 
de oră, pentru că nu se întâmplă mare lucru. Eventual întârzii cu 
treburile casnice până târziu în noapte. În cadrul redacţiei însă, nu 
îmi pot permite să pierd un minut-două pe nimicuri, căci nu eu 
creez acel timp pământesc, ci ziarul. Prin urmare, în primul caz 
puteam controla timpul, în al doilea caz, îi sunt vasal. În această 
situaţie, în plan noţional, ziarul capătă viață, el reuşind să-i 
subordoneze pe toți cei care-l creează. 

Când este vorba despre dăruirea totală către menirea dată 
de Dumnezeu, atunci timpul capătă alte valențe cu mult mai 
puternice şi mai rezistente în fața derizoriului. Aici am putea fi 
întrebaţi cum poate şti un om care îi este menirea? Dacă individul 

se simte atras către o anume activitate nu numai de ordin 
intelectual, dar şi tehnic, şi această atracţie îl domină până la a-l 
supune, el şi-a găsit menirea. De pildă, un tânăr simte că vrea să 
devină învăţător. Cei din jurul lui îi spun că nu este o meserie 
rentabilă. Dacă va reuşi să îşi canalizeze celelalte atracții către una 
singură, acel tânăr va reuşi. 

Să revenim. Prin urmare, omul care se lasă condus de 
timpul divin nu-i va mai simţi trecerea. Ce înseamnă scurgerea 
timpului? Aplicabilitatea lui în lumea acţiunilor noastre. Primul 
element care reduce noţiunea aceasta atât de complicată la nişte 
cifre este ceasul. Ornicul nu este altceva decât simbolul timpului 
pământesc şi al diviziunilor acestuia. De vreme ce nu mai ştim 
când a trecut timpul, căci am fost furati de activitatea noastră, noi 
am reuşit să păstrăm noţiunea de timp în plan metafizic, 
spiritualizându-ne. Timpul divin îl scoate pe om din contingent, şi-l 
propulsează, la nivel spiritual, către universalitate. Mai precis, un 
individ puternic orientat către timpul divin va avea sentimentul că 
nu mai face parte din contemporaneitate şi că marile personaje 
care au creat istoria sunt la o distanță temporală foarte mică faţă 
de timpul real. Practic, ce se întâmplă? Timpul divin restrânge toate 
barierele temporale ale istoriei, creând astfel apropierea între două 
momente istorice diferite. Astfel, cel care se simte foarte aproape 
de perioada napoleoniană nu are de ce să se teamă. El este 
puternic spiritualizat şi are posibilitatea de a cunoaşte 
universalitatea. Dacă în plan metafizic timpul nu este împărțit în 
minute, nici istoria nu suferă această deformare pământească; 
perioadele istorice alcătuiesc un tot universal pe care numai 
individul spiritualizat îl poate întrevedea. 

În plan metafizic divin, o slujbă, o rugăciune, dacă sunt 
făcute sub patronajul timpului pământesc, durează mai mult sau 
mai puţin, ele având o valoare temporală variabilă; mai important 
este faptul că slujba sau rugăciunea nu au încărcătură emoțională. 
Aici este necesară o mică paranteză. Am putea fi acuzaţi de cine 
ştie ce pretenţii ascunse, însă timpul divin creează o punte de 

legătură directă a omului cu Divinitatea. Câtă vreme se află sub 
incidența timpului divin, omul emite o anumită stare de graţie, de 
confort sufletesc. Dacă pictează, tabloul este liniştitor, dacă scrie, 
textul degajă ceea ce numim noi încărcătură emoțională. 

În concluzie, dacă o slujbă este făcută sub patronajul 
timpului divin, ea nu numai că va produce legătura directă dintre 
enoriaşi şi Divinitate, dar va dura cu mult mai mult; în general, tot 
ceea ce durează mult în plan concret, este compactat în plan 
sufletesc. De aceea când mergem la un concert reuşit, deşi durata 
matematică o domină pe cea sufletească, noi nu suntem conştienţi 
de acest lucru şi afirmăm că spectacolul s-a terminat prea repede. 

Există diferite modalităţi de percepţie a Divinităţii, de aici şi 
diferențele de “tonalitate” ale timpului divin. De pildă, dacă în 
sufletul unui om există o umbră de îndoială în legătură cu anumite 
fapte relatate în Biblie, chiar dacă el crede în Dumnezeu, timpul 
divin nu va avea aceeaşi tonalitate cu a unei persoane care crede 
nețărmurit. 

Timpul divin are anumite canoane. Acestea nu sunt impuse, 
ci propuse prin intermediul evenimentelor trecute. Aceste canoane 
se referă la posturi şi la sărbătorile religioase. Importante pentru 
traseul nostru nu sunt postul şi efectele sale, cât canonul în sine, 
adică înțelegerea timpului divin în cadrul postului. 

Am văzut că în timpul divin este înmulțită Creaţia, prin 
intermediul omului. Dacă o anumită operă este creată în decurs de 
zece zile, creatorul se află sub incidența timpului divin vreme de 
zece zile. El nu ştie să definească prea bine starea prin care trece 
şi afirmă că este inspirat. 

Credinţa şi răbdarea omului, dar mai ales înțelegerea în 
plan metafizic a noţiunii de timp, în general, şi de timp divin, în 
special, sunt puse la încercare când individul posteşte. Atâta 
vreme cât omul numără zilele care au mai rămas până la sfârşitul 
abstinenţei, el nu a înţeles valoarea spiritualizantă a timpului divin. 
Dacă, în schimb, omul încearcă să înțeleagă şi să se complacă în 
această stare de frustrare alimentară, el va îmbrăca toate emoțiile 

spiritualizante ale timpului divin. 

Prefacerea omului nu se petrece numai în plan mental, 
sufletesc şi spiritual. Ea trebuie să treacă şi prin trup, deci şi corpul 
trebuie supus acestor canoane. Paradoxal, omul se chinuie mai 
întâi să înțeleagă ceva, apoi aplică acel ceva, pentru ca trupul său 
să priceapă cel din urmă. Deci îndumnezeirea omului aflat sub 
incidenţa timpului divin se petrece în primul rând în plan sufletesc, 
spiritual, apoi menta! - când omul îşi pune întrebări - şi în ultimul 
rând fizic - când omul posteşte. 

În general, când vorbim despre un canon ne gândim la ceva 
dureros, aplicat trupului. Există, desigur, şi aşa ceva. În cazul 
timpului divin lucrurile stau cu totul altfel. Cu fiecare canon în parte 
şi de la o cuminecare la alta, ne îndumnezeim puțin câte puțin. 

Toată această ascensiune este posibilă numai prin 
intermediul perceperii corecte a timpului divin. Marele pericol este, . 
în cadrul canonului, acela al transformării timpului divin într-unul 
drastic, contrafăcut. În acel moment, canonul în plan spiritual se 
destramă, iar în plan fizic nu mai simțim nimic în momentul 
cuminecării. 

Să recapitulăm. Am vorbit despre timp pământesc şi timp 
divin. Primul este variabil şi poate fi controlat şi de creația omului. 
În cazul celălalt, omul se spiritualizează trăind în timpul divin şi, prin 
om, Dumnezeu îşi potențează opera. 

Ar fi interesant de văzut ce anume creează aceste genuri 
de timp. Ştim că timpul este o noţiune compactă, invariabilă. De 
asemenea, ştim că, în primul caz, omul are o contribuție majoră la 
crearea şi dezvoltarea lui. De pildă, am întâlnit un preot care de 
Înviere a spus unui prieten: “În seara asta fac slujba prescurtată”. 
Prin urmare, chiar el a creat cadrele unui timp pământesc gregar. 
Mirarea noastră se manifestă mai pe larg în legătură cu timpul 
divin. Ne întrebăm ce anume conferă spiritualitate acestui timp. 
Tentaţia de a crede că dăruirea omului este cauza este prea mare 
pentru a nu o pomeni, dar mult prea mică pentru a o accepta ca 
soluţie valabilă. 

Deşi pare dacă nu aberantă, cel puţin siropos de subiectivă, 
ideea existenţei unui timp îndumnezeitor este singura care conferă 
valabilitate celor spuse mai sus. 

Prin urmare, timpul ca entitate obiectivă nu există decât în 
plan metafizic, iar despre această temă ne-am exprimat deja 
părerea. Cum însă am ajuns la o problemă mai spinoasă care nu 
poate cere ajutorul metafizicii, apelăm la teosofie. Credem deci că 
timpul divin este cel mai frumos dar pe care l-a primit era creştină 
de la Divinitate. Timpul divin îl face pe om să nu mai imite miracolul 
Creaţiei. Imitarea a fost o mare problemă pentru marii artişti ai 
veacurilor, pentru că, practicată intenționat se putea transforma 
într-un păcat capital. Astfel că timpul divin nu face altceva decât să 
înmulțească Creaţia originală prin intermediul acțiunilor omului. 

Am pomenit mai sus de încărcătura emoțională. Ea este 
generată tocmai de încadrarea acțiunilor noastre într-un plan 
superior lumii sensibile, şi anume în planul timpului divin. Credem 
că renunţarea la contingent şi retragerea într-o lume proprie, care 
funcționează după regulile sale, poate provoca o stare emoțională 
cu valori pozitive. 

Lucian Blaga vorbeşte în “Trilogia cunoaşterii” despre o 
retragere a unui om sau a unor popoare în anistorie. El explică 
acest lucru prin refuzul unui neam de a mai lua parte la istoria în 
mers. Acest popor alege liniştea anistorică, în care se poate 
reculege, deşi din punct de vedere politic nu are decât de pierdut. 
Fiinţa naţională are numai de câştigat, căci se încarcă, precum o 
baterie, din pacea anistoriei. Credem de cuviință a spune că 
anistoria este, la nivel metafizic planetar, acea oază în care un 
popor poate face cunoştinţă cu timpul arhetip, căci acel refugiu 
oferă tot ceea ce lipseşte din contemporaneitate. . 

Prin urmare, vedem că omul - şi la nivel individual sau de 
colectivitate - are posibilitatea de a transcende propria-i invenţie de 
timp contrafăcut şi de a se îndrepta spre ceea ce poate spiritualiza 
şi umple de sensibilitate un neam întreg. 

Privind în ansamblu, vedem că în acest capitol am atins mai 

multe puncte nevralgice legate toate de noţiunea de timp. Pentru 
ca informaţia să poată fi mai repede asimilată, propunem un scurt 
tur de orizont asupra celor prezentate. 

Deci am spus că există timp contrafăcut şi timp arhetip - 
acesta din urmă nu mai poate fi regăsit decât în anistorie. Am văzut 
cum a schematizat omul timpul împărţindu-l în subiectiv, obiectiv şi 
drastic. În fine, am prezentat noţiunea de timp privită din unghi 
metafizic divin şi am aflat doi timpi: unul pământesc şi altul divin. 
Numai în cadrul acestuia din urmă poate fi emisă încărcătura 
emoțională. 

În final, trebuie să precizăm un lucru pe care l-am omis, 
furați fiind de demonstrație: de-a lungul vremii, timpul a fost o 
entitate ignorată. Omul a renunţat pur şi simplu să i se mai dedice, 
preferând distracţiile efemere. Marea greşeală a omului a fost că 
întotdeauna a crezut prea mult în propriile sale creaţii, pe care le-a 
luat drept perfecte. Astfel că timpul divin a fost eliminat în favoarea 
celui pământesc, gregar. 

ABORDAREA PRINCIPIILOR 
GNOSEOLOGICE 


CAPITOLUL I 


CLASICII CUNOAȘTERII METAFIZICE 


Motto: “Dacă Dumnezeu nu ar fi existat, El ar fi fost inventat.” 


A A , : = 
| pia de la începutul timpurilor, omul şi-a căutat un 


exemplu, un etalon la care să se raporteze şi prin 
intermediul căruia să se corecteze. Simţind că exista ceva sau 
cineva mai presus de el, individul a încercat să-l personalizeze, să- 
i dea viaţă, să-l apropie de sufletul său. 

Căutările anticilor greci s-au apropiat cel mai mult de 
adevăr, din păcate de un adevăr metafizic în care au rămas 
blocate. Prin urmare, încercând să-l găsească pe Dumnezeu, 
gânditorii au pus bazele metafizicii, lansând în acelaşi timp şi 
primele teorii în legătură cu Fiinţa Supremă. 

Ceea ce ni se pare ciudat este mecanismul prin intermediul 
căruia oamenii antichităţii au ajuns atât de repede pe culmile 

metafizicii. Ştim că o primă treaptă a cunoaşterii o constituie 
empiria. Durează destul de mult până cînd omul se desprinde de 
această cunoaştere de “suprafață” pentru a lua contact cu cea de 
profunzime. Credem că anticii au parcurs un drum invers celui 
descris de noi mai sus. Adică ei au început cu metafizica, au 
elaborat-o, au studiat “gamele” ei, până au epuizat toate temele, 
după care au căzut în empirie. Nu ştim încă în ce condiţii s-a 
petrecut tot acest proces, pentru că metafizica în general solicită 
un studiu îndelungat pentru a fi înțeleasă; cert este că gânditorii 
antici au ajuns la concluzii pe care le-am întâlnit prelucrate abiå la 
filosofii moderni. 

Să încercăm să detaliem. În primul rând, lumea antică a 
fost uimită de ordinea din natură. Este vorba nu numai despre 
ordinea în care plantele şi animalele se dezvoltă şi mor, dar şi 
despre aceea a obiectelor din natură. Prin urmare, ei credeau că 
nu numai flora şi fauna, dar şi obiectele au un suflet al lor. 
Concepţia era următoarea: dacă florile, animalele şi oamenii 
trăiesc şi mor, obiectele care ne înconjoară sunt create de om, dar 
omul nu s-a creat pe sine pentru că nu putea. A existat Cineva, 
Primul care a creat toate acestea. Omul doar a moştenit 
capacitatea de a construi. Prin urmare, nu numai că şi obiectele din 
natură au suflet, dar din demonstraţia anticilor rezultă că şi 
evenimentele au o valoare prestabilită. Pentru ei nu exista nimic 
imprevizibil. Totul era, cum aveau să spună modernii, “determinat” 
de o cauză primordială. Această cauză ei o raportau lui Dumnezeu. 
Practic, tot ceea ce anticii credeau pe plan metafizic raportau 
Divinităţii; greşeala lor a fost că au gândit în paralel cu scopul 
căutării lor, adică s-au îndepărtat mult de subiectul căutat. 

De unde Protagoras spusese iniţial că “omul este măsura 
tuturor lucrurilor”, afirmație individualistă şi fără speranţă în plan 
metafizic, Aristotel descoperă un alt element considerat ca fiind 
primordial şi anume Unul.. ` 

“Principiul cognoscibilului în orice gen este Unul. Unul este 
măsura tuturor lucrurilor, deoarece cunoaştem din ce constă 

substanţa cu ajutorul diviziunii în raport cu cantitatea sau cu forma. 
lar unul este indivizibil, pentru că primul element al fiecărui fel de 
lucruri este indivizibil."103 

Prin urmare, actul cunoaşterii nu numai că este un efect al 
Ființei Primordiale, dar acesta este şi cauza tuturor lucrurilor din 
Univers. Aristotel nu dă nici un nume Divinităţii, pentru că, aşa cum 
am spus la început, fiind uimiţi de logica matematică a Creaţiei, 
anticii au redus ideea de Dumnezeu la un principiu numeric. Este 
interesantă demonstraţia lui Aristotel în legătură cu indivizibilitatea 
fiecărui fel de lucruri; el nu este convins că Unul este doar unul 
singur şi atât. Nefiind sigur şi pentru a nu blufa, îi atribuie 
principiului o familie a cărei divizibilitate este posibilă. 

Totuşi, a existat o umbră de îndoială asupra acestui 
principiu numeric. Convinşi că nu există nimic imaterial în Univers, 
anticii dinaintea lui Aristotel au speculat pe ideea naşterii 
Universului fie din Apă, fie din Foc, acestea fiind cele mai des 
întâlnite principii primordiale. O dată cu apariţia principiului 
numeric, s-a creat şi o confuzie în rândul gânditorilor greci, pentru 
că dacă Apa sau Focul aveau o consistență materială, Unul nu 
avea nimic. Astfel a apărut ideea de substanţă-cauză a existenței 
Universului. Prin urmare, anticii au inventat o pseudodivinitate 
căreia i-au creat şi un mod de manifestare, aceasta fiind substanța- 
cauză. 

“Substanţa este cauza imanentă a existenţei lucrurilor ce 
sunt de aşa natură că nu sunt afirmate despre un subiect cum este, 
de pildă, sufletul pentru vieţuitoare."104 Altfel spus, substanța 
îmbracă principiul într-o materie atât de fină, încât un subiect 
precum existența sufletului este mult prea brutal pentru ea. 

Trebuie să recunoaştem că pentru toată această poveste 
cu principiul numeric, substanța şi materia solicitau un talent 
desăvârşit pentru a fi puse în ordine şi formulate în plan metafizic. 
Persistând în greşeala de la început, grecii au îndumnezeit un 
principiu valabil numai în cadrele metafizicii. Prin urmare, ei 
credeau în ceva care nu era decât produsul minţii lor. Un ultim pas 

l-au făcut speculând în legătură cu inteligenţa divină: 

“inteligenţa divină, dacă într-adevăr este supremul lucru, se 
gândeşte pe sine însăşi şi gândirea ei este o gândire a gândirii."105 

Afirmaţie complet eronată, pentru că inteligenţa divină nu 
are motive de a se gândi pe sine însăşi atâta vreme cât este 
gândirea perfectă. Cugeţi asupra unui lucru cât timp vrei să-l 
perfecţionezi, or, Divinitatea fiind perfectă, nu are de ce să se 
irosească gândindu-se pe sine. În acelaşi timp, Dumnezeu nu 
înseamnă numai gândire, ci şi acţiune, căci “Toate prin El s-au 
făcut.” 

Prin urmare, în încercarea de a găsi o cauză tuturor 
lucrurilor, anticii au translatat această cauză în planul de gândire 
metafizic şi prin aceasta au limitat conceptul de Dumnezeu. În 
general, metafizica este o ştiinţă destul de periculoasă, în care 
“instrumentele de lucru” trebuie stăpânite, pentru că altfel 
gânditorul se poate împotmoli în tot felul de demonstrații, toate cu 
caracter ipotetic. 

“Este imposibil să ajungem prin metafizică de la 
cunoaşterea acestei lumi la conceptul de Dumnezeu şi la dovada 
existenței Lui prin raționamente sigure, fiindcă ar trebui să 
cunoaştem în acest scop toate lumile posibile, prin urmare ar trebui 
să fim atotştiutori ca să spunem că ea a fost posibilă numai printr- 
un Dumnezeu."106 

Deducem de aici că metafizica este imposibil de înţeles fără 
o prealabilă percepere în plan spiritual a lui Dumnezeu; folosind-o 
ca mijloc pentru a-l găsi pe Dumnezeu, anticii au deschis un drum, 
acela al principiilor ipotetice, dar au închis un altul - al 
demonstrațiilor aplicabile. Afirmînd că “Unu!” sau “Fiinţa ca fiind” 
sunt principiile conducătoare în Univers, este de la sine înţeles că 
au pierdut orice dram de încredere în planul palpabil. Căci 
întelegerea conceptului de Dumnezeu presupune o aplicaţie 
ulterioară. Deci mai întâi pornim de la cunoaşterea lui Dumnezeu 
pentru ca mai apoi să ne îndreptăm către Creaţia Sa. 

înțelegem din experiența antică faptul că gândirea umană 


103 Metodologia cunoaşterii metafizice 


este de două feluri: boltită în interior şi boltită în exterior. În primul 
caz avem de-a face cu o cunoaştere care pleacă de la efect către 
cauză şi se pierde, se iroseşte în căutări; în al doilea exemplu 
avem de-a face cu o gândire care porneşte de la cauză la efect, 
analizând pe parcurs modalităţile în care cauza creează un efect 
anume. Primului exemplu îi corespunde, fără umbră de îndoială, 
gândirea grecească. Anticii au pornit de la unitatea matematică a 
Creaţiei şi au început să-l caute pe Creator. Fiind nişte oameni care 
au cultivat permanenta - statuile lor nu au ochi şi nici vârstă -, ei au 
căutat să permanentizeze şi să potențeze un fals concept de 
Dumnezeu. Prin urmare, ei nu au făcut decât să se rătăcească pe 
lungul drum la care au pornit. 

În plan mistic-teologic, explicarea celor două feluri de 
gândire sună altfel: în primul caz, individul încearcă să asimileze o 
informație care pe parcursul efect-cauză poate deveni falsă 
datorită accidentelor conceptuale întâlnite în drum. Omul reuşeşte 
să ajungă la liman, în sensul că găseşte diverse probleme ridicate 
aşa cum au găsit şi antici. În cadrul lumii sensibile, deci a acțiunilor 
noastre, aceste soluții nu sunt decât nişte baloane de săpun. 

În al doilea caz, individul parcurge un drum ale cărui 
coordonate îşi sunt în acelaşi timp şi mijloc, şi scop. Astfel, el 
înțelegându-l pe Dumnezeu ca unic principiu activ în Univers, 
cunoaşte Creaţia, deci Dumnezeu este un mijloc. Pentru a 
aprofunda noţiunile, el se întoarce şi prin Creaţie Îl asimilează pe 
Dumnezeu, în acest caz Divinitatea fiind scop. 

Din punct de vedere caracterologic, în prima variantă, omul care 
urmează gândirea boltită în interior este un tip egoist, pentru că s- 
a folosit de Creaţie pentru a o imita el însuşi. În a doua variantă, 
individul care urmează gândirea boltită în exterior este un tip 
generos, care prin cunoaştere se înalţă şi prin care Dumnezeu îşi 
potențează Creaţia. 

În capitolele ce urmează vom încerca să aprofundăm în 
plan mistic-metafizic conceptul de Dumnezeu. 

CAPITOLUL II 


KANT ȘI LEGEA MORALĂ 


storia gândirii omeneşti este plină de tot felul de sisteme 

filosofice, unul mai îndrăzneţ decât altul. Actul cugetării i- 
a uluit atât de mult pe oameni, încât aceştia au uitat scopul final al 
demonstraţiei filosofice şi au început să speculeze pe marginea 
cunoaşterii umane: cât este ea de vastă, de bogată, de plină de 
sensuri. Sistemele lor erau percepute de contemporani ca fiind 
aride, fără noimă şi de neînțeles. 

Oricât de zbuciumată ar fi o societate şi oricât de mult ar 
afecta-o evenimentele istorice, ea nu va accepta niciodată ideea că 
există un filosof care îl pune pe Dumnezeu pe fundalul sistemului 
său. O utopie este cu mult mai uşor de înțeles decât astfel de 
“inepţii”. Prin urmare, ajungem la un punct de cotitură în lucrarea 
noastră: ne aflăm la cumpăna dintre filosofie şi teologie. Această 
cumpănă ne propunem s-o analizăm cât mai în profunzime înainte 
de a merge mai departe. 

Credem că în orice discurs, fie că are o tentă ontologică, fie 
că este orientat exclusiv către metafizică, trebuie să existe un soi 
de temelie divină, pe care să se aşeze ideile individului. Astfel, 
dacă acea temelie nu este acceptată, sistemul în sine este uscat. 
Ceea ce surprinde este faptul că nici unui filosof nu-i este impusă 
“baza divină”. Ea se află într-o balanţă alături de egoismul 
individual. Prin urmare, dacă omul se alege pe sine ca şi cauză a 
propriului discurs, el va fi catalogat de posteritate ca fiind ateu, 
pentru că, atacând marile probleme ale metafizicii şi ajungând la 

conceptul de Dumnezeu, el va spune: “Aşa ceva nu există!” 

Omul are deci două soluţii: fie acceptă temelia divină - şi 
atunci discursul său va avea coerenţă -, fie se declară împotriva 
oricărei intervenţii din exterior. În acest din urmă caz va fi nevoie de 
o armată de cercetători care să-i decripteze întreaga operă. De ce? 
Pentru că individul care acţionează din instinct, fără să aibă nici o 
legătură cu Divinitatea, nu-şi va putea explica propria-i acţiune, 
pentru că va fi lipsită de coerenţă. 

În plan metafizic, lucrurile stau în felul următor: există 
filosofi care L-au anulat pe Dumnezeu, vezi Nietzsche, 
Schopenhauer. Sunt însă şi acei nobili ai metafizicii, lorzi ai gândirii 
omeneşti, care au preferat să se lase folosiți de Dumnezeu întru 
înmulţirea Creaţiei Sale. 

Kant este primul mare gânditor al vremurilor noastre care a 
elaborat un întreg sistem metafizic ce-şi are rădăcinile în respectul 
pentru Divinitate. Parcurgând un drum invers celui trasat de anticii 
greci, Kant înţelege în ce constă cauza tuturor lucrurilor şi încearcă 
să o explice şi să o definească: 

“Cauza supremă a naturii, întrucât trebuie presupusă 
pentru binele suveran, este o ființă care prin intelect şi voinţă este 
cauza naturii, adică Dumnezeu."107 

Prin urmare, Kant reuşeşte nu numai să descopere 
conceptul de “bine suveran”, dar îi găseşte şi originile pe care nu 
le plasează precum grecii în vreo unitate matematică, ci tocmai în 
religie. Sistemul său începe să se contureze pe măsură ce Kant 
explică nu numai conceptul de Dumnezeu, dar şi modul în care 
este el perceput de oameni: 

“<<lubeşte pe Dumnezeu mai presus de toate şi pe 
aproapele tău ca pe tine însuţi>>. Dar iubirea de Dumnezeu ca 
înclinaţie este imposibilă, căci el nu este obiect al simțurilor."108 

Conştient fiind de subtilitatea poruncii biblice, Kant pune pe 
tapet imposibilitatea omului de a iubi pe cineva invizibil, care nu 
află în cadrele lumii noastre sensibile. Nu numai că omul nu 
acceptă să-şi iubească aproapele - pentru că este mult prea egoist 

-, dar i-ar fi efectiv imposibil să adore necondiţionat o entitate ce-i 
este superioară. Interesant este că în acest proces de explicare a 
iubirii de Dumnezeu, conceptele de înclinaţie şi datorie nu-şi mai 
găsesc nici un rost. Prin urmare, o iubire gratuită şi nemijlocită este 
imposibilă. Acceptată ca datorie, este din nou irealizabilă atâta 
vreme cât omului nu i se arată aplicabilitatea iubirii de Dumnezeu 
în lumea sensibilă. Deci cât timp individul nu face cunoştinţă cu 
Creaţia, el nu-L va putea iubi pe Dumnezeu. 

“Numai iubirea practică este aceea care este înțeleasă în 
acest nucleu al tuturor legilor. A iubi pe Dumnezeu înseamnă în 
acest sens a-l îndeplini bucuros poruncile; a iubi pe aproapele 
înseamnă a-ți face bucuros toate datoriile față de el."109 

Deci iubirea practică este modul ultim de a ajunge la 
Dumnezeu. Până acolo, omul trebuie să accepte ideea existenței 
unei Fiinţe Supreme a cărei Creaţie o constituie întreg acest 
Univers. Pentru ca ideea de Dumnezeu şi acceptarea ei de către 
om să nu se rătăcească prin tenebrele metafizicii, Kant recomandă 
imperativul categoric. Filosoful este conştient de comoditatea 
omului, de lenea cu care el acceptă chiar şi o noţiune cu valoare 
practică imediată, astfel că propune ideea obligativității. Deci chiar 
dacă din înclinaţie sau din datorie omului îi este imposibil să-L 
iubească pe Dumnezeu, el este obligat s-o facă sub 
“constrângerea” imperativului categoric. “Reprezentarea unui 
principiu obiectiv întrucât este constrângător prin voință se 
numeşte poruncă şi formula poruncii se numeşte imperativ. Acesta 
este numit imperativul moralității."”110 

Este interesant de analizat mecanismul prin care omul 
refuză să creadă şi implicit să iubească. Dacă i se prezintă toate 
datele problemei, dacă i se spune că există un Dumnezeu care a 
creat Universul, el cere să-L vadă. Pe Dumnezeu individul Îl poate 
vedea peste tot, căci este înconjurat de Creaţia Sa. Dar omul nu 
acceptă efectul, el vrea cauza şi vrea ca Dumnezeu să aibă şi 
substanță. | se arată Mântuitorul. Dacă nici atunci nu acceptă să 
iubească Divinitatea, i se poruncește. Abia acum capătă înțeles şi 

contur acel Dumnezeu justițiar din Vechiul Testament. Evreii, în 
drumul lor către Pământul Făgăduinţei, sunt descrişi la fel de 
neîncrezători ca individul ce se insinuează în sistemul lui Kant. 
Orice formă de educaţie se petrece sub anumite auspicii, în funcţie 
de perspicacitatea elevului: “Dacă omul stă şi nu vrea să se ridice, 
el trebuie biciuit."111 Aşadar, individul este spiritualizat cu ajutorul 
poruncilor şi al “legii morale” instituite de instanța supremă. Facem 
astfel cunoştinţă cu o nouă concepţie a lui Kant. El porneşte pe 
urmele următorului raționament: există o poruncă, un imperativ 
categoric destinat oamenilor. Acest imperativ trebuie să viețuiască 
în cadrul unei legi, aşa cum o societate se ghidează după 
Constituţia sa. Legea morală reprezintă constituția pentru sufletul 
omului. 

“Raportându-se la om, legea are forma unui imperativ, 
deoarece omului, ca ființă rațională, îi putem presupune o voință 
pură, dar ca ființă afectată de nevoi şi mobile sensibile, nu-i putem 
presupune o voinţă sfântă care să nu fie capabilă de nici o maximă 
care să contrazică legea morală."112 Deci, datorită incapacității 
omului de a transcende cadrele lumii sensibile, Dumnezeu a creat 
o punte de legătură între El şi individ. Atâta vreme cât omul 
respectă legea morală şi se supune imperativelor ei, el se află în 
contact permanent cu Divinitatea. 

“Maxima iubirii de sine sfătuieşte numai; legea moralității 
porunceşte. Există o mare diferenţă între a fi sfătuiţi şi a fi 
obligaţi.”113 Kant pune deja problema unei superiorităţi în raportul 
Dumnezeu - lubire. După părerea lui, mai întâi trebuie să 
respectăm preceptele legii morale pentru ca apoi să ajungem pe o 
treaptă superioară de înţelegere - aceea de a-L iubi pe Dumnezeu 
şi pe aproapele nostru. Prin urmare, dacă legea iubirii oferă o 
pornită de scăpare şi ne permite anumite naivități copilăreşşti, 
imperativele moralității nu iartă. După Kant, Dumnezeu nu poate fi 
înțeles şi acceptat ca idee şi ca realizare practică decât prin 
obligativitate. Omul este mai întâi obligat să meargă pe drumul cel 
drept, după care i se arată zarea luminoasă. Pentru Kant, 

Dumnezeu este mai întâi o modalitate de a acţiona corect şi abia 
apoi El este luat în calcul ca factor spiritualizant. Deci pentru Kant 
nu atât sufletul omului contează, cât faptele lui, care trebuie să se 
încadreze în sferele moralității. Aşa cum Dumnezeu este cauza 
“Binelui Suveran”, tot astfel şi individul, după ce-şi însuşeşte 
temeinic legea morală, trebuie să devină, la rândul lui, cauza unor 
fapte lăudabile. Prin intermediul acţiunilor lui, omul va înţelege 
aplicabilitatea conceptului de Dumnezeu şi se va spiritualiza. 
Desigur, această concepţie îşi păstrează acel parfum germanic al 
ordinii şi disciplinei. Kant lasă totuşi o uşă întredeschisă în toată 
această demonstraţie spartană. Fiind conştient de imperfecțiunea 
naturii umane şi de dorinţa individului de a respecta legea morală 
cu sfințenie, el avertizează că acela care vrea cu adevărat să se 
încadreze pe deplin în legea morală trebuie să aibă o voinţă de fier: 

“Legea morală este într-adevăr pentru voința unei fiinţe 
absolut perfecte o lege a sfințeniei, dar pentru voinţa oricărei fiinţe 
raționale finite, o lege a datoriei, a constrîngerii morale şi a 
determinării acțiunilor ei prin respect pentru lege şi din venerație 
față de datoria sa."114 

Prin urmare, pentru individul presupus perfect, legea 
reprezintă calea către sfințenie; pentru “omul de rând” credința 
este sinonimă cu acţiunea sub imperiul moralității. Punerea omului 
sub auspiciile legii morale seamănă puţin cu o şcoală de corectie. 
Kant nu vorbeşte prea mult despre acel Dumnezeu iubitor din Noul 
Testament. După el, pentru a ajunge să respecte poruncile Noului 
Testament, individul trebuie să fie mai întâi “pus la punct” de către 
Divinitatea justiţiară din Vechiul Testament. 

Kant creează legătura dintre metafizică şi religie în 
momentul în care îşi pune problema destinaţiei legii morale. El nu 
acceptă să o lase sub catargul filosofiei, ci o pune într-o altă 
lumină, aceea a teologiei. Kant constată că greşeala cea mai mare 
a omului ar fi aceea de a considera preceptele legii morale ca fiind 
sancţiuni care îi sunt aplicate pe diverse motive. Dimpotrivă, ele 
sunt “legi esenţiale ale oricărei voințe, libere în sine, care trebuie 

totuşi privite ca porunci ale Fiinţei Supreme."115 

Distingem aici o nuanţă subtilă asupra căreia Kant nu mai 
revine. Este vorba despre procesul de contopire a conştiinţei 
omului cu Divinitatea. Am scris mai sus că, în opinia lui Kant, 
sufletul nu intră în ecuaţia pe care legea morală o incumbă. După 
părerea gânditorului, sufletul este inferior conştiinţei, prin urmare 
gândirea este mai presus de simtire. Dacă gândirea este obiectivă 
- şi deci îl poate asimila pe Dumnezeu -, în schimb, simţirea este 
subiectivă şi este supusă pasiunii. Or, Dumnezeu reprezintă pentru 
om măsura echilibrului şi a corectitudinii acţiunilor sale. înțelegem 
deci de ce Kant pune conştiinţa mai presus de suflet. Totuşi, ideea 
de contopire a conştiinţei individului cu legea morală a rămas încă 
neexplicată. Se poate înțelege din citatul de mai sus o teorie 
rămasă fără comentarii în istoria gândirii omeneşti. Kant consideră 
că Dumnezeu creează anumite legi, anumite prescripţii după care 
omul trebuie să-şi ghideze viața. Pentru că omul nu vrea să le 
accepte, El le impune prin porunci. În timpul perioadei de asimilare 
a legilor, pentru a nu exista vreo eroare de percepție din partea 
individului, Dumnezeu îi induce acestuia preceptele şi-l lasă să 
acţioneze în funcţie de înţelesul lor. Individul comite fapte demne 
de laudă şi crede că totul se datorează intelectului său şi sufletului 
său caritabil. Nici o clipă nu se gândeşte că acţiunile lui au fost 
determinate de legile divine care i-au fost induse chiar de 
Dumnezeu. În marea-l generozitate, Dumnezeu îl lasă pe individ să 
creadă că legile după care acţionează sunt ale lui, că nu există nici 
o legătură a lor cu “exteriorul”. De ce face Divinitatea acest gest? 
Pentru că tot ce ţine de procesul de aprofundare a conceptului de 
Dumnezeu se constituie într-o pedagogie de o extremă finețe 
elaborată de El. 

Avem de-a face cu două noţiuni complet diferite. În primul 
rând, Kant vorbeşte despre porunca divină ca mijloc de a perpetua 
dragostea lui Dumnezeu pentru oameni. În al doilea rând, Kant 
inaugurează termenii de imperativ categoric şi lege morală care nu 
sunt altceva decât traducerea poruncilor în plan metafizic. El 

imaginează totuşi şi o serie de motive exciusiv “pământeşti” care îl 
pot mobiliza pe om în credinţa lui Dumnezeu. Aceste motive -cauze 
terestre - trec prin filtrul conştiinţei pentru ca apoi să ia calea 
religiei. 

“Frica a fost prima care a dat naştere zeilor, dar abia 
rațiunea, prin intermediul principiilor ei morale, a putut da naştere 
conceptului de Dumnezeu."116 

Prin urmare, după Kant, întreg mecanismul privind legea 
morală explicată mai sus nu este decât un produs a! raţiunii umane 
fără nici o legătură cu Dumnezeu. Este ca şi cum prin legea morală 
- ca produs al minţii omeneşti - omul ajunge să înțeleagă poruncile 
divine şi deci reuşeşte să creadă în Dumnezeu. Nimic mai fals. 
Credem că atât conceptul perceperii lui Dumnezeu, cât şi cel al 
moralității în genere sunt traducerile din religie ale ideilor de iubire 
a lui Dumnezeu şi respectarea poruncilor Lui. Chiar Kant 
recunoaşte. 

“Nimic nu slăveşte mai mult pe Dumnezeu decât ceea ce 
este mai de preţ pe lume, respectul pentru porunca Lui, observarea 
datoriei sfinte pe care ne-o impune legea Lui."117 

Trebuie să admitem că, pe parcursul “Criticii raţiunii 
practice”, Kant a reuşit să se piardă prin tenebrele metafizicii. A 
devenit confuz, încurcând planul metafizic cu cel teologic. 
Conceptele sale, la început expuse într-o ordine cazonă, au nimerit 
mai târziu într-un discurs cu aspect abisal în care gândirea şi 
religia, porunca şi legea au început să-şi schimbe definițiile între 
ele. Constant până la capăt în demonstraţia sa, Kant recunoaşte în 
respectarea maximelor moralității condiția supremă de a fi fericit: 
“Condiţia subiectivă în care omul îşi poate fixa, conform legii 
morale, un scop final este fericirea."118 

El nu concepe fericirea decât ca pe un “mare bine fizic”, 
dar şi acesta este valabil numai dacă este înfăptuit în cadrele 
moralității. Prin urmare, se înţelege că fericirea spirituală nu poate 
exista decât sub forma asimilării - în plan metafizic - legii morale şi 
a imperativelor sale. Numai ea îl face pe om “demn de a fi fericit” 

în plan spiritual. Altminteri, totul se reduce la o simplă bucurie 
“materială”. 

Oricare ar fi înțelesul acestor postulate kantiene, fie că sunt 
sau nu îmbrăcate în confuzie, ele au acea “încărcătură emoţională” 
despre care pomeneam mai sus. Ele recomandă simplitatea şi 
smerenia - la exterior - şi potenţarea calităţilor intelectuale - la 
interior -, pentru înțelegerea şi aplicarea poruncilor şi, respectiv, a 
legii morale. 

“Simplitatea caracterizează stilul naturii sublime, precum şi 
pe cel al moralității, care este ò a doua natură."119 

Prin urmare, tot ceea ce înseamnă imperativ, fie el luat în 
sens metafizic, fie că se vorbeşte despre el în sens teologic, nu 
poate fi pomenit decât în cadrele simplităţii. lată deci o ultimă 
condiție a asimilării şi înțelegerii lui Dumnezeu: simplitatea în ceea 
ce priveşte comportamentul îl poate duce pe individ către 
contopirea lui cu Divinitatea sau, cum scrie Kant: 

“Cerul înstelat deasupra mea şi legea morală în mine."120 

Pomeneam la început despre acei gânditori care au apucat 
pe o cale dictată de egoismul individual şi au întrezărit, fireşte, o 
pseudomorală, aşa cum anticii au găsit o pseudodivinitate. 

Pentru Schopenhauer, lumea nu valorează şi nu contează 
decât atâta timp cât există în cadrele reprezentărilor noastre logice. 
Dar el nu numai că refuză tot ceea ce există în afara lumii sensibile, 
însă minimalizează orice concept ce şi-ar merita locul într-o lume 
superioară celei sensibile. Fiind ateu, Schopenhauer nu a simţit 
nevoia să-şi bată capul cu dovedirea inexistenței lui Dumnezeu. 
Dintr-un egoism şi un pragmatism exacerbat, filosoful nu reuşeşte 
să gândească filosofia sub forma conceptelor. Dimpotrivă, el 
reduce totul la capacitatea omului de a gândi într-un fel sau altul. 
Prin urmare, dacă pentru Kant Dumnezeu era cauza tuturor 
lucrurilor, la Schopenhauer totul este creat de om. Omul, ca rasă, 
ca individ, este cel care cauzează totul în Univers. Individul nu are 
nici o datorie, nu suferă de pe urma nici unui imperativ. El 
realizează ceva doar dacă este capabil. Deci numai capacităţile îl 

pot maturiza pe om în sensul devenirii sale spirituale. Desigur, 
spiritual aici nu are nici o legătură cu Dumnezeu; dimpotrivă, 
spiritualizarea individului ţine de voinţa acestuia de a cunoaşte. Cu 
cât vrea să afle mai mult, cu atât el are o voinţă mai mare. Şi cum 
în opinia lui lumea nu este decât voinţă şi replica acesteia - 
reprezentarea, cunoaşterea individului se va limita la nivelul 
empiric propus chiar de Schopenhauer. 

Pentru că am pomit de la ideea de lege morală ca 
translatare - mutare - a teologiei în metafizică, ar fi interesant să 
analizăm şi concepţia lui Schopenhauer: 

“Pentru Schopenhauer, moralitatea nu este o problemă de 
datorie sau de a trebui, ea nu poate fi găsită nici în raţional. 
Moralitatea constă în a vedea lumea corect."121 

Prin urmare, omul nu trebuie nici să gândească şi nici să 
asculte orbeşte de cine ştie ce imperative. Fiecare individ 
acționează moral, în funcţie de gradul său de înţelegere. 

Deci dacă un om comite o crimă din motive de “moralitate”, 
el, în concepția lui Schopenhauer, nu poate fi acuzat, căci a fost 
capabil să vadă corect ceva pe care un altul l-ar fi perceput ca fiind 
greşit. Extrapolând, putem spune că şi păcatul în genere, comis 
sub umbrela moralității, devine o faptă lăudabilă. 

Încheiem cu constatarea că valoarea conceptului de 
Dumnezeu se schimbă în mod dramatic de la un filosof la altul şi 
de la o epocă la alta. 

CAPITOLUL III 


BLAGA ŞI MARELE ANONIM 


AN 
T filosofie au existat întotdeauna nu numai divergente de 


idei, dar şi de atitudine. Un anume gânditor cu o 
personalitate foarte puternică este întotdeauna capabil să creeze 
un sistem filosofic în care să se regăsească. Atitudinea unei natii 
întregi se poate de asemenea oglindi în paginile unui singur autor. 
Spre exemplu, Kant: el nu face altceva decât să expună o serie de 
convingeri care alcătuiesc o personalitate. În cazul sistemului său, 
credința în Dumnezeu se manifestă aproape exclusiv prin faptele 
individului. O opinie, am putea spune, cu tentă protestantă, având 
în vedere că numai această ramură a creştinismului consideră că 
munca este multumirea supremă adusă lui Dumnezeu. Deci 
activitatea omului, practica, înseamnă mai mult decât simtirea. 

Prin urmare, ajungem la explicarea şi dezvoltarea 
problemei ridicate de Kant: perceperea lui Dumnezeu. Omenirea a 
înteles conceptul lui Dumnezeu într-un mod aproape geografic. 
Astfel, putem vorbi despre existența - la nivel conceptual - a trei 
noțiuni de Divinitate, în funcţie de trei zone geografice: există un 
Dumnezeu al Occidentului, unul al Orientului şi unul al popoarelor 
balcanice. Precizăm, pentru o mai bună înţelegere, diferența nu 
este între cei trei Dumnezei, ci între modurile de percepere şi 
asimilare a lor de către om. De la începutul timpurilor şi până în 
ziua de azi, Divinitatea a rămas aceeaşi. Omul a descoperit 
anumite facilităţi materiale şi a pierdut mult din spiritualizarea de la 
început. Astfel că el L-a simplificat pe Dumnezeu aşa cum editurile 

scot periodic cărţi prelucrate “ad usum delphini”. Vom încerca 
ulterior să analizăm cele trei concepții. 

Dumnezeul Occidentului se constituie într-un concept 
inferior empiriei. Prin urmare, perceperea lui Dumnezeu se petrece 
doar “la nivelul asfaltului”. Conceptul a căpătat o mare extindere 
mai ales pe suprafaţa Statelor Unite şi a insulelor din jur. Credem 
că americanii nu vor fi niciodată în stare să înțeleagă adevărata 
valoare a lui Dumnezeu. Relaţia dintre Occident şi Dumnezeu este 
una de superioritate a primei unități față de cealaltă; aceasta 
înseamnă că Occidentul a preluat conceptul de Dumnezeu şi l-a 
subordonat propriilor interese. Din partea omului nu porneşte decât 
un respect fățarnic pentru Divinitate şi numai atunci când dorinţele 
îi sunt îndeplinite. Se poate spune că este vorba despre o 
percepere destul de infantilă a unui concept “rulat” de-a lungul 
istoriei. În acest prim caz este vorba despre o distanţare prin 
subordonare. 

Tot în Occident, în Europa Occidentală însă, s-a dezvoltat o 
concepție cu mult mai apropiată de vârsta maturității decât cea 
“americană”. Avem de-a face cu mult comentata teorie kantiană a 
respectului față de Dumnezeu manifestat numai prin activități 
profund. morale. Din dorinţa de a prezenta cât mai bine atât instanţa 
supremă împreună cu legile ei, cât şi imperfecţiunile omului şi 
datoriile lui, filosoful a exagerat în mod pozitiv şi, respectiv, negativ; 
adică tot discursul său referitor la Dumnezeu şi la legea morală 
prezintă Divinitatea exagerat de justițiară. Este ca şi cum Kant ar fi 
ştiut care sunt limitele dreptăţii lui Dumnezeu şi până unde poate 
merge omul cu greşeala. De asemenea, omul este scăzut de la 
valoarea sa ontologică exclusiv la cea de rob al păcatului, care 
trebuie biciuit neîncetat de imperativele Divinităţii pentru a se 
îndrepta. În acest caz, este vorba despre o distanțare prin 
exagerare. 

Conceptul de Dumnezeu, în percepţia Orientului, 
beneficiază de o mult mai profundă înţelegere. Dacă cel al 
Occidentului era orientat spre rațional, deci nu putea fi simţit cu 

sufletul, ci doar gândit în stil matematic, în Orient, maturitatea 
înțelegerii umane permite dezvoltarea conceptului în sine. Vom 
încerca să amănunţim, referindu-ne mai ales la India. Un prim 
aspect pe care am vrea să-l subliniem este cel al respectului 
reciproc existent de la bun început între om şi Divinitate. Câtă 
vreme relaţia se bazează pe respect numai din partea omului, iar 
din partea Divinităţii numai pe exigență maximă, nu se poate vorbi 
despre o apropiere. Atâta timp cât respectul porneşte de la om spre 
Dumnezeu şi Acesta îl întoarce în varianta iubirii Sale pentru 
oameni, deja am intrat într-o altă lume. 

Hindusul îşi manifestă prețuirea pentru valoarea Divinităţii 
cugetând. Nu contează că el meditează la Buddha sau la Krishna. 
Pentru el, aceştia au valoarea pe care o are Dumnezeu pentru 
creştini. Prin urmare, prin meditaţie, el aduce ofranda pe care 
protestantul o aducea prin muncă. Hindusul înțelege cu totul altfei 
relaţia dintre el şi Cer. Dacă Dumnezeu se gândeşte la el, atunci şi 
omul trebuie să mediteze la conceptul de Dumnezeu. Astfel, el îşi 
minimalizează propriile interese în favoarea aprofundării Divinităţii. 
Reciprocitatea existentă în relaţia hindus - Divinitate duce la rapida 
spiritualizare a individului şi la dezvoltarea unei culturi superioare 
celei occidentale. Vorbim aici despre apropiere prin cugetare. 

Dumnezeul Balcanilor este unul al contemplaţiei. Despre El 
vom vorbi mai pe. larg în cele ce urmează. Spuneam că 
occidentalul L-a subordonat pe Dumnezeu propriilor interese, 
creând astfel o civilizaţie extrem de pragmatică. Europeanul a dat 
naştere unui cult al muncii ca “rugă”. Hindusul s-a format ca individ 
meditativ, considerând că acesta este nivelul ultim al perceperii 
Divinului. 

Balcanicul asimilează dumnezeirea prin Creaţie. Prin 
urmare, el nu numai că nu gândeşte pragmatic, dar nici măcar 
meditativ - în sens de concentrat - nu este. Individul balcanic 
priveşte relaxat tot ce se află în jurul său ca pe o operă primită de- 
a gata şi o raportează Divinului. El nici nu subordonează, nici nu 
respectă Divinitatea în plan iniţial. Balcanicul mai întâi iubeşte, iar 

din dragostea lui necondiționată pentru Dumnezeu se naşte 
respectul pentru Creaţie şi, implicit, pentru semeni. Până la 
balcanic nu am întâlnit în nici o altă cultură dorinţa lăsată liberă de 
a cunoaşte Creaţia. Americanul înrobeşte Divinul, europeanul 
occidental este “pus la punct” de un Dumnezeu justițiar, iar 
hindusul meditează, considerând că aceasta este culmea 
cunoaşterii. 

Prin contemplaţie balcanicul încearcă să cunoască opera 
Divinităţii. Nu spunem că actul cunoaşterii este sinonim cu cel al 
contemplaţiei, ci doar că între ele există o anumită afecţiune. Şi 
aceasta, datorită profundei deschideri către cunoaştere pe care 
individul balcanic o conştientizează şi încearcă să o dezvolte. Prin 
urmare, vorbim nu despre un individ ce adoptă resemnarea 
mioritică, ci despre unul care prin această resemnare tinde să 
ajungă la cunoaştere. Putem spune despre acest tip de relaţie că 
este o apropiere prin contemplare. 

Lucian Blaga a creat un astfel de Dumnezeu filosofic, mult 
mai apropiat de varianta contemplativă decât de cea kantiană a 
legii morale. Încercând să găsească un “stăpân” al tuturor 
noțiunilor în general şi al cunoaşterii umane în special , Blaga 
elaborează un întreg labirint de deducţii logice care converg către 
existența unei Fiinţe Supreme cu puteri nelimitate. Blaga însă nu 
concepe decât ideea împlinirii omului prin cunoaştere. Aceasta din 
urmă conţine anumite mistere sub formă de noțiuni ce nu pot fi 
revelate omului. Limitarea cunoaşterii ca proces pe care să şi-l 
impună individul este posibilă datorită curiozităţii despre care 
vorbeam la începutul acestei părţi. Prin urmare, este nevoie de un 
ajutor “din exterior”, care să echilibreze cadrele cunoaşterii în 
raport cu dorințele individului: 

“Nelimitatul este ţinut în echilibru compensator cu 
cenzuratul, adecvatul este ţinut în echilibru compensator cu 
limitatul.”122 

Deci nici o noțiune nu este lăsată să fie asimilată fără să i 
se aplice o corecție informaţională. Cel care, în opinia gânditorului, 

ține sub control întreaga cunoaştere este Marele Anonim. Sub 
aspect metafizic, Marele Anonim este un Dumnezeu filosofic, o 
traducere a Divinităţii în termeni “ştiinţifici”. În plan teologic, el este 
valabil pentru orice religie numai atâta vreme cât ea potențează 
cunoaşterea. Căci doar în cadrele cunoaşterii Marele Anonim este 
“activ”, deci numai cînd individul se află sub incidența apropierii 
prin contemplare. 

“Din motive care ţin de domeniul echilibrului existenţial, 
Marele Anonim se apără pe el şi toate misterele derivate din e! de 
aspirațiile cunoaşterii individuale, creând între aceasta şi misterele 
existenţiale o reţea de factori izolatori.”123 

Prin urmare, deducem că nu există decât mistere derivate 
din Marele Anonim, deci cunoaşterea care conţine anumite 
necunoscute este opera Marelui Anonim. Sau invers - Marele 
Anonim este autorul cunoaşterii. În funcţie de aspiraţiile individului, 
el o limitează, o cenzurează mai mult sau mai puțin, pentru a nu-şi 
pierde din potență. Opreliştea pe care Marele Anonim o pune în 
fața cunoaşterii individului se numeşte cenzura transcendentă 
tocmai pentru că atât noțiunile de bază, cât şi misterele se pogoară 
din planul metafizic în cel empiric. Toată această teorie care pare 
destul de poetică şi bizară este de fapt translatarea în plan 
metafizic a Dumnezeului biblic şi a Creaţiei acestuia. Ce sunt de 
fapt misterele? Date despre Creaţie pe care noi nu avem voie să le 
aflăm. Deci şi Blaga, ca şi Kant, abordează - desigur, într-o altă 
cheie -, existența lui Dumnezeu în planul conceptual metafizic. 

“Posibilitatea unei cunoaşteri individuale absolut obiective 
ar condamna viața şi spiritul creator la staza perpetuă."124 

Prin urmare, motivul pentru care omul suportă trecerea sa 
prin viață este cunoaşterea; câtă vreme individul tinde să cunoască 
totul, el îşi pierde motivaţia existenței sale şi pasul următor este 
căderea în păcat. Omul se naşte pe acest pământ pentru a căuta 
şi înțelege adevărul. Numai că acesta nu i se arată. Individul este 
nevoit să-l accepte ca pe o cunoaştere discontinuă, cu hiatusuri 
provocate de cenzura transcendentă. Referitor la înțelegerea 

Divinităţii, să ne amintim ce spunea Kant: el considera raţiunea ca 
fiind canalul cel mai sigur de percepere a Divinităţii, fără nici o 
legătură cu simțirea. Aceasta, fiind subiectivă, este supusă 
greşelilor. Rațiunea care ne este dată obiectivă poate genera 
numai fapte demne de cinste. Blaga nu leagă raționalul de 
întelegerea Divinităţii. Dimpotrivă, el spune că aceste două noțiuni 
nu au nici o legătură şi oricare ar fi caracteristica dominantă a ființei 
umane, aceasta ar fi diferită de cea a Marelui Anonim. 

"Din faptul că omul este raţional nu se poate deduce că 
Marele Anonim este ca subiect cognitiv de asemenea rațional. Din 
contră, din acest fapt se poate deduce un singur lucru: că Marele 
Anonim ca subiect cognitiv este cu totul altceva decât rațional. Căci 
dacă Marele Anonim ar fi raţional, atunci ar fi interzis omului de a 
fi astfe|."125 

Prin urmare, cadrele în care se mişcă individul sunt cu totul 
deosebite de cele pe care le ocupă Marele Anonim. O simplă 
asemănare între om şi Marele Anonim ar crea, la nivel conceptual, 
un haos total, căci apropierea ar fi mult prea mare pentru ca 
individul s-o suporte fără consecințe ulterioare. Pentru ca astfel de 
accidente să fie evitate, Marele Anonim şi ființa umană se află în 
relație opusă unul faţă de celălalt. Dacă, de pildă, omul ar încerca 
să nu mai fie rațional, ar încălca linia de demarcaţie dintre el şi 
deținătorul misterelor şi ar intra pe un teren periculos pe care "l-a 
testat” doar decăzutul Înger al Luminii. 

“Din faptul că omul este subiect rațional se poate deduce un 
singur lucru cu privire la natura Marelui Anonim şi anume că 
aceasta transcende categoric posibilităţile cuprinderii prin 
rațiune."126 

Această afirmaţie polemizează cu părerea lui Kant mai sus 
prezentată. Avem deci natura umană încadrată de limitele 
dumnezeieşti şi pământeşti deopotrivă.. Avem pe de altă parte 
entitatea Marelui Anonim, care se doreşte a fi percepută, însă 
lansează o mulțime de oprelişti. Întrebarea noastră este: cum 
poate individul înzestrat cu dorinţă de înţelegere să-l perceapă pe 

Marele Anonim fără să renunţe, chiar şi pentru o clipă, la natura sa 
rațională? 

Credem că dacă mutăm discuţia în plan teologic, vom 
putea găsi un răspuns întrebării noastre. Trebuie să precizăm că 
teoria lui Blaga are o exigenţă suplimentară ce trebuie semnalată. 
El afirmă că înțelegerea Marelui Anonim este imposibilă pentru 
natura rațională a ființei umane. Dar cunoaşterea se naşte tot din 
Marele Anonim, prin urmare şi ea este parte a iraționalului. Dacă 
omul accede la ea, chiar şi cenzurată de Marele Anonim, încalcă 
acea linie dintre cele două lumi. Cineva ar putea spune că cenzura 
transcendentă schimbă datele problemei. Nici “quasi-cunoaşterea” 
pe care tot Marele Anonim o propune nu este de mare ajutor 
omului, căci tot ce vine în plan metafizic de la Marele Anonim 
trebuie doar acceptat, nu şi cunoscut. Tot aici Blaga spune că prin 
cenzura transcendentă deţinătorul misterelor oferă o cunoaştere 
disimulată care, prin caracteristicile ei, îi dă omului iluzia 
transcendenţei. 

În plan teologic, lucrurile stau cu totul altfel. Individul care, 
fiind înzestrat cu dorinţă de înțelegere, se îndreaptă către 
asimilarea conceptului de Dumnezeu şi a Creaţiei Sale nu 
oboseşte ocolind “linia roşie” şi nici nu devine complexat de natura 
sa rațională. Perceperea Divinităţii şterge puţin câte puţin raţionalul 
din om, spiritualizându-l. Prin urmare, cu cât un om crede în 
Dumnezeu cu mai multă ardoare şi mai multă stăruință, cu atât el 
va elimina din lestul raţionalului şi se va înălța în plan spiritual. Aici 
se află deosebirea dintre cele două planuri: cel metafizic şi cel 
teologic. Dacă în plan metafizic trebuie să te mulțumeşti cu condiția 
de ființă umană fără prea multe drepturi la cunoaşterea adevărată, 
în plan teologic, tocmai înţelegerea şi asimilarea duc la o mai 
rapidă apropiere a omului de Dumnezeu. Dacă în plan metafizic 
ambiția cunoaşterii adevărate condamnă individul la nebunie, în 
planul teologic al problemei un om puternic spiritualizat este 
sanctificat. Aceasta înseamnă de fapt victoria esenței asupra 
materiei, a lui Dumnezeu asupra raţionalului. Ceea ce nu înţelege 

omul este faptul că lupta se duce sub auspiciile lubirii şi numai 
aceasta şi o profundă încredere îl pot elibera pe om de greutatea 
raţionalului. Prin urmare, găsim un răspuns la o întrebare fără 
rezolvare sub catarg filosofic. Ceea ce ni se pare de neînțeles este 
natura egoistă a Marelui Anonim. 

“Marele Anonim, supunând cunoaşterea individuală unei 
cenzuri, ţine în acelaşi timp seama şi de ideea de cunoaştere."127 

Grija aceasta aproape mămoasă a Marelui Anonim pentru 
cunoaştere depăşeşte cadrele logice chiar şi ale planului metafizic. 
Atâta vreme cât Marele Anonim apără cunoaşterea de curiozitatea 
omenească, cine va avea acces la ea? Cui îi este ea destinată? 

"Quasi-cunoaşterea este un compromis de extremă finețe 
între tendința Marelui Anonim de a apăra misterele existenţiale de 
cunoaşterea pozitiv adecvată şi tendința de a se crea individului un 
aparat cognitiv care să merite acest nume."128 

Dacă Marele Anonim este specializat în transformarea atât 
de specioasă a cunoaşterii, ne punem întrebarea de ce nu schimbă 
şi natura misterelor?! Dacă a reuşit să-i dea omului o preocupare, 
o jucărie pentru intelect, de ce nu-i oferă şi nişte pseudomistere pe 
care individul să le dezlege precum cuvintele încrucişate?! 

Credem că Marele Anonim suferă de la un anumit moment 
dat de o incapacitate organizatorică. A creat cunoaşterea, a dat 
naştere misterelor, a pus şi bariere transcendente şi de aici 
demonstraţia începe să piardă din consistență. Nu este vina 
filosofului, dimpotrivă, meritul său stă tocmai în curajul de a elabora 
un astfel de sistem. Spuneam mai devreme că metafizica oferă 
multe date cunoaşterii intuitive, dar dacă nu se apără la timp, va 
rămâne blocată în propria sistemică. Dădeam exemplul grecilor şi 
al principiului numeric, constatând că acest blocaj este realizabil 
numai în anumite condiţii. 

Discursul despre existenta lui Dumnezeu abordat în plan 
metafizic trebuie să conţină un parcurs teoretic aflat însă în planul 
teologic. Dacă gânditorul se lasă purtat de demonstrația metafizică 
şi neglijează legăturile cu teologicul, întregul sistem se afundă. 

Dacă, dimpotrivă, filosoful plusează prea mult în partea teologică, 
ignorând-o pe cea metafizică, toată demonstraţia se transformă 
într-un tratat de dogmatică. Prin urmare, legea echilibrului o 
constituie tocmai pendularea permanentă dintr-un plan în altul. 

Cititorul nu trebuie să înțeleagă că noi am contesta cumva 
filosofia sistemică blagiană sau kantiană. Chiar dacă suntem încă 
la vârsta la care ne adresăm cu “dumneavoastră” şi ni se răspunde 
cu “tu”, considerăm mai mult decât necesar să semnalăm anumite 
neconcordante care le-au scăpat maeștrilor noştri. Acest lucru nu 
înseamnă nici pe departe că am dori să-i discredităm. 

Blaga ajunge cu demonstraţia într-un punct culminant; el 
consideră că Marele Anonim, din dorința de a perpetua Creaţia, 
degradează anumite noțiuni şi le transformă în simple verigi care 
să alcătuiască un singur lanţ. 

“Marele Anonim degradează cunoaşterile în domeniul 
creatural astfel încât să devină valori pozitive în planul complex al 
creațiunii. Există deci valori ideale care în câmpul existenței devin 
factori pozitivi numai prin anume degradare."129 

înțelegem de aici că omul nu poate crea decât cu ajutorul 
unor noţiuni impure despre creaţie. Prin urmare, nici creaţia umană 
nu poate fi pură dacă se bazează pe date eronate. Dacă Marele 
Anonim nu ar proceda într-o asemenea manieră, individului i s-ar 
lua dreptul de a mai imita Creaţia şi s-ar transforma într-un mic 
Demiurg. În fiecare dintre noi există câte un Meşter Manole care 
devine victima unui Mare Anonim. Creaţia fiind sortită greşelii, ea 
presupune un nou început. Şi în fiecare operă există doar un mic 
adevăr, restul fiind eroarea impusă de degradarea anumitor 
noțiuni. Prin urmare, motivația existenței de azi a omului este 
îndreptarea greşelii de ieri. Dar în spatele erorii umane se află de 
fapt “comanda” dată de Marele Anonim. 

“Unde sunt în joc echilibrul şi mai ales sporul şi reformele 
existenței, Marele Anonim nu ţine seama de imperativul veracităţii. 
Este vorba aici despre o extravaganță a Marelui Anonim, căci 
propoziția răstălmăcită în ordine umană are semnificaţia: creația 

precede morala."130 

Această afirmaţie are o doză serioasă de gratuitate, căci nu 
se admite nici măcar în plan metafizic ignorarea adevărului în 
pofida statutului de demiurg. Ar fi interesant să analizăm procesul 
sub aspect teologic pentru a vedea diferențele. 

Dacă metafizica transformă Divinitatea într-o entitate 
mincinoasă şi egoistă a cărei Creaţie stă sub semnul imaturităţii 
morale, teologia priveşte altfel lucrurile. Credem că din acest punct 
de vedere Dumnezeu mai întâi a creat un cod moral şi abia ulterior 
a creat lumea. Prin urmare, tot ceea ce urmează creației 
primordiale are ca bază fundamentală morala. Creaţia nu poate 
precede morala pentru că aceasta ar însemna să-l preceadă pe 
Dumnezeu. Deducem deci că Dumnezeu este totuna cu morala, iar 
actul creației este doar materializarea naturii morale a Divinităţii. Şi 
încă un aspect fundamental: Dumnezeu nu sacrifică de dragul 
existenţei Creației, adevărul absolut. Dimpotrivă, El îl 
permanentizează prin spiritualizarea individului. l 

Constatăm cu oarecare regret că din nou metafizica a 
pierdut în fața teologiei şi acest lucru se întâmplă nu pentru că nu 
am fi noi echidistanţi, ci pentru simplul fapt că demonstraţia logică 
este cea a adevărului. Aşa cum în calcului matematic rezultatul lui 
are la bază adevărul soluţiilor anterioare, tot astfel metafizica ar 
trebui să devină suma obiectivă a două funcţii: filosofia şi teologia. 

Vom trata pe larg acest proces de devenire pe care l-am 
propus în rândurile de mai sus. 


Metodologia cunoaşterii metafizice 


SECŢIUNEA A TREIA 


METAFIZICA DIVINĂ 


CAPITOLUL I 


DESPRE CUNOAŞTERE 


A ultimă secţiune pe care o inaugurăm în 
următoarele pagini se va referi la o temă niciodată 
abordată în filosofia antică şi modernă. 

Am văzut în capitolele precedente cum, oricât de maleabil 
ar fi gânditorul, el nu poate renunţa la vechile metode de analiză 
filosofică a conceptului de Dumnezeu. Acesta este încadrat în 
metafizică, unde dă naştere unuia sau mai multor sisteme; 
conceptul este privit şi din punct de vedere teologic, dar cu mai 
multă detaşare. Am remarcat, de asemenea, că această metodă, 
chiar folosită de marii filosofi, provoacă mari erori conceptuale 
situate chiar la bariera dintre metafizic şi religie. 

Este însă foarte interesant de analizat imboldul care l-a 
urmărit pe individ de-a lungul timpului de a-şi marca într-un fel 
anume trecerea prin lume prin elaborarea unui sistem. Este de 
asemenea ispititor de văzut modul în care omul şi-a supraestimat 
resursele intelectuale până la limita inadmisibilă. 

Cunoaşterea a reprezentat de la începutul timpului prima 
mare tentaţie a individului. Urmând parcă un cod genetic bine 
înrădăcinat în natura umană, individul a căutat şi cercetat barierele 
cunoaşterii, refuzând să se limiteze la ceea ce natura îi oferea sub 
forma noțiunii cognitive. Marea ambiţie a omului a fost să cunoască 
totul, să beneficieze de un fel de har al asimilării totale. Însuşi 
Giovanni Papini a trăit o mare deceptie când şi-a dat seama că, 
atâta vreme cât se lăsa dominat de această ispită a cunoaşterii, nu 
avea cum să ştie mare lucru, pentru că se pierdea în amănunte. Cu 
mult înaintea lui Papini, Ecclesiastul scria: “Toate acestea le-am 
încercat prin înțelepciune şi am zis: <<Vreau să fiu înţelept!>>, dar 
înţelepciunea a rămas departe de mine."131 

Deci cu cât căutăm să cunoaştem mai mult, cu atât ne 
îndepărtăm de adevăr. Individul are o genă metafizică în el. 
Spunem acest lucru pentru că el este întotdeauna tentat să 
abordeze cunoaşterea numai în sens abstract. Ştiinţa ca proces 
cognitiv, dacă nu este asociată cu Divinitatea, devine ò materie 
aridă şi stearpă. Apreciam în capitolele precedente că Dumnezeu 
este generatorul cunoaşterii, prin urmare, omul care are acces la 
ea este obligat de norma morală creştină să-l cinstească pe 
Creator. Scriam mai sus că Divinitatea este măsura echilibrului în 
Univers. Ceea ce poate deranja mai ales echilibrul gnoseologic 
este ambiția nemăsurată a omului de a parveni la nivel intelectual; 
mai precis, de a acumula cât mai multă cunoaştere fără vreo 
intenţie ulterioară de a o pune în aplicare. 

“Pentru a parveni nu ţi se cere decât dorinţa puternică de a 
parveni. Ţi se cere să fii stăpânit de o pasiune absurdă, ridicolă şi 
integrală pentru ceea ce este exterior, inesenţial, nesubstanţial."132 

Atâta vreme cât individul nu este dominat de lăcomia 
cunoaşterii, aceasta este aproape “palpabilă”, dar din momentul în 
care ambiția ia locul modestiei, cunoaşterea îşi pierde din 
consistenţă, devenind simplu abur amăgitor. 

“Unde este multă înțelepciune este şi multă amărăciune, şi 
cel ce îşi înmulțeşte ştiinţa îşi sporeşte suferinţa."133 

Această afirmaţie nu trebuie înţeleasă ca un îndemn la 
prostie ca însușire, ci la moderatie în asimilarea noţiunilor. Se pare 
că omul cu cât “prinde gustul” ştiinţei teoretice, cu atât crede că 
aceasta -filosofia - îi poate oferi răspunsuri la întrebările ce îi 
frământă mintea. Iluzia aflării adevărului în spatele unor postulate 
cu caracter exclusiv filosofic este marea capcană care îl poate 
îndepărta pe individ de Dumnezeu. 

Să încercăm să analizăm mai pe larg procesul de instalare 
a credinţei cunoaşterii totale. Spuneam că foarte mulţi oameni cu 
“Ştiinţă de carte” au impresia că ştiu totul. De exemplu, se spune 
despre un muzician că “ştie tot ce a fost compus până acum”. 
Oare?! Credem că nu există o lămurire mai de bun-simt adresată 
oamenilor decât demonstraţia pe care ne-o dorim înfăptuită mai la 
vale. 

La nivel ideatic ştim sau ne putem imagina că înaintea 
sfârşitului este cuprinsul, acesta este precedat de început, iar 
înaintea lui este platoniciană a subiectului pe care îl dorim discutat. 
Cunoaşterea reprezintă ideea în modelul de față. 

Mulţi gânditori au luat ştiinţa teoretică fie ca pe un întreg, 
dar mai ales în părţi egale. De la Kant şi până la Blaga, 
cunoaşterea a fost repartizată pe scări superioare sau inferioare, 
definită şi uneori nedefinită, dar lăsată acolo, pentru că “suna bine”. 
Pentru a explica mai bine imposibilitatea acumulării cunoaşterii 
totale, vom iniţia un joc aparent copilăresc. 

Să ne imaginăm trei case în care locuiesc trei familii. 
Despre prima ştim totul, în plan concret, ne vizităm în timpul liber, 
vorbim la telefon, pe scurt, comunicăm. 

Despre a doua familie pretindem că ştim totul. În naivitatea 
noastră credem că ni i-am făcut prieteni. De fapt, în acea casă se 
petrec lucruri noi şi ei nu ni le comunică. Căţelul moare, dar noi nu 
aflăm, copilul face pojar, iar nouă ne spun abia după ce se 
însănătoşeşte. Apar disonanţe care ne determină uneori - pentru 
că suntem prea ignoranti - să ne întrebăm dacă nu cumva ne-a 
scăpat ceva din noţiunile despre acel cuplu. 

Ultima familie este cea mai puţin cunoscută. Nu-i 
cunoaştem membrii, nu i-am văzut nici măcar de la distanţă, nu am 
văzut niciodată lumină în casă, dar continuăm să credem că acolo 
locuieşte cineva. Mai rău, persistăm în ideea că în acea casă se 
află o familie despre care noi am aflat totul în contextul dat. 

Toată această poveste cu tentă polițistă are menirea de a 
lansa cîteva soluţii rezonabile cu privire la definirea 
comprehensiunii. 

Prin urmare, pe drumul dintre concret către teoretic găsim 
existența a trei tipuri de cunoaştere cu corespondenţă în lumea 
sensibilă. În opinia noastră, cunoaşterea este de trei feluri: 
imediată - permanentizată de noi prin tehnici de asimilare; 
imaginară - cuprinde noțiuni despre care se crede că au fost 
asimilate la nivel subconştient (cazul muzicianului care ştie totul 
despre muzică); ideală - este cunoaşterea nedobândită, dar 
“crezut-dobândibilă”. 

Vom dezvolta mai pe larg comparând cele trei tipuri de 
cunoaştere cu exemplele deja oferite. 

Primul gen am spus că este cunoaşterea imediată. În acest 
caz sunt incluse ştirile zilnice, noțiunile care vin în avalanşă şi din 
care noi nu asimilăm decât partea cea mai uşoară. De altminteri, 
nu ne pune la îndemână cine ştie ce idei abstracte. Ea are mai mult 
un caracter pur informativ. Discutând în planul concret, trimitem 
cititorul la exemplul cu familia prietenă. În fapt, se poate afirma că 
tipul acesta de cunoaştere nu are trecut, ea trăieşte numai la 
prezentul continuu, iar viitorul este foarte apropiat şi efemer. 

Al doilea gen de cunoaştere este cea imaginară. Am 
denumit-o astfel pentru că noi ne imaginăm, credem profund că 
ştim. totul despre anumite lucruri. Nu este vorba aici despre o iluzie 
ce se hrăneşte din ambiția genetică a omului de a afla totul. 
Exemplul cu atotştiutorul în materie de muzică poate fi plictisitor, 
dar este elocvent. Individul etalează trei nume de compozitori cu 
operele lor cu tot şi este în mod reflex catalogat ca fiind cunoscător 
perfect. Cele mai audiate emisiuni de televiziune sunt cele în care 

omul este invitat să-şi dovedească deşteptăciunea. De câte ori nu 
s-a întâmplat ca unul dintre concurenţi să câştige numai pentru că 
“picase” pe subiect în timp ce un altul, poate cu mult mai merituos, 
a pierdut, recunoscându-şi astfel neputinţa de a stăpâni întreaga 
bază noțională. Nu atât competitorii sunt însă subiectul discursului 
nostru, cât atitudinea pe care o adoptă realizatorii când prezintă 
emisiunea; ei nu numai că se ocupă cu negoţul de cunoştinţe, dar 
“târgul” este public şi compromiţător. Competiţiile la nivel 
intelectual, dacă nu îşi găsesc punctul terminus în practică, nu fac 
decât să încurajeze intenţia de a parveni gnoseologic. 

Revenind, raportăm cunoaşterii imaginare exemplul cu 
familia despre care brusc nu mai ştim nimic. În plan verbal, 
neştiința noastră se revarsă în propoziţii de genul: “i-o fi rău”, “or fi 
plecat pe undeva”, “poate şi-au dus copiii la bătrâni”. Totul se 
bazează pe presupuneri pe care le adoptăm destul de repede ca 
fiind adevăruri gnoseologice. 

Al treilea tip este cel al cunoaşterii ideale. Această ramură 
este făcută pentru a se menţine pe propria-i existență. Nimeni nu a 
umblat în acest seif, dar toți credem că am şi luat ceva din el. 
Cunoaşterea ideală este tocmai copia ideii platoniciene despre 
care vorbeam la începutul acestui capitol. Este regăsirea ei în 
planul abstract uman. Acest tip de cunoaştere este de nepătruns, 
dar cum spuneam, toți spunem că am şi dobândit ceva. Din acest 
punct de vedere este asimilabilă cunoaşterii imaginare. În acest 
caz, putem exemplifica prin speculaţiile puerile privitoare la 
Divinitate, Geneză, Creaţie. Speculăm, lăsăm impresia că suntem 
inteligenţi, când de fapt nu am spus nimic. Cunoaşterea ideală nu 
poate fi decât imaginată. Exprimată nu poate fi nicidecum, pentru 
că duce la tautologii de genul “am învăţat tot”. Dacă spui numai 
atât, ai căzut deja în mrejele cunoaşterii ideale. Un enunţ atât de 
categoric spus devine şi mai neconvingător, pentru că nu ai cum să 
acumulezi tot. Precizarea la ce materie ai învăţat tot este 
obligatorie, deşi nici ea nu dă dreptul unei atitudini categorice. 

Prin urmare, omul nu trăieşte decât în plan concret, imediat, 

palpabil şi, în limitele bunului simţ, caută să-şi întregească 
devenirea. Toată această luptă se dă numai în primul plan al 
cunoaşterii. Ultimele două rămân una mascată pe jumătate - 
conține viitor îndepărtat - şi cealaltă plutind printre noi ca o miasmă 
serenică ispititoare. Pentru că este anistorică, ea trăieşte într-un 
timp divin, îndumnezeitor. O putem numi şi spiritul cunoaşterii, 
înțelegând prin această noţiune raportarea a ceva la cunoaşterea- 
idee din lumea ideilor. Acest din urmă tip de comprehensiune ni se 
pare a fi un dar preţios pe care omul nu are voie decât să-l 
privească. Cunoaşterea-idee trebuie lăsată să viețuiască acolo 
unde nisipul clepsidric nu se mai petrece prin istorie numărând anii. 
Trebuie lăsată să respire anistoria pe care am gustat-o şi noi 
cândva. 

Credem că, în final de capitol, a venit momentul să definim 
sintagma de metafizică divină. Spuneam la început că gândirea 
simultană în plan teologic şi filosofic poate provoca grave erori de 
judecată. Pe parcursul acestei ultime părţi, ca o continuare a 
primelor două, vom definitiva conceptul nostru de gândire unitară. 
Aceasta înseamnă o împletire a celor două ramuri, o împăcare a 
celor două universalii întru slujirea în aceeaşi catedrală a lui 
Dumnezeu. 

CAPITOLUL II 


DOGMA 


a începutul acestei secțiuni am văzut cum intimul a fost 

transformat în public şi cum tot ceea ce ţinea de cadrele 
intimității era transportat şi comentat în public. Subiectele cu tentă 
religioasă nu numai că nu erau privite cu mai mult respect, ci 
dimpotrivă, sufereau aceleaşi distorsiuni din partea unei anumite 
colectivități. Deducem deci că nu numai revelaţiile, visele, ci în 
general tot ceea ce ţine de o lume superioară nouă a fost supus 
comentariilor comunităţii, dar ele au fost încartiruite în cadre noi, 
pământeşti. 

Am văzut în capitolele precedente cum tot ceea ce 
înseamnă cunoaştere peste măsură este transferat în zona 
misterului pentru ca omului să îi fie posibil accesul către ea. Totuşi, 
anumite noţiuni pe jumătate revelate au fost acumulate de individ 
şi reinterpretate pentru a putea fi retransmise cu mai multă 
uşurinţă. Ceea ce nu a putut fi decriptat a fost lăsat în perimetrul 
secretului mai degrabă social decât religios. Omul nu a încercat să 
găsească explicaţiile totale şi plauzibile pentru anumite întâmplări 
din viața lui. Ceea ce putea “traduce” îl comunica celorlalti, în timp 
ce intraductibilul rămânea sub semnul unui mister care îl apropia 
cu mult mai mult pe om de Dumnezeu. Apropierea de Creator 
însemna intimitate, or, de aşa ceva fugea comunitatea. 

Din punct de vedere strict teologic, credința în Dumnezeu a 
însemnat dintotdeauna însuşirea fără întrebări a învăţăturii 
cristologice. Existența elementului abstract în pildele Mântuitorului 

a inhibat individul erei creştine, neobişnuit cu acest gen de 
explicații. Sfinţii Părinţi nu au încercat altceva decât să detalieze 
într-un limbaj cât mai accesibil ceea ce oamenilor li se părea de 
neînțeles. Odată aceste noţiuni etalate, creştinii au resimţit religia 
ca pe un dar colectiv şi în acelaşi timp personai. Sub acest din 
urmă aspect s-a dezvoltat religia cu şi mai multă stăruință. Dacă în 
plan colectiv, intimul era eliminat prin mersul la biserică, religia 
personală se concentra exclusiv asupra sufletului creştinului şi 
avea un caracter pogorâtor, adică venea de la Dumnezeu către 
enoriaş. Creştinismul practicat în biserică era şi continuă încă să fie 
orator, adică omul cere sub formă de declamaţție. 

În istoria creştinismului două au fost momentele care au 
dominat: într-o primă fază, pe primul plan s-a situat religia 
personală. Acesta a fost un moment scurt şi repede cenzurat. A 
doua fază a fost cea a religiei colective, care stăruie şi astăzi, deşi 
este mai palidă decât în secolele trecute. 

Dezvoltarea religiei personale în cadrul unei comunități 
restrânse putea duce deseori la crize de independenţă. Prin 
urmare, trebuia ca liderii cei mai de seamă fie să ascundă 
fenomenul - lucru imposibil -, fie să-l discrediteze sau, şi aceasta a 
fost soluția adoptată de majoritatea strămoşilor creştini, să-l 
boicoteze prin acceptare. Ce însemna acest lucru? Dacă un om 
spunea că nu merge la biserică pentru că se simte mult mai bine 
într-un cadru mai restrâns, i se răspundea cu o regulă de genul: 
“Bine, dar aşa ceva nu se face”. 

Cum a fost respinsă religia personală? Prin crearea unei 
legi pământeşti care să anuleze toată libertatea conferită de intimul 
spiritual. Unui lider de comunitate îi era destul de greu să accepte 
că Dumnezeu există şi acționează şi în afara Bisericii. Opera cea 
mai distrugătoare a individului orgolios a fost aceea de a reduce şi 
de a închide Divinitatea între zidurile bisericii. Omul care era 
orientat mai mult către religia personală ştia foarte bine că 
Dumnezeu acționează fără limite spaţiale sau temporale. 

Dogma a fost cea care a zdruncinat teribil nu numai religia 

personală, dar şi practicarea acesteia. În concepția noastră dogma 
reprezintă încadrarea legii divine şi a doctrinei creştine în marginile 
unei legi pământeşti cu caracter rigid şi închistat. În general, legea 
divină nu este una simplu de înțeles şi de respectat. În neputinta de 
a o respecta cu strictețe, omul a adaptat-o comodităţilor sale. Nu 
aceasta ar fi însă marea greşeală, cât dezbinarea a două materii 
surori care au existat în învățătura religioasă: religia şi filosofia. 

“Aparenta contradicţie se află aşadar în chiar sânul 
ceştinismului întocmai ca şi cele dintre contemplatie şi acţiune sau 
între Biserica-instituție şi Biserica-corp mistic.”134 

Prin urmare, întâlnim deja termeni consacraţi ce vor duce la 
dezbinarea în plan conceptual a Bisericii. Căci din momentul 
instaurării dogmei, au apărut două feluri de Biserici şi două norme 
religioase: eclezia şi erezia. Aceşti doi termeni, deşi au anumite 
semnificații în limbajul curent, în această carte îmbracă definiţii noi, 
pentru a întregi mai bine ansamblul explicațiilor. Acest lucru 
înseamnă că dacă vorbim despre erezie nu ne referim la “o docrină 
contrară dogmei creştine”, aşa cum este definită în dicţionar. Cei 
doi termeni sunt luaţi ca atare şi rebotezaţi de noi pentru a ne putea 
întregi demonstraţia. Eclezia înseamnă dogma deja instituită de 
Biserica-stat. Erezia semnifică tocmai teoriile misticilor, ale celor 
care pledau pentru practicarea religiei personale. 

În general, tot ce a venit ca manifestare independentă din 
partea omului a fost privită cu dojană de Biserică. Aceasta nu 
numai că a iubit puterea, dar a încercat să cucerească 
suveranitatea la nivelul conştiinţei individului şi deci să se pună mai 
presus de Dumnezeu. Prin urmare, ea a încercat să restrângă 
manifestările unei personalități prea puternice, s-o domine şi s-o 
subjuge. Pietatea personală a fost dintotdeauna un mod de a fugi 
de religia colectivă. Biserica a încercat în fel şi chip să împiedice 
intimul spiritual să ajungă la “maturitate”, impunând un aspru regim 
de religie dogmatică. | 

Dogma în sine nu este un lucru rău, dacă este aplicată cu 
grijă şi cu măsură. Cum simțul proporţiei nu este cea mai bună 

însuşire pe care o are individul, religia a fost infestată de dogmă, 
creându-se un fals sistem de valori. 

Ştim că de la început a existat o singură lege şi o singură 
învățătură. Şi acestea toate au venit de la Dumnezeu. Credem că 
de foarte multă vreme oamenii nu mai respectă legea divină. De 
asemenea, credem că ceea ce ei consideră a fi drept ghid în viață 
este de fapt o lege pământească. Prin urmare, dogma nu a făcut 
decât să  minimalizeze conceptul de Dumnezeu şi să-l 
subordoneze justiției pământeşti. Dogma este ceea ce în limbaj 
popular se cheamă “cioară vopsită”. Ea este inoculată oamenilor zi 
de zi, făcându-i să uite de Divinitatea începuturilor. Dogma nu 
numai că nu este un mecanism benefic, ci dimpotrivă, ea are 
caracteristicile unei legi pămînteşti - dreptate, egoism, cruzime -, 
căreia i se conferă o mască a Divinităţii. 

“Timp îndelungat, preoții se mulţumesc să supravegheze 
prezenţa obligatorie a enoriaşilor la liturghia duminicală. În 
parohiile diocezei Strassbourg, un paracliser cercetează toate 
casele la ceasul liturghiei pentru a fi sigur că nu rămas nimeni 
acasă."135 

Avem deci o subordonare a conceptului de Dumnezeu nu 
numai la nivelul intelectului, dar şi la cel al acțiunii. Individul se 
supune fără umbră de crâcnire ordinelor care vin de la preot. lată 
cum falsul sistem de valori nu numai că funcţionează, dar în timp 
produce efectele scontate. Să recapitulăm: nemulțumiți de o lege 
mult prea severă, oamenii au adaptat-o incapacității lor de a o 
respecta. Această lege a luat numele de dogmă şi mai întâi a 
îngrădit divinul în cadre pământeşti, după care l-a subordonat. 
Omul, ca produs al dogmaticii, nu mai ascultă de Dumnezeu, ci de 
cel care i-a luat locul, respectiv, liderul comunităţii sau preotul 
paroh. 

Dogma ca mod de viaţă a transformat aspectul exclusiv 
ascetic al existenței în ascetică dogmatică. Aceasta înseamnă 
reorientarea credinței către legea pământească şi încartiruirea în 
ea. Ca să fim înțeleşi mai bine, ascetica liberă este mofahismul 

ascendent - credința merge numai către Dumnezeu -, în timp ce 
ascetica dogmatică este monahismul accidental - credința care 
iniţial mergea către Dumnezeu este divagată de la cursul ei firesc. 

“Pentru teologi, dogma este formulă de credință (unanim 
acceptată de sinoadele ecumenice pe temei de pretinsă revelație) 
care face parte constitutivă din doctrina Bisericii, fie că depăşeşte 
sau nu înțelegerea omenească."136 

Prin urmare, dogmei i se oferă un fals aspect divin, tocmai 
pentru a fi crezută şi luată în seamă. Dogma nu numai că este 
partea componentă a doctrinei Bisericii, dar ea este temelia 
doctrinei Bisericii ecleziale şi este impusă enoriaşilor ca atare. În 
plan noţional, Bisericii ecleziale îi corespunde dogma, iar Bisericii 
eretice, definite de noi mai sus, îi corespunde revelația. Altfel spus, 
cel care practică o religie personală nu numai că nu va accepta 
inepțiile lansate de dogmă, dar el va fi invadat de revelații cu 
caracter îndumnezeitor. Aşa cum dogma reprezintă adevărul 
pentru Biserica eclezială, tot astfel revelația reprezintă iluminarea 
pentru Biserica eretică. Raportând toate acestea noţiunilor definite 
de noi mai sus ar însemna că ascetica liberă ar fi dominată de 
momente revelatorii, în timp ce ascetica dogmatică îşi orientează 
toată activitatea către o credinţă pământeană. Interesant este 
faptul că orice raționament dogmatic tinde să anihileze o judecată 
liberă. 

“Obiecţia dogmatică este îndreptată împotriva unei judecăţi. 
Ea are nevoie de o cunoaştere profundă a constituției naturii 
obiectului pentru a putea afirma contrariul a ceea ce enunţă 
judecata despre acest obiect."137 

Vedem cum, în genere, raționamentul negativ domină un 
intelect dogmatic. Orice om care contrazice pe oricine şi orice idee 
numai pentru a-şi impune propria teorie este caracterizat ca fiind 
imposibil de suportat. În plan teologic, lucrurile stau altfel, pentru că 
este destul de greu să schimbi anumite concepții după o perioadă 
prea lungă de timp. Teologii dogmatici au profitat de neştiinţa 
oamenilor pentru a-i manipula în sens negativ şi pentru a le impune 

dogma ca lege dominantă. 

“Scepticul este dascălul sever care îndreaptă pe gânditorul 
dogmatic sofisticat spre o critică sănătoasă a intelectului şi a 
raţiunii însăşi."138 | 

Prin urmare, putem vorbi despre un mod de a judeca ce 
stopează gândirea dogmatică. Acesta este raționamentul sceptic. 
Numai un individ neîncrezător poate schimba ceva în mintea 
îndoctrinată a dogmaticului. Noi nu mergem cu speranța până 
acolo unde ajunge Kant, în sensul că nu credem că scepticul poate 
schimba ceva, dar de stopat procesul de dogmatizare cu siguranță 
poate. 

Singurul care poate înlocui în întregime dogma din mintea 
unui om este raţionamentul pozitiv. Acesta înseamnă o 
minimalizare a legii dogmatice în paralel cu impunerea celei divine. 
Impunerea nu se face în sensul descris de Kant, ci este mijlocită 
de revelație. Aceasta este singura modalitate prin care dogma 
poate fi anulată şi care poate îndrepta privirile unui om spre Ceruri. 
Avem deci la nivel intelectual trei raționamente cu trei caracteristici 
deosebite: negativ (maximal), sceptic (cu efect de stopare) şi 
pozitiv (minimal). Judecând prin prisma împăcării filosofiei cu 
teologia, deci în plan teosofic, lucrurile stau cu totul altfel. 

“Pentru teologi, sugestionaţi cum sunt de existenţa statică a 
unui adevăr presupus absolut, dogma nu poate să fie decât tot 
unică, adică o singulară revelație cu constelații fixe."139 

Prin urmare, nu numai că dogma nu suportă un adversar, 
dar ea se impune ca singur mijloc de a înțelege Divinitatea şi 
Creaţia. Spuneam la început că dogma aplicată cu măsură prinde 
bine, aşa cum o perdea schimbă aspectul unei camere. Dar aşa 
cum individul se poate lipsi de perdea, căci importante sunt 
ferestrele, tot astfel credinciosul trebuie să se lipseâscă oricând de 
dogmă, spiritualizării lui fiindu-i necesară credinţa în Dumnezeu. 
Ajungem deci într-un punct nevralgic al acestui capitol, pentru că 
ne vedem nevoiţi să facem o comparaţie severă între gânditorul 
dogmatic şi cel revelator. 

Credinciosul care practică o religie personală se 
deosebeşte în plan cognitiv de cel care acceptă auspiciile bisericii 
ecleziale. Primul reuşeşte să-L cunoască singur pe Dumnezeu, 
fără nici un intermediar care să încerce să falsifice “imaginea” 
originală. De asemenea, prin Dumnezeu el ajunge să ia contact cu 
Creaţia şi învață ce înseamnă planul real al Divinului. Prin urmare, 
el nu numai că se bucură de cunoaşterea tuturor definitiilor care Îl 
privesc pe Dumnezeu şi implicit Creaţia, dar şi de noțiunea de 
respect față de Divinitate şi Creaţie. 

Individul care se lasă încartiruit de regulile bisericii ecleziale 
nu îl cunoaşte pe Dumnezeu decât la nivel conceptual, deci 
acceptând şi asimilând învățătura dogmatică, el se frustrează de 
un lucru esenţial: planul real al Divinităţii. Dogma fiind o adunătură 
de scrieri filosofice fără aplicabilitate în plan real imediat, cel care 
o acceptă Îl refuză pe Dumnezeu cel Viu - Creaţia. 

“Dogmele au pătruns în conştiinţa timpului nu pentru că au 
fost sinteze, ci fiindcă în plus mai erau şi dogme, adică nişte 
formule care nu raţionalizează, ci numai fixează şi articulează 
misterul metafizic ca mister."140 

Prin urmare, dogma nu oferă nici o deschidere omului, aşa 
cum face religia personală. Aceasta spulberă orice mister la nivelul 
conştiinţei, lăsând însă anumite secrete nedezlegate. Important 
este că religia personală ajută la potențarea Divinității în sensul 
manifestării ei în planul real palpabil. Dogma minimalizează 
Divinitatea, reducând-o la definiţii şi semnificaţii filosofice fără 
oglindire în real. 

Putem vorbi despre două noțiuni de Dumnezeu: un 
Dumnezeu definibil ca existent în plan activ, dar şi pasiv, 
aparținător religiei personale; un Dumnezeu exclusiv pasiv, 
existent doar în concepte, fără regăsire în concret. 

“În timp ce criticismul vrea un transcendent neraţionalizabil, 
neconstruibil'şi neformulabil, dogmatismul susţine un transcendent 
neraţionalizabil, neconstruibil, dar formulabil."141 

Prin urmare, dogmatismul caută să găsească drumul cel 

mai sigur către speculaţia filosofică, adaptabilă oricăror păreri şi 
pretențiilor oricărei generaţii. Avem de-a face aici cu o 
recunoaştere a propriilor limite; căci a cere un transcendent 
neraționalizabil, neconstruibil, dar formulabil înseamnă tocmai 
capacitatea de a-L cunoaşte pe Dumnezeu activ şi dorința de a 
întortochea frazele pe marginea conceptului de Dumnezeu. 
Cunoaşterea exclusiv eclezială nu poate decât să adoarmă spiritul 
dornic de cunoaştere. 

“Somnul spiritual este totdeauna de natură dogmatică şi nici 
trezirea nu este totdeauna critică."142 

Înțelegem deci că dogma, ca bază intelectuală, este un fals, 
iar ca bază spirituală este un anestezic atât de puternic, încât 
schimbă întreg istoricul spiritual al unei naţiuni. Nimic nu poate fi 
mai rău decât dogma; nici încremenirea ateului, nici maratonul 
spiritual al bigotului nu se compară cu staza mentală la care duce 
dogma. E 

“Când vorbim despre somnul spiritului, starea aceasta 
urmează să ne-o închipuim ca o stare funciară adâncă şi infinită, în 
care trezirea nu va înlocui niciodată mai mult decât un plan sau un 
sector."143 

Nu ştim încă de unde a venit această dorință de reducere 
la abstract a lui Dumnezeu şi de sărăcire a teologiei, pe de altă 
parte, de conţinutul metafizic. Înţelegem din toată această lungă 
demonstraţie că dogma este un pericol pentru viața spirituală a 
omenirii. Este important să ne ferim de somnul spiritual ca de o 
mare ispită creată de natura umană. Să ne gândim că cei ce 
suntem nu vom mai fi la fel în momentul deşteptării. 

Credem că la sfârşit de capitol ar fi necesar un scurt 
rezumat al celor discutate mai sus, pentru o mai temeinică 
asimilare a noţiunilor. 

Am făcut deci diferenţa dintre public şi privat, precizând că 
publicul a fost cel care a creat dogma ca mecanism de adaptare a 
legii divine comodităţilor oamenilor. Am văzut cum a apărut 
Biserica eclezială (dogmatică) ca şi cea eretică (adeptă a religiei 

personale). Tot în cadrul teologic explicativ am arătat cum s-a 
inversat sistemul de valori şi cine pe cine a subordonat. Apariţia 
dogmei a dus la crearea unei noi vieţi ascetice, şi anume ascetica 
dogmatică, puternic deosebită de cea liberă. Legat de asceză, am 
făcut diferența dintre monahismul ascendent şi cel accidental. 

Tot în acest capitol am găsit trei feluri de raționamente, 
toate în legătură directă cu dogma, și am văzut câştigul spiritual de 
care beneficiază ascetul liber. Ca principal oponent al dogmei am 
găsit că este revelaţia cu reverberaţiile ei în plan real. 

În final, am arătat pericolul efectiv pe care-l constituie 
dogma, ca anihilare a spiritului unui individ sau al unei națiuni. 

Deducem din cele prezentate în acest capitol că dogma ca 
simplu principiu cognitiv este o “materie” interesantă pe care o 
putem studia numai atunci când nu avem altceva mai bun de făcut. 
În restul timpului, dogma trebuie acceptată ca simplu lest pe care, 
dacă l-am arunca, l-am distruge o dată cu istoria omenirii cuprinsă 
în el. 


CAPITOLUL III 


CONCEPTUL DE LIBERTATE 


Încă de la întemeierea lumii, omenirea a încercat să se 
| Pine şi să se definească sub aspectul naturii umane. 
Or, aceasta nu poate fi înțeleasă decât în cadrele libertății 
individuale. Istoria omenirii nu este decât un lung şi amplu simptom 
al unei boli născute de imaginaţia individului - goana după libertate. 
Am învăţat la şcoală că au existat diverse momente în 
trecut, în care individul ambiţionat şi lacom a pornit în căutarea a 

tot felul de comori. Au fost oameni care au vrut neapărat să-i 
dezgroape pe faraoni, alţii au crezut că vor găsi aur în Munţii 
Stâncoşi. În nici unul dintre cazuri căutătorii nu sfârşeau într-un 
mod fericit. Unui om cu o situație stabilă îi este greu să înțeleagă 
că nu aceasta este adevărata libertate. Nu zilnica luptă contra- 
cronometru, nu siujba bine plătită şi maşina ultimul tip îl pot defini 
pe individ ca fiind liber. Nici chiar cel care trăieşte din dobânzi 
bancare nu este liber; dimpotrivă, el este robul banului. În câteva 
rânduri am prezentat pe scurt falsele definiţii ale libertăţii, pe 
parcurs urmând să pătrundem ideea ca atare. 

Un lucru ne nelinişteşte: capacitatea omului de a consuma 
o cantitate atât de mare de energie pentru ceea ce se poate dovedi 
ca fiind falsă libertate. Este uimitoare dorinţa individului de-a lungul 
istoriei de a ucide, de a tortura, de a aplica diverse cruzimi 
adversarului, numai pentru a-şi oferi o iluzie de libertate. 

La sfârşit de mileniu, nu credem că omul percepe libertatea 
mai presus de planul politic. Dacă privim în jurul nostru şi vedem 
câte tertipuri se fac numai pentru ca un anume candidat şi nu altul 
să ajungă preşedinte, ne putem da seama că acel om personifică 
întreg conceptul de libertate sau cel puţin ce au înțeles oamenii de 
rând din el. Comunismul a fost considerat, de când a apărut ca 
doctrină, un regim politic periculos, sub care omul nu-şi poate 
exercita drepturile sale în întregime. Ce-l împiedica pe individ să se 
simtă liber chiar sub acest regim? Şedinţele interminabile? 
Întreruperea curentului? Cozile de un kilometru la pâine? Într- 
adevăr, acestea se pot constitui în cauze ce-l pot frustra pe om de 
libertatea sa. Pentru a putea explica mai bine întregul concept şi 
conotațiile sale, facem o mică paranteză. 

În cartea sa intitulată “Jurnalul Fericirii”, Nicolae Steinhardt 
povesteşte ce anume l-a determinat să meargă la Securitate 
pentru a se preda. Nu cu multă vreme în urmă, fuseseră arestați 
bunii săi prieteni din facultate, printre care se afla şi C. Noica. Era 
o listă de vreo 20 de tineri “reacţionari”. Iniţial, când a fost întrebat 
de un securist plictisit dacă îi cunoaşte, autorul a dat un răspuns 

ambiguu şi a fost lăsat în pace. Discutând însă cu tatăl său, el şi-a 
dat seama că, deşi nu se afla pe listă, totuşi era şi el un student 
reacţionar, prin urmare, locul lui era alături de colegii arestaţi. Acest 
lucru însemna să se priveze de libertate. Raționamentul care l-a 
ținut drept chiar şi în fața torționarilor a fost următorul: să rămână 
acasă şi să fie martor al acuzării însemna trădare în faţa lui 
Dumnezeu şi a oamenilor, iar somnul i-ar fi fost zbuciumat. Să se 
predea însemna frustrarea de libertatea individuală, dar somnul i- 
ar fi fost liniştit. Steinhardt mărturiseşte că nici o noapte în 
închisoare *nu i-a fost bântuită de insomnie, pentru că avea 
conştiinţa împăcată. 

Prin urmare, credem că libertatea în general vine din suflet. 
Un suflet năpăstuit nu poate emite decât un coeficient minim de 
libertate. Deducem deci că există două feluri de libertate, aşa cum 
este ea înțeleasă de oameni. Sub un prim aspect, există acea 
libertate socială sau individuală care este obținută prin naştere. Ea 
ține mai mult de contextul social-politic, astfel că din acest punct de 
vedere putem spune de exemplu că românii nu au fost liberi până 
în 1989. 

În concepția noastră imaginăm şi o libertate divină, total 
deosebită de prima. Aceasta poate fi resimţită oriunde şi sub orice 
regim politic. Condiţia unică pe care o incumbă este credința în 
Dumnezeu. Prin urmare, în plan social, există acea permisivitate 
controlabilă, creată de oameni ca şi logica pământească. În plan 
teologic-mistic, orice credincios fervent poate trece la acțiuni 
ilogice, dar care lui îi pot genera o stare de şi mai mare libertate. 
aşa se explică gestul lui Steinhardt. El nu putea trăi doar sub 
umbrela protectoare a libertăţii sociale, ignorând-o în acelaşi timp 
pe cea divină. Credem că acţiunea lui i-a desăvârşit drumul către 
libertatea îndumnezeitoare, privându-l - din fericire - de cea 
pământească. 

Un lucru interesant 'de remarcat este faptul că, aşa cum 
logica pământească nu o poate cuprinde pe cea divină, tot astfel 
se întâmplă şi cu libertatea: cea socială nu o poate îmbrăca pe cea 

îndumnezeitoare, în schimb, aceasta din urmă poate produce toate 
bucuriile celei dintâi. 

“Fericit deplin este cel pentru care mântuirea a venit 
iluminare din afară şi care crede în Divinitatea spijin exterior şi de 
sus.” 144 

În accepţia universală, libertatea înseamnă posibilitatea 
individului de a acţiona fără nici o îngrădire exceptând-o pe cea 
constituțională. În accepţia noastră, libertatea fără credinţa în 
Dumnezeu nu poate fi atinsă. În definiţia noastră există trei noţiuni 
perfect distincte, dar care formează un Tot notional: Dumnezeu, 
libertate şi iubire. Credem că Dumnezeu reprezintă libertatea prin 
iubire. Nu vorbim însă despre iubirea animalică şi nici despre cea 
egoistă, ci despre iubirea ca sentiment orientat în primul rând către 
Dumnezeu şi apoi către semenii noștri. În plan social, această 
atitudine poate fi confundată foarte uşor cu bigotismul sau cu 
misionarismul sectar de către cei care trăiesc în cadrele libertăţii 
constituţionale. 

Spuneam mai devreme că Dumnezeu este mai întâi 
cunoscut la nivelul conceptului şi apoi în plan real, luăm contact cu 
Creaţia. Aceasta presupune însă şi poruncile, prin urmare nu 
numai natura vie reprezintă opera divină, ci şi imperativele Sale. 

Pentru a nu ne afunda fără şanse de scăpare în propriul 
sistem, vom încerca să explicăm detaliat. Părerea noastră este că 
omul se naşte prizonier şi, pe măsură ce se maturizează din punct 
de vedere spiritual, el începe să descopere libertatea divină. Totuşi, 
ca animal social, individul creşte şi se dezvoltă gustând din 
bucuriile libertăţii pământeşti. Prima treaptă a eliberării sale este 
chiar botezul, căci atunci el capătă lumina care să-l călăuzească 
spre adevărata cunoaştere. Fireşte, el o poate folosi, până la 
atingerea desăvârşirii spirituale, sau o poate ignora. Desigur, “de 
ochii lumii” poate “saluta” în treacăt şi libertatea pământească în 
drum spre cea divină. Credem însă că în plan gnoseologic 
explicaţiile noastre îşi vor găsi locul. 

Scriam în capitolul precedent că dogma este cea care 

îngrădeşte legea divină în cadrele celei pământeşti. Această 
îngrădire nu are loc decât sub formă de încercare, pentru că divinul 
nu poate fi asimilat de pământesc. Totuşi, în momentul în care un 
om aflat în căutarea libertăţii divine respectă poruncile din interes, 
el “cade” în închisoarea dogmei. Căci conformismul birocratic nu 
are nici o legătură cu Divinitatea. Comportamentul de fațadă 
corespunde însă dogmaticului. Dogma este duşmanul de moarte al 
libertăţii divine pentru că instituie amputarea acesteia prin 
canoane. Există desigur deosebiri care fac posibil drumul nostru 
prin acest hățiş metafizic. Canonul, atâta vreme cât face parte 
dintr-o sărbătoare religioasă, este element integrant al acesteia şi 
trebuie respectat. Un alt aspect al acestei noţiuni este interesant, şi 
anume canonul dogmatic. De exemplu: un individ care a postit se 
duce la preot să se spovedească. După ce mărturiseşte toate 
păcatele făptuite, el primeşte un canon a cărui alegere este 
complet aleatorie şi vine nu din partea vreunui sfânt, ci vine tot de 
la un om care-şi are şi el păcatele sale. Respectarea acestui gen 
de pedeapsă duce la închiderea în dogmă, pentru că în momentul 
în care individul îşi aplică “rețetarul” dat de preot, el pune mai 
presus legea pământească de cea divină. 

Un alt tip de canon este cel revelator. Acesta este complet 
diferit de cel dogmatic, pentru că vine din sufletul individului 
credincios. De exemplu, dacă un om îşi propune să ţină post negru 
pentru că a făcut cutare greşeală pe care numai el o ştie-, aceasta 
este o pedeapsă revelatoare, pentru că la sfârşitul ei acel om va 
afla într-un mod sau altul gradul de spiritualizare la care a ajuns. 

Prin urmare, dogma, ca formulă generatoare de canoane, 
este un mijloc de adormire a spiritului uman. Falsa libertate pe care 
o propune şi pe care o propagă în puseuri, în funcţie de starea 
psihică în care se află slujitorii Bisericii, nu ne inspiră încredere şi 
tindem către o atitudine cel puţin rezervată față de ea. In ceea ce 
priveşte canonul revelator, în ciuda sărăciei exemplelor oferite, 
pledăm în continuare pentru el, căci face parte din procesul de 
desăvârşire spirituală a individului. 

“Mai întâi legea morală determină obiectiv şi nemijlocit 
voinţa în judecata rațiunii; dar libertatea, a cărei cauzalitate este 
determinabilă numai prin lege, constă numai în faptul că restrânge 
toate înclinațiile, prin urmare şi prețuirea persoanei înseși la 
condiţia ascultării de legea ei pură."145 

Prin urmare, libertatea este posibilă numai dacă se află sub 
auspiciile legii morale. Ştim însă ce înțelege Kant prin aceasta şi 
care sunt componentele ei. De asemenea, credem că libertatea 
încartiruită într-o lege al cărei motor este imperativul categoric nu 
poate fi nici pe departe divină. În concepţia noastră, imperativul nu 
vine de la Dumnezeu, deşi aşa pare. El vine din dogmă, iar aceasta 
este scrisă de oameni. O libertate redusă numai la capacitatea 
individului de a respecta legea morală este una minimalizată. 

Dacă însă schimbăm modul de gândire, ajungem la cu totul 
alte raționamente. Ştim din capitolele precedente că filosofia 
kantiană are un aspect cazon, în care Dumnezeu este un fel de 
general aflat în fața unui detaşament de cadeți. O lege morală 
folosită ca mijloc pentru a atinge libertatea divină creează o 
pereche de noţiuni lege - libertate, ambele potenţiale. 

Imperativul este introdus de Kant pentru a-l apăra pe om de 
căderea în păcat. Credem că înțelegând libertatea ca 
îndumnezeitoare, păcatul nu mai este nici măcar o noţiune de 
domeniul ipoteticului. 

“A vorbi de bine şi de rău ca despre obiecte ale libertăţii 
înseamnă să mărgineşțti atât libertatea, cât şi conceptele de bine şi 
de rău. Libertatea este nemărginită şi nu provine din nimic."146 

Prin urmare, încercările oamenilor de a-şi poziționa 
libertatea dincolo de ispăşirea unei pedepse sau dincolo de 
facerea unei fapte bune sunt simple personificări ale aceluiaşi 
concept. 

Conceptul de libertate este cu mult mai fin şi transcende tot 
ceea ce înseamnă pentru om binele şi răul. Am arătat deja că 
Dumnezeu este libertate prin iubire. Perceperea poruncilor ca pe 
nişte imperative duce la obligativitate şi deci la un început de 

birocraţie. Înțelegerea lor ca pe nişte chei ale unei fortărețe duce la 
eliberarea omului din spaimele dogmei şi la rapida lui spiritualizare. 
Prin urmare, dincolo de bine şi de rău nu se află decât cele trei 
coordonate fundamentale: Dumnezeu, libertate şi iubire. Mai 
presus de ele, dacă există ceva, cu siguranță face parte din 
categoria elementelor libertăţii sociale. În acest punct al capitolului 
am dori să facem o precizare: cititorul să nu se lase indus în eroare 
de tonul nostru cam aspru şi cu tentă negativistă. Noi nu vrem în 
nici un caz să dezvoltăm un concept, omorând alte zece ca el şi nu 
dorim să elaborăm un sistem inspirați de cine ştie ce sclipiri 
kantiene sau blagiene. Prin urmare, dacă ne declarăm adepți ai 
libertăţii divine nu înseamnă că negăm întru totul libertatea socială. 
Aceasta însă este alimentată de dogmatism şi birocratie, deci 
pledăm mai mult pentru “gustarea” ei în drumul spiritualizării 
noastre. 

Revenind, trebuie să spunem că toate aceste concepte, 
traduse ca moduri de viață, au creat un nou gen de individ, complet 
deosebit. Libertatea a dat naştere unui comportament interesant, 
pentru că ne permite să analizăm modul în care este percepută 
Divinitatea. 

În capitolul trecut am vorbit despre ascetica dogmatică, 
înțelegând prin aceasta “reorientarea credinței către legea 
pământească şi încartiruirea în ea”. Este vremea să urmăm cursul 
conceptual al libertății şi să spunem că, în funcţie de perceperea 
Divinităţii, există două tipuri de indivizi: ascetul îndumnezeit şi 
ascetul dogmatic. Primul este, cum se poate intui deja, adeptul 
libertăţii divine, în timp ce al doilea aparţine libertăţii sociale. Ă 

La nivel teologic, cei doi se deosebesc fundamental. In 
accepţia primului individ, Dumnezeu este singura Fiinţă Supremă 
din Univers; în cazul ascetului îndumnezeit, credința se manifestă 
diferit de la om la om, fiecare înțelegând rugăciunea ca pe un ritual 
de extremă intimitate. Pentru ascetul îndumnezeit, rugăciunea nu 
are nevoie de nici o punte de salt către Ceruri, în vreme ce ascetul 
dogmatic se foloseşte de Biserica-instituţie ca de o trambulină 

care-i poate propulsa ruga către Dumnezeu. 

Prin urmare, într-un caz avem o relaţie directă om - 
Dumnezeu, în celălalt, Dumnezeu este subordonat legilor 
pământeşti şi diriguitorilor lor. Privită toată această teorie prin 
prisma libertăţii, deducem că ascetul îndumnezeit se bucură de o 
mare libertate divină, el practicând religia personală şi abordând un 
raționament pozitiv față de dogmă. Ascetul dogmatic este 
încarcerat în falsul sistem de valori impus de biserică; pentru el 
regulile instituite de înalții prelați sunt mai presus de poruncile 
divine, prin urmare nu pregetă să-şi făurească un podium mental în 
care credința în Dumnezeu ocupă abia locul trei, pe primele două 
fiind biserica şi regulile acesteia. 

Toată această prelungire a conceptului de libertate în plan 
teologic nu este doar imaginară. Aceste atitudini chiar sunt 
adoptate de oameni, dar totul se întâmplă undeva în străfundurile 
sufletelor lor. . 

În plan existenţial, cei doi asceți se deosebesc la nivelul 
comportamentului. Ascetul îndumnezeit adoptă o gândire pozitivă, 
optimistă şi în general nu cunoaşte cadrele sociale birocratice. 
Pentru el timpul este totdeauna de natură divină, deci nu-i percepe 
curgerea, canoanele pe care şi le aplică sunt numai revelatorii, 
astfel încât adevărurile la care în final ajunge îl ajută să cunoască 
şi să înţeleagă îndumnezeirea. Prin urmare, dacă el atinge 
adevărurile fundamentale ale Divinităţii, în schimb, ascetul 
dogmatic se dezvoltă ca fiind robul unei instituţii îngrăditoare din 
anumite puncte de vedere. Pentru el timpul are o valoare aproape 
drastică, în nici un caz divină, iar canoanele pe care le practică, în 
afara posturilor, vin toate de la prelați. Acesta este un ascet 
încarcerat oriunde s-ar afla, pentru el libertatea însemnând a fi 
miruit de preot, a se mărturisi preotului etc. Greşeala pe care o face 
este că-L subordonează pe Dumnezeu prelaţilor. De aici, 
transformarea lui într-un rob al robilor. 

Culmea este că şi ascetul îndumnezeit, dar şi cel dogmatic 
se consideră în egală măsură liberi, deşi fiecare înţelege libertatea 

într-un cu totul alt fel. Totuşi, dacă ar fi puși față în față, ar şti să-şi 
apere modul de gândire foarte bine. Un exemplu de ascet dogmatic 
este cel al unui om cu prejudecăţi, dar credincios. 

Credinţa exclude prejudecata, dar afirmaţia este valabilă 
doar dacă Divinitatea a fost percepută înaintea prejudecăţi. 
Altminteri, Divinitatea va fi asimilată de tot ceea ce se înțelege prin 
lege pământească. În ceea ce-i priveşte pe cei doi asceti, ei înțeleg 
credința în acelaşi fel chiar dacă modurile de manifestare sunt 
complet diferite. Că unul se duce la preot, iar celălalt se roagă 
direct lui Dumnezeu pentru ei tot credință înseamnă. 

Ar mai fi un ultim aspect sub umbrela căruia ar trebui privite 
ideile înainte de final. Ne întrebăm unde am putea încadra un ateu, 
înțelegând ateismul ca fiind tot o formă de credință, şi anume 
convingerea că nu există zei. Credem că ateul nu poate fi liber, 
deşi el aşa se consideră. De asemenea, el nu poate percepe timpul 
divin, în schimb are o atracţie către cel drastic. Ateul abordează 
mai mult un raționament sceptic care blochează atât entuziasmul 
dogmaticului, cât şi pe cel al scepticului. 

În plan caracterologic, ateul este egoist pentru că toată 
iubirea, ar trebui s-o concentreze asupra unui Dumnezeu - oricare 
ar fi El - se răsfrânge asupra propriei ființe, sufocându-l. Abia după 
ce se iubeşte pe sine, ateul este oricând gata să ofere dragoste şi 
altcuiva. Totuşi, ateul nu poate oferi surplusul de iubire în mod egal 
fiecărui semen, ci numai câtorva. Deci dragostea sa este, ca şi 
credinţa, limitată. Prin urmare, libertatea, ca şi coordonată a 
postulatului nostru, va fi în cazul ateului restrânsă şi redusă la 
noțiunile constituționale care o privesc. Despre ateu, dintr-un alt 
punct de vedere, vom vorbi în capitolul următor. 

lată cum în final am ajuns de la definirea conceptului în sine 
la extrapolarea lui în plan concret şi am mers cu analiza până la 
caracterizarea individului marcat de un anumit tip de libertate. Un 
lucru ne uimeşte la sfârşit de capitol: persistența, ca o constanţă 
pozitivă, a setei de libertate a individului creator de istorie. 

CAPITOLUL IV 


PĂCATUL 


Motto: “Fă ceea ce te face demn de a fi fericit” 
(i. Kant, “Critica rațiunii pure”) 


(e care nu a fost niciodată înțeleasă la 
adevărata ei exigenţă şi valoare este aceea.:a 
păcatului. Dintotdeauna individul religios a încercat să se mențină, 
din punct de vedere spiritual, pe linia dreaptă a corectitudinii față 
de Dumnezeu şi, implicit, fată de semeni. Este interesant de 
analizat procesul regresiv pe care l-a suferit omul în raportul său cu 
greşeala. Parcă mai stăruitor decât în epoca precreştină, omul s-a 
luat la întrecere cu păcatul, vrând să-şi dovedească superioritatea 
față de strămoşii săi. Şi niciodată mai mult ca în era noastră, 
altminteri binecuvântată, păcatul nu a luat atâtea forme şi înfățişări. 
Spuneam la începutul acestei primei secţiuni că o primă cauză - 
desigur, lipsită de esenţă - a apariţiei şi dezvoltării păcatului a fost 
curiozitatea. Această dorință de a şti ce anume face vecina de 
alături, însăşi tulburarea spațiului intim spiritual sau sufletesc s-a 
constituit într-un preludiu la tot ceea ce a urmat. 

Biblia ne povesteşte cum Adam şi Eva au fost ispitiți de 
şarpe să mănânce din pomul Binelui şi al Răului. Din clipa în care 
au comis greşeala ce urma să le fie fatală, ei au fost frustrati de 
totala protecție divină. Ce fel de cunoaştere puteau asimila gustând 
din fructele acelui copac, dacă nu întregul mister al existenţei 

Universului şi al apariției lor pe Pământ? Nu avem de unde să ştim, 
nu facem decât să speculăm pentru a deschide un drum către 
definirea conceptului de păcat. ` 

O a doua cauză care a generat în mod automat păcatul a 
fost emanciparea libertăţii sociale şi ignorarea celei divine. Să ne 
gândim numai câte lupte au avut loc pe motive politico-religioase. 
Cruciații au ucis sute de mii de oameni nevinovaţi pentru eliberarea 
Tărâmului Sfânt. Toate revoluțiile care aveau ca punct nevralgic 
lupta pentru libertate au sfârşit înecate în sânge. Prin urmare, tot 
ceea ce înseamnă păcat capital este legat de ceea ce i-a dat 
naştere, şi anume libertatea pământească. Într-o societate utopică, 
în care individul nu ar avea decât conștiința libertăţii divine, în mod 
cert, nu ar exista nici notiunile de bine şi de rău, dar mai ales 
păcatul, în plan conceptual şi real, nu s-ar realiza. 

Credem că o naţiune care a trăit multă vreme sub un regim 
dictatorial, deci frustrată de libertatea socială minimă, beneficiază 
de o puternică spiritualizare care o fereşte de .ispita păcatului. Nu 
facem aici panegiricul deceniilor trecute, dar nu putem să nu 
recunoaştem că “democratizarea” duce la adormirea spiritului 
îndumnezeit şi la deşteptarea sinelui păcătos din fiecare. 

În plan general, cam acestea ar fi aspectele sub care ar 
trebui privit păcatul. Comentat prin prisma elementului teologic, 
păcatul capătă cu totul alte semnificaţii, cu mult mai vaste şi mai 
grave. 

În capitolul trecut am pomenit câte ceva despre ateu ca şi 
credincios. Spuneam că necredinţa în existenţa Creatorului pe 
care ateul o afişează nu-l poate decât frustra de libertatea divină. 
Dacă însă punem problema păcatului săvârşit de ateu, lucrurile se 
complică. 

“Pentru a fi ateu când ai ceea ce se numeşte sensibilitate 
metafizică, ţi se cere o anumită putere morală de abdicare de la 
orice speranţă în eternitate, de renunțare la persoana ta şi marele 
curaj de a-ţi lua asupră-ţi toate responsabilităţile, cu certitudinea că 
nu vei avea niciodată nici un ajutor în lumea goală."147 

Prin urmare, avem deja două tipuri de indivizi: ateul şi 
credinciosul. Dacă fiecare a comis acelaşi păcat, de exemplu o 
crimă, acesta poate fi cântărit altfel în funcţie de om. Ateul a ucis 
considerându-se îndreptăţit să facă acest lucru, chiar dacă victima 
nu i-a greşit cu nimic. Neavând însă nici o bază morală în care să- 
şi cimenteze viața, ateul este robul cel mai sigur al păcatului. Spre 
deosebire de el, credinciosul ştie să-şi definească fapta comisă şi 
cunoaşte lecţia iertării. Prin urmare, el ştie că păcatul lui nu va 
rămâne fără urmări ulterioare în viața sa, dar poate lupta pentru ca 
iertarea să se producă mai devreme. Dacă în primul caz, ateul 
comite o greşeală în mod deliberat, pentru că el nu are explicarea 
teoretică a greşelii, în cazul al doilea, credinciosul, deşi cunoaşte 
noţiunea de păcat, trăieşte întru speranța iertării şi mântuirii sale. 

Întâlnim deci două atitudini diferite. În căutarea unui drum 
drept, ateul va merge din păcat în păcat cu credinţa că acesta este 
comportamentul ideal. Marea dramă pe care o trăieşte ateul este 
singurătatea, iar dragostea de sine se transformă cu trecerea anilor 
în ură şi blamare. Credinciosul nu se va simţi singur niciodată, nici 
chiar atunci când îşi va ispăşi pedeapsa divină. Având pe cineva 
căruia să | se raporteze şi să se mărturisească, sufletul lui nu va 
ajunge la acea ură de sine, precum ateul. 

“Moralitatea în sine constituie un sistem, iar fericirea - nu, 
afară de cazul în care ea este distribuită exact proporţional cu 
moralitatea."148 Prin urmare, dacă fericirea exuberantă poate avea 
ca motiv inițial păcatul, moralitatea presupune o stăpânire de sine 
în care stările emoţionale, inclusiv fericirea, să fie etalate cu 
măsură. Vom încerca în cele ce urmează, să expunem cât mai 
detaliat conceptul de păcat, explicat exclusiv din punct de vedere 
teologic. 

Credem că necredința poate fi la fel de puternică şi 
posesivă ca şi credinţa. Dacă necredinta ca atitudine este abordată 
aşa cum este, în schimb, credinţa suferă diverse traumatisme 
provocate de imaginaţia minţii omeneşti. Precizăm că prin 
necredinţă înțelegem numai negarea existenţei Divinităţii, nu şi a 

îngerului căzut. Astfel, dacă în cazul necredinței omul poate să 
cadă în mrejele unei fiare care-i ia minţile şi-l determină să facă 
foarte mult rău, în ceea ce priveşte religiozitatea, lucrurile stau cu 
totul altfel. 

Opinăm că multa credinţă poate să fie la fel de periculoasă 
ca şi starea opusă ei. Acest lucru se întâmplă pentru că ea-l 
ispiteşte pe om cu existența unui Dumnezeu contrafăcut. Prin 
urmare, mult-stăruitorul întru credință ajunge într-o fază în care îşi 
construieşte un dumnezeu pe placul lui, inexistent în planul real. 
Am explicat în capitolele precedente că Dumnezeu cel real este 
“adeptul” bunei măsuri şi a cumpătării în toate. Or, pierderea de 
măsură, fie că se petrece în sens negativ, fie că are loc în sens 
pozitiv, duce tot la îndepărtarea de echilibrul suprem al vieţii. În 
primul caz, individul suferă o deposedare a sufletului de sine, în al 
doilea, omul îşi potențează sinele “în gol”, adică surplusul de 
credinţă luat ca un tot formează un dumnezeu pe care individul îl 
confundă cu divinitatea. 

Omul poate deci păcătui prin credință sau prin necredință. 
În plan ontologic, tipurile umane specifice ar fi: bigotul şi ateul 
doctrinar. Conştienţi de riscul pe care-l incumbă expunerea acestor 
noțiuni, continuăm cu explicarea lor în detaliu. 

Bigotul este individul care a pornit de la o credinţă 
echilibrată în Dumnezeu, dar dintr-o spaimă aparte produsă de 
tezele dogmatice, el a devenit un fervent credincios. Numai că, pe 
parcurs, Dumnezeu cel real a fost înlocuit cu o divinitate pe care 
bigotul afirmă că o cunoaşte la perfectie. Afirmaţie adevărată, atâta 
vreme cât divinitatea în care crede este construită chiar de om. 
Problema stringentă intervine în momentul în care analizăm 
comportamentul omului “la exterior”. Pentru el, porunca “lubeşte-L 
pe Dumnezeu mai presus de toate şi pe aproapele tău ca pe tine 
însuţi” se limitează doar la prima jumătate a frazei. lubirea de 
aproape nu există în cazul bigotului, pentru că el nu consideră pe 
nimeni demn de dragostea lui, decât pe Dumnezeu. Prin urmare, 
bigotul nu concepe alte obiecte ale iubirii omeneşti decât 

Divinitatea. În acest fel, el nu face altceva decât să limiteze atât 
cadrele de acțiune ale Divinităţii, cât şi ale iubirii şi libertăţii. Căci 
atâta vreme cât el nu Îl iubeşte decât pe Dumnezeu, viaţa fiind în 
rest un simplu accident, bigotul minimalizează chiar noțiunea de 
Dumnezeu şi o transformă conform percepţiei sale. De aceea 
susţinem că bigotul nu mai crede într-o Divinitate “oficială”, ci într- 
una contrafăcută. 

De ce susţinem că bigotul comite un păcat prin credinţă? 
Pentru că, deşi | se spune că ceva este în neregulă cu el, deşi chiar 
el constată că are o atitudine deosebită în comparaţie cu ceilalţi, 
totuşi se hrăneşte cu falsa convingere că dreptatea este de partea 
lui. De aici derivă multe alte stări care-i schimbă statutul în fața 
semenilor săi. De pildă, bigotul va trăi un sentiment de 
superioritate, căci “iată, el este cel care crede cu adevărat în 
Dumnezeu, iar cei din jurul lui sunt doar nişte farisei”. Dacă luăm în 
calcul numai această transformare şi ne putem cu uşurință'imagina 
schimbarea fundamentală ce se va petrece la nivelul personalității 
sale. 

Analiza exageratei credințe nu se termină aici. Ea 
generează o serie de ecouri ale comportamentului bigotului. 
Acesta excelează în superstiții de tot felul. Credem că 
răstălmăcirea unor întâmplări şi punerea lor sub un con de 
simbolism cvasi-religios este un păcat născut din bigotism. 

“Superstiţia caracterizează pe cel care nu are tăria de a 
crede şi nici pe aceea de a nu crede. Sub o formă rudimentară, 
degenerată, este singura legătură pe care o mai poate avea un om 
slab spiritualiceşte cu lumea transcendentală."149 

Prin urmare, interpretarea “după ureche” sau respectarea 
unor tradiții ce au tangenţe cu superstiția nu fac decât să-l 
depărteze pe om de Dumnezeu, de transcendenţă, orientându-l 
spre falsul dumnezeu. Cum spuneam în capitolele precedente, 
Dumnezeu conduce dansul, deci tot ceea ce vine de la El nu este 
interpretabil, ci trebuie acceptat ca atare. Or, omul superstiţios nu 
concepe acţiunea divină ca un tot. Când individului îi merge bine, 

Dumnezeu este bun, când însă trece prin momente mai tensionate, 
mai mult chiar, cumplite, cauza o constituie ceva moştenit din 
bătrâni, în general anumite tare ce alcătuiesc întregul superstiției. 
Simboluri cum ar fi pisica neagră, insomnia de lună plină şi alte 
inepții de acest gen nu sunt altceva decât translatarea miracoluiui 
divin în plan terestru. Adică, fascinat de minunile dumnezeieşti, 
omul a încercat să le imite prin crearea acestei ramuri care s-a 
transformat de-a lungul timpului într-o a doua credință. Tot în 
această secţiune referitoare la exagerările pozitive pe care le 
comite individul, ne-am putea arunca o privire şi asupra cultului 
sfinţilor. Căci trebuie să recunoaştem, uneori această practică 
transcende dumnezeirea: 

“Şi în ceea ce priveşte trupurile celor decedați, cultul creştin 
al sfinţilor a ajuns rapid la dezgroparea, mutarea, dezmembrarea, 
fără a mai socoti atingerea avidă şi sărutarea osemintelor 
defunctului.”150 

Este vorba aici despre aşa-numitele moaşte care, dacă 
sunt atinse, transmit anumite calităţi curative. În ceea ce priveşte 
practica aceasta ne abţinem de la vreun comentariu din pricina 
unei reticente pe care o avem față de respectivele oseminte. Nu 
putem decât să precizăm că efectul benefic este de fapt un 
suumum care conţine atât emisia miraculoasă a moaştelor, cât şi 
dorinţa şi credința puternică a individului în efectele benefice 
ulterioare. Totuşi, nu putem să credem că singure aceste oseminte 
sunt “făcătoare de minuni”, fără să ne gândim la un raționament 
mai profund: în concepţia noastră, Dumnezeu vindecă un om prin 
intermediul moaştelor numai când voinţa Lui devine manifestă. 
Credem deci. că un individ căruia nu-i este dată însănătoşirea 
grabnică poate să şi doarmă alături de moaşte, într-atât de nevăzut 
va fi efectul. Pentru a ne explica: în concepția noastră, orice 
credință adiacentă trebuie trecută prin filtrul Divinităţii pentru ca 
urmările să fie de bun augur. Câtă vreme Dumnezeu este libertate 
prin iubire, dependența bigotică față de moaşte încarcerează 
automat spiritul uman. În concluzie, pledăm pentru un cult măsurat 

şi prudent al sfinţilor. 

Spuneam la început că păcatul prin necredinţă îşi are 
corespondent în planul ontologic pe ateul doctrinar. Pentru a ne 
face mai bine înţeleşi, vom încerca să explicăm cadrele 
informaţionale în care el acţionează. Spre deosebire de individul 
care neagă atât existenţa Divinităţii, cât şi a Îngerului căzut, şi pe 
care îl numim ateu scientist, cel doctrinar se axează mai mult pe 
argumente teoretice. Acesta neagă cu înverşunare doar existența 
lui Dumnezeu. Argumentele lui sunt de cele mai multe ori teoretice 
şi se constituie într-un set de răspunsuri pe care el şi le-a dat 
propriilor întrebări. De pildă, ateul doctrinar cunoaşte foarte bine 
Biblia şi cu ajutorul ei, folosind-o în contrapondere, încearcă să 
demonstreze inexistenţa lui Dumnezeu. Ateul doctrinar atinge o 
culme a absurdului în momentul în care este pus față în față cu 
minunea divină. Să luăm de exemplu botezul: se constituie într-o 
minune prin faptul că înaintea ceremoniei pruncul plânge aparent 
fără motiv, iar după botezul efectiv, copilul adoarme.' Un om 
credincios poate remarca uşor efectul benefic pe care-l are taina 
botezului. Ateul doctrinar nu numai că nu crede în taina ca atare - 
din moment ce refuză Divinitatea, dar chiar şi după consumarea 
miracolului el persistă în negatie. Cauza abordării acesteia atât de 
absurde este egoismul. Un prea-plin de grijă față de sine şi o 
penurie de atenţie față de semeni îl determină să acţioneze astfel. 

Ateul scientist priveşte Universul ca pe un amalgam de 
creații în care factorul paranormal are un rol preponderent. Prin 
urmare, ateul scientist nu crede nici în Dumnezeu, nici în îngeri, 
nici în forțe malefice. În schimb, tot ce ţine de civilizațiile 
extraterestre, de construcţii cu caracter hiperbolic, imposibil de 
construit de către oameni, toate aceste curiozități îl macină fără 
însă a găsi un răspuns liniştitor. El nu va crede niciodată că 
Dumnezeu a creat lumea şi că învelişul iniţial al omului a fost din 
lut. Cu mult mai potrivită pentru structura sa mentală este 
concepţia evoluționistă elaborată de Darwin. 

Trebuie să spunem că dacă ateul scientist are totuşi un 

obiect al căutării sale, chiar dacă se constituie în diverse teorii 
paranormale, cel doctrinar nu face decât să comită un păcat în 
mod gratuit. Acest lucru se întâmplă pentru că ateul doctrinar îl 
neagă pe Dumnezeu chiar şi în prezența minunii, în vreme ce 
scientistul îşi dă măcar silința să caracterizeze minunea ca fiind o 
nouă întâmplare paranormală. 

Ar fi interesant de analizat tot ceea ce se constituie ca 
urmare a păcatului. Deci starea dinaintea păcatului am definit-o ca 
având la origine o primitivă curiozitate. Deşi am putea fi acuzaţi de 
a-l plagia pe Kierkegaard cu al său “Concept de anxietate”, totuşi 
afirmăm că sentimentul de după înfăptuirea păcatului este cel de 
tristețe. Aceasta înseamnă că individul care a păcătuit se află într- 
o fază de maturitate spirituală posibilă numai prin păcat. Credem 
că anumite trepte ale creşterii noastre spirituale nu pot fi trecute 
decât prin acceptarea păcatului ca acţiune posibilă. Prin urmare, 
de la faza A la faza B există un anumit drum pe care individul 
trebuie să-l parcurgă cu corectitudine. Dar pentru a ajunge la 
destinaţia C - ca treaptă superioară a maturizării sale spirituale - el 
trebuie să păcătuiască pentru ca în drum spre faza C să cunoască 
auspiciile pedepsei şi, nu în ultimul rând, să-L cunoască “persona! 
pe Dumnezeu cel Viu. Când ajunge în “halta” C, omul supus deja 
pedepsei trăieşte sentimentul de tristețe post-factum. Neştiind că 
păcatul a fost predeterminat ca punte de salt, el vrea să dea timpul 
înapoi pentru a acţiona altfel decât prima oară. Această teorie nu 
încurajează traiul în păcat având ca scop desăvârşirea spirituală. 
Cum însă nimic din ceea ce facem nu este întâmplător, ni se pare 
imposibilă ideea comiterii unui păcat fără o valorificare în sens 
pozitiv a ce se petrece ulterior. 

O problemă care ne frământă de multă vreme este 
distincția pe care o fac în general toți oamenii între păcatul cu 
gândul şi păcatul cu fapta. Părerea generală este aceea că păcatul 
cu gândul precede realizarea sa în plan real; deşi are acest rol de 
preîntâmpinare, el este mai grav decât fapta în sine. Prin urmare, 
în opinia generală se produce un fel de subestimare a unei 

categorii de greşeli ce-şi au sălaşul în mintea omenească. 

Credem că păcatul cu gândul se petrece deliberat de voința 
noastră, deşi gândul porneşte din noi. Totuşi, în preajma fiecărui 
om există un şarpe invizibil care-şi sâsâie tentațiile. Dacă omul 
începe să se gândească la o anumită faptă blamabilă nu este 
decât în mică parte vina lui. Dacă ascult o simfonie şi conştientizez 
predominanta viorilor asupra alămurilor nu înseamnă că obligatoriu 
voi începe, la rândul meu, să cânt la vioară. Tot astfel stau lucrurile 
şi cu păcatul cu gândul. Sute de mii de gânduri ne trec zilnic prin 
minte şi aproape 90% sunt, potrivit regulilor cvasisfințeniei, gânduri 
păcătoase. Acest lucru nu are nici o semnificaţie atâta vreme cât 
nu le punem în aplicare. 

Prin urmare, păcatul cu gândul este în parte rodul ispitei 
venite din exterior, în parte rezultatul curiozității omului în legătură 
cu urmările unei posibile greşeli. Avem deci două surse şi o singură 
concluzie: ispita şi curiozitatea care duc la fantazarea păcatului. 

Greşeala făptuită este, în opinia noastră, cu mult mai gravă 
decât cea gândită; câtă vreme gândul ispititor poate adesea scăpa 
autocontrolului individual, păcatul realizat în plan real este în 
permanenţă sub controlul conştiinţei. De aceea spunem că este cu 
atât mai grav, cu cât subtilitatea lui este mai redusă. Dacă în cazul 
greşelii gândite suntem victimele influenţei exterioare, în schimb, în 
cazul al doilea, în care acţiunea depinde exclusiv de voința 
noastră, nu avem absolut nici o scuză. 

În speranţa iertării păcatelor, omul se duce la preot. Acesta, 
supus şi el greşelii, îi oferă individului un întreg reţetar chinuitor cu 
scopul de a-l purifica şi a-l spiritualiza. Toate bune şi frumoase, 
însă acest rețetar nu este scris nicăieri şi este dat “după ureche”. 
De exemplu pentru o înjurătură un preot doar sfătuieşte, în timp ce 
un altul recomandă 40 de zile de post. Un prelat condamnă 
vehement păcatul cu gândul, în vreme ce pe cel care chiar a făptuit 
o greşeală capitală îl binecuvântează. În plan caracterologic, 
individul are o viziune destul 'de subiectivă asupra păcatului, 
datorată unui “Las' că mă iartă” genetic. 

“Distincția dintre anxietatea obiectivă şi cea subiectivă ţine 
de modul de a vedea lumea şi de starea de nevinovăție a 
individului de mai tîrziu. Fiecare individ este atât el însuşi, cât şi 
neamul omenesc, şi omul de mai tîrziu nu se deosebeşte esenţial 
de primul."151 

Prin urmare, se pune problema perpetuării păcatului, 
independent de inocența urmaşilor primului păcătos. Fuga de 
păcat nu înseamnă decât potenţarea lui şi acceptarea existenţei lui 
în lume; singura modalitate de a supraviețui pasiunii generate de 
păcat este transformarea lui într-o punte de salt spiritual. O altă 
nuanță comportamentală ar fi acceptarea greşelii şi transferarea ei 
în straturile pozitive ale cunoaşterii, aceasta îl determină pe om să 
afle toate subtilitățile păcatului şi să înveţe cum să le evite. O 
eroare destul de des întâlnită este aceea a perceperii ca pe ceva 
inevitabil, ca pe o urmare a credinţei. Ca şi cum credinţa în 
Dumnezeu presupune în mod obiectiv căderea în păcat. În opinia 
noastră, omul este supus greşelii doar atâta vreme cât prin ea se 
produce saltul spiritual. 

“Căinţa este redusă la o posibilitate raportată la păcat; cu 
alte cuvinte, căinţa nu poate suprima păcatul, ci se poate numai 
lamenta de acesta. Singura cu adevărat în stare să dezarmeze 
sofismul căinţei este credința. Numai credința este capabilă de aşa 
ceva, căci numai în ea se află sinteza veşnică (de trup, suflet şi 
spirit, n.n.) şi posibilă în orice clipă."152 

Prin urmare, vedem că în sine, căința este un fel de 
recunoaştere, de capitulare a omului în faţa pătatului. Individului îi 
este cu mult mai uşor să cerşească iluzia iertării, decât să 
ocolească penibilul acestui moment. Părerea noastră este că totuşi 
căința este necesară ca exercițiu al smereniei atâta vreme cât nu 
formează un duet cu păcatul, un lanţ al slăbiciunilor. Deci dacă un 
om a greşit grav, dar prin căinţa sa el mărturiseşte greşeala în faţa 
lui Dumnezeu, atunci deja se petrece o mutație fundamentală în 
sufletul lui. Mai grav este dacă omul se foloseşte de căință pentru 
a dormi mai bine noaptea. În acel moment, însăşi credinţa lui va 

deveni discutabilă. 

lată deci că problema păcatului este destul de labirintică şi 
în analiza ei ajungem la aspecte extrem de fine, de subtile. Tindem 
să credem că, deşi explicate mai pe larg sau mai succint, aceste 
noțiuni nu vor putea fi acceptate de comportamentul actual al 
individului pentru simplul fapt că s-au format anumite tipare de 
comportament greu de schimbat. 

Drogul cel mai la îndemâna omului este circumstanţa 
atenuantă, acel “las' că mă iartă Dumnezeu” cu care conceptele 
noastre nu se pot măsura. Şi asta pentru simplul fapt că noi 
respectăm anumite exigenţe, fără pretenţii perfecţioniste, care nu 
suportă vecinătatea circumstanțelor atenuante. Totuşi, în final, 
ținem să precizăm că, deşi par nevinovate, circumstanțele 
atenuante nu fac decât să agraveze păcatul ca acțiune şi urmările 
sale, iar Divinitatea va părea cu atât mai punitivă cu cât cantitatea 
de circumstanţe înlocuieşte credinţa stăruitoare. 


CAPITOLUL V 
CUNOAŞTERE ŞI SUFLET 


Coo a constituit o problemă fundamentală 
a omenirii. Fiind de altminteri şi păcatul care a generat 
o cascadă de gafe, cunoaşterea a fost caracterizată de-a lungul 
timpului în fel şi chip. i 

Teologia a considerat de la bun început cunoașterea un 
pericol pentru spiritul religios. Dogmatica a intervenit prompt şi a 
limitat totul la câteva noţiuni fundamentale. Vechii teologi nu puteau 
concepe umilinţa şi smerenia alături de imensa cantitate de 
informaţie ce l-a ispitit pe om dintotdeauna. Poate de aceea 
creştinismul, în general, şi ortodoxia, în special, au acel aer arhaic, 

de îmbătrânit, pe care-l întâlnim numai în casele vechi ţărăneşti. | 

“Ca să rămână în lume, creştinismul a făcut multe concesii 
şi compromisuri, încât istoria lui pare a fi aceea a concesiilor şi a 
compromisurilor."153 

Prin urmare, cunoaşterea a reprezentat un pericol. Dar 
cineva trebuia să-şi asume riscul asimilării pentru că Biserica- 
instituţie nu se putea dezvolta înglodată în neştiință. Pentru a fi 
posibil tot acest lanţ al slăbiciunilor este nevoie de subordonare. În 
plan cognitiv se presupune că atâta vreme cât eşti mai înalt în 
grad, ceilalți au impresia că ştii mai multe. Şi pentru a căpăta o 
funcţie cât mai bună, trebuie să joci smerenia, iar când ai obţinut 
ce ai vrut, mimezi înțelepciunea. Pe această rețetă se merge în 
ortodoxie şi, din câte remarcăm, dă rezultate. Înalţii prelați să nu se 
simtă jigniți de această descriere; poate doar îngrijorați de faptul că 
au devenit un exemplu prost. 

Avem deci o cunoaştere care, mutată în planul teologic, 
este folosită pentru a menţine birocraţia monahală. Din punct de 
vedere ontologic, lucrurile stau cu totul altfel, în sensul că individul 
a inventat un tipar comportamental răsunător pentru a accede la 
realitatea cunoaşterii, respectiv la funcţie. Proverbul “Capul plecat 
sabia nu-l taie” a generat o atitudine cel puţin bizară; anume, 
individul a devenit umil, smerit şi reținut la exterior, toate acestea 
cu scopul de a obţine funcţia visată. Prin urmare, cunoaşterea a 
căpătat valențe pe care nu i le-am fi dorit, pentru că omul se 
foloseşte de putina cantitate informațională pentru a atinge un scop 
mizer. ` 

Spuneam în capitolul “Despre cunoaştere” că există trei 
tipuri de cunoaştere: imediată, imaginară şi ideală. În plan 
ontologic, omul se foloseşte numai de cea imediată şi doar pentru 
divertisment abordează şi cunoaşterea imaginară. Curiozitatea sa 
atât de dezvoltată nu a depăşit încă nivelul primitiv, pentru că omul 
nu se gândeşte decât în mod pasager la cunoaşterea ideală. 
Încremenit în cotidian, în contingentul înjositor, individul nu mai are 

puterea de a înțelege cu adevărat valoarea reală a cunoaşterii, el 
mulțumindu-se cu minciunile pe care i le oferă ştiinţa imediată. Ne 
permitem să facem o paranteză pregătitoare pentru demonstraţia 
viitoare. 

De când a învățat să gândească, omul a încercat să 
măsoare cunoaşterea. Precum un croitor, individul a calculat 
capacitățile intelectuale de care este capabilă fiinţa umană. Pe 
măsură ce înalta tehnologie a invadat instituţiile de cercetare, 
căutările şi calculele omului s-au întețit. Aşa-numita “materie 
cenușie a devenit un fel de unitate de măsură la cântarul 
cunoaşterii. Biografii lui Eminescu afirmă că poetul gândea cu 10% 
din capacitatea creierului său. Ei consideră că este un record, 
având în vedere că omul nu foloseşte decât aproximativ 3-5%. La 
fel s-a spus şi despre Einstein. De unde vor fi aflat cercetătorii 
aceste date nu putem şti, dar părerea noastră este că înțelegerea 
a trecut prin încă o fază, şi anume cea scientistă. Teologii au 
transformat-o în treapta spre birocraţia monahală, cercetătorii au 
mutat datele problemei în planul ştiinţific. Aceasta înseamnă că tot 
ceea ce se referă la judecată şi în genere la capacitatea creierului 
de acumulare şi emitere de informaţie a fost redus la un principiu 
matematic. Căci altfel cum se poate vorbi despre un simplu 
procentaj acordat unui poet sau unui savant? Acei oameni care şi- 
au dedicat întreaga viață cercetării şi perfecționării unor metode de 
lucru primesc în schimb, ca un fel de notă finală, un 10%! Este 
interesant cum, de la anticii greci şi până în secolele moderne, 
chiar şi numărul în sine a decăzut de la valoarea sa de principiu 
numeric respectat de toată intelectualitatea, la acea simplă 
evaluare, a unui cântar. 

În concepția noastră, cunoaşterea parcurge un adevărat 
traseu până când sfârşeşte între umilințele unui procentaj. 
Comprehensiunea, credem noi, reprezintă misterul fundamental nu 
al omenirii, cum se chinuie unii să demonstreze, ci al Divinităţii. 
Aceasta înseamnă că baza informaţională îi este oferită omului 

numai după ce aceasta parcurge anumite trepte ale spiritualizării. 
“Materia cenuşie” nu este decât partea tehnică a acestui mecanism 
care are la bază credinţa în Dumnezeu. Prin urmare, individul care 
vrea să ia contact cu un anumit gen de cunoaştere -teologică, 
fizică, metafizică, ştiinţifică -, trebuie să creadă sincer şi curat în 
Dumnezeu. Cunoaşterea ce-i va fi trimisă va trece mai întâi prin 
suflet, spiritualizându-l puternic, după care se va “instala” în minte, 
folosindu-se de mecanismul memoriei. Prin urmare, sufletul este 
cel care primeşte cunoaşterea şi tot el este cel care din punct de 
vedere emoțional o elaborează. Spuneam în capitolul referitor la 
“timp” că în toate acţiunile noastre trebuie să existe o încărcătură 
emoțională; ajungem deci să vorbim despre izvorul acestei 
încărcături. 

“Spiritualul se află dincolo de istorie, istoria nefiind decât 
victoria dreptului celui mai tare."154 

Prin urmare, sufletul este cel care transcende contingentul, 
reuşind numai printr-o credință puternică să rămână într-o zonă în 
care se pogoară cunoaşterea. Credem deci că sufletul şi 
cunoaşterea nu pot fi comentate decât împreună şi doar observând 
raporturile care se trasează între ele. Concepţia noastră provine 
din convingerea că sufletul este treapta cea mai apropiată de 
Dumnezeu. Captând atât de bine cunoaşterea divină - cenzurată 
sau nu -, sufletul creează un întreg sistem de coordonate menite a 
prelucra informaţia. Astfel, gândirea, cugetarea sunt formule 
menite a traduce cunoaşterea în termeni mai puţin abstracţi. Când, 
după ce am citit o carte, spunem că ne-a plăcut, sentimentul 
plăcerii ne este transmis de suflet pentru că toată informația din 
carte a trecut prin suflet, a căpătat încărcătură emoţională şi abia 
după aceea a fost înmagazinată în memorie. Aşa se face că în 
momentul în care, după o vreme, vine vorba despre acea carte, 
amintirile noastre sînt plăcute şi reconfortante. 

“Eu, întrucât gândesc, sunt un obiect al simțului intern şi mă 
numesc suflet."155 

Prin urmare, tot angrenajul cunoaşterii, întreg traseul pe 
care-l parcurge până este asimilată, este de natură transcendentă 
şi nu are nimic în comun cu cunoaşterea imediată sau imaginară. 
Comprehensiunea este condiționată de un singur lucru în afară de 
credința în Dumnezeu şi anume dispoziţia sufletească. Aceasta 
înseamnă o anumită orientare a sufletului către o bază 
gnoseologică sau alta. De exemplu, dacă sufletul unui individ se 
simte atras de materia numită Fizică, în funcţie de gradul de 
spiritualizare al omului, el va prelucra informaţia şi, într-un timp mai 
lung sau mai scurt, elevului i se va prezice un strălucit viitor de 
fizician. 

Prin urmare, orice cunoaştere este posibilă - desigur în 
limitele bunului simţ -, numai prin acceptul sufletului. De aceea se 
şi vorbeşte despre oameni făcuţi pentru cutare sau cutare meserie, 
pentru că în activitatea lor ei degajă foarte multă încărcătură 
emoțională. i 

“În toate judecăţile eu sunt totdeauna subiectul determinant 
al acelei relaţii care constituie judecata. Noi nu putem cunoaşte 
nimic în nici un mod, oricare ar fi el, despre natura sufletului care 
priveşte posibilitatea existenţei lui separate."156 

Kant are doar pe jumătate dreptate, căci individul nu poate 
determina judecata decât în măsura în care credinţa îl domină pe 
el. Sufletul nu poate fi gândit individual, ci numai în concept binar 
fie alături de derizoriu, fie pus în paralel cu cunoaşterea sau - şi 
aceasta este perechea cea mai complexă - suflet şi Dumnezeu. 

În concepția noastră, în ceea ce priveşte cunoaşterea, 
sufletul are un puternic cuvânt de spus. Să ne întoarcem la Kant şi 
să ne amintim că pentru el nu exista decât o teorie cazonă 
referitoare la acţiunea în plan real a Divinităţii şi la răspunsul pe 
care omul trebuie să-l aibă tot timpul pregătit. Spuneam că, în 
concepţia lui Kant, nu există reciprocitate, ci numai acea severitate 
tipic nemțească. Această exigenţă presupune respectarea unui 
imperativ a cărui existenţă era obligatorie în viaţa individului 

delăsător. Revenind, trebuie să spunem că în privința sufletului, 
acesta nu prea are mare lucru în comun cu imperativul. 

Nu numai că sufletul este o entitate mult prea fină pentru a 
fi supusă unor flotări metafizice kantiene, dar în sine porunca nici 
nu se adresează lui. Căci nu sufletul păcătuieşte, ci rațiunea. Prin 
urmare, sufletul nu numai că nu va suporta niciodată vreo poruncă 
atâta vreme cât ea îşi va păstra contururile unui imperativ, dar nici 
nu va acţiona conform ei. Deci sufletul şi porunca sunt două noţiuni 
independente, care nu pot face casă împreună şi aşezate laolaltă 
deformează întreaga natură umană. 

Cunoaşterea are ca urmare experienţa, iar aceasta 
eşuează în acţiune. Acţiunea umană noi o înțelegem în două feluri 
diferite: rațională şi îndumnezeită. Acţiunea rațională provine dintr- 
o obligativitate inevitabilă legată de contingent. De exemplu, 
mersul la piață reprezintă un imperativ raţional şi benefic în acelaşi 
timp şi ține de necesitatea de a mânca a omului. Sigur că sufletul 
nu se implică în activităţi cotidiene ce se petrec undeva la “nivelul 
asfaltului” şi este şi normal. Mersul la cumpărături sau spălatul 
rufelor sunt totuşi activități raționale de care nu ne putem dispensa 
pentru a ne hrăni numai sufletul. Prin urmare, numai în cadrul unor 
astfel de activităţi raţionale putem vorbi despre existența unui 
imperativ. 

Acţiunea îndumnezeită reprezintă ceea ce omul face din tot 
sufletul lui. Aceasta nu presupune nici un fel de obligativitate - căci 
nu se poate vorbi despre credință ca despre o poruncă -, ci este 
pură relaxare. Astfel, o lectură care ne captează interesul, un film 
sau un concert, o plimbare în parc indiferent de vreme, acestea 
intră sub incidenţa acțiunilor pe care le facem din tot sufletul. Vom 
insista mai mult asupra acestui aspect, pentru că simțim că 
prezintă un interes ascuns pe care dorim să îl decriptăm. Cele 
două feluri de acţiuni nu sunt întotdeauna distincte, în sensul că 
există situaţii în care fie se întrepătrund, fie se petrece o 
transformare reciprocă. 

De pildă, toţi copiii suferă când trebuie să meargă la şcoală, 
pentru că percep educaţia ca fiind un lucru deosebit de joaca de pe 
maidan. Cu vremea însă, ei prind drag de şcoală şi-şi descoperă 
noi aptitudini. Putem vorbi deci despre o acţiune care din rațională 
devine îndumnezeită. Cele două comunică până când copilul 
ajunge la vârsta maturității; tot atunci se petrece şi scindarea totală 
între cele două acţiuni. 

lată un alt caz. Unui copil îi place să meargă pe bicicletă, 
deci el exercită o acţiune îndumnezeită. Într-o zi, are un accident 
din care îşi revine cu greu şi în urma căruia rămâne cu o spaimă 
subconştientă față de obiectul bucuriei lui. Totuşi, după o vreme, el 
este nevoit să se urce pe bicicletă pentru a se deplasa din locul A 
către destinaţia B. Drumul nu impune decât un minimum de atenţie, 
însă copilul traumatizat de accident percepe călătoria ca fiind 
interminabilă. Acţiunea iniţială, îndumnezeită, se transformă într- 
una rațională în care sufletul nu are nici un amestec. Este 
interesant cum într-un astfel de caz nu atât uitarea ia locul 
implicării, cât repulsia faţă de bicicletă. Totuşi, există un debuşeu 
destul de subtil: bucuria pe care o resimțea copilul când era pe 
bicicletă nu este blocată o dată cu renunţarea la “jucărie”. 
Dimpotrivă, ea este reorientată către o altă preocupare pe care o 
îmbogățeşte aducând-o la gradul de îndumnezeită. Vedem deci 
cum chiar şi în cazurile cele mai concrete elementul abstract se 
manifestă într-un mod mai subtil. 

De multe ori, în activitățile îndumnezeite nu ne putem defini 
de ce facem un anumit lucru. Totuşi, în urma realizării lui, rămânem 
cu un sentiment de eliberare şi de satisfacție pe care nu-l poate 
“emite” decât sufletul. Există o cauză a producerii acțiunii 
îndumnezeite pe care noi o numim libertatea de expresie a 
sufletului. Aceasta înseamnă că dacă acţiunea rațională nu are nici 
un pic de originalitate, ea fiind impusă de contextul zilnic, în 
schimb, acțiunea îndumnezeită este rodul creației dezlănţuite a 
sufletului. Prin urmare, ceea ce este propulsat sub forma unui 


163 Metodologia cunoaşterii metafizice 


imperativ, sufletul 'nu îl acceptă şi creează un mecanism de 
respingere continuă tocmai pentru a se apăra. De exemplu, dacă 
unui copil nu-i place matematica, va alege o şcoală cu profil 
umanist. Dar dacă va avea ghinionul să aibă un profesor de 
matematică absurd de exigent, acel copil nu numai că va intra în 
grevă intelectuală - adică va refuza orice fel de activitate la ora de 
matematică -, dar el se va afla în imposibilitatea de a mai acumula 
şi reține vreo informaţie cu profil exact. Tot acest mecanism de 
respingere a datelor şi de blocare a memoriei poate să pară 
ştiințifico-fantastic, dar sufletul se menajează pe sine mai mult 
decât o face omul. 

În general, nimic din ceea ce realizează individul în mod 
obligatoriu nu rezistă. Legenda Meşterului Manole ne vine în 
ajutorul demonstrației. Meşterul Manole avea un termen la care 
biserica trebuia inaugurată. Faptul că o construia “presat” de timp 
făcea ca zidurile să se năruie în timpul nopţii. Abia în clipa zidirii 
Anei, deci a simbolului veşniciei (Ana semnifică dragostea eternă), 
adică a unei părți din sufletul său, biserica a rămas neclintită. În 
concluzie, Dumnezeu nu este cunoaştere prin poruncă, ci prin 
iubire. 

Considerând propoziţia “ Dumnezeu este cunoaştere prin 
iubire” ca fiind un postulat metafizic divin, o vom analiza din punct 
de vedere ontologic. 

Vorbeam în capitolele precedente despre bigot şi ateu ca 
fiind amândoi păcătoşi. Bigotul, iubind un dumnezeu construit, va 
obține o cunoaştere deformată de propriu-i egoism. Pentru că nu 
este capabil să-şi concentreze iubirea în două direcții în acelaşi 
timp, cunoaşterea sa cuprinde o gamă limitată de informații 
adevărate, restul fiind simple butaforii noționale. 

În ceea ce-l priveşte pe ateu, cunoaşterea sa diferă de la un 
tip la altul. De pildă, ateul scientist, despre care spuneam că nu 
crede nici în Dumnezeu, nici în Îngerul căzut, el orientându-se 
către alte definiţii ale Universului, beneficiază de o cunoaştere 

aridă. Aceasta se întâmplă pentru că, în ceea ce-l priveşte, nici 
Dumnezeu şi nici iubirea nu se regăsesc în comportamentul lui. 
Singură, doar dorința de cunoaştere sclipeşte printre scopurile sale 
în viață. Spre deosebire de acesta, ateul doctrinar va obține o 
cunoaştere doctrinară provocată de cercetarea mai multor cărți cu 
caracter teologic-dogmatic. Non-acceptarea existenţei lui 
Dumnezeu exclude iubirea, însă credința în existența unui eventual 
factor malefic îl face mai bogat în cunoştinţe decât ateul scientist. 
Doctrinarul poate sfârşi destul de tragic, în genul doctorului 
Faustus, personajul lui Thomas Mann, pentru că, în necunoştință 
de anumite noțiuni, cercetează un teren mult prea alunecos. 

Aplicând acelaşi postulat asceţilor, rezultă următoarele 
concluzii: 

În privința ascetului îndumnezeit, cunoaşterea devine o 
certitudine ce nu-şi pierde caracterul de surpriză. În cazul lui, 
postulatul îşi păstrează toate cele trei coordonate, prin urmare 
ascetul îndumnezeit este nu numai liber, dar şi dotat intelectual. El 
abordează cunoaşterea fără ambiţii de viitor savant, ci ca pe o 
parte constitutivă a procesului de desăvârşire spirituală. 

Ascetul dogmatic este genul de om despre care ne face 
plăcere să vorbim mai mult, pentru că este plin de necunoscute. 
Spuneam despre el că “foloseşte Biserica-instituţie ca pe o 
trambulină care-i propulsează ruga către Dumnezeu”. Câtă vreme 
Dumnezeu este subordonat legilor pământeşti, iar libertatea este 
limitată strict la cadrele dogmatice, putem spune că şi cunoaşterea 
sa va fi limitată şi, aşa cum credinţa lui este controlată şi 
direcționată de alții, tot astfel se va întâmpla şi cu cunoaşterea. 
Aplicând ascetului dogmatic postulatul nostru, constatăm că nu 
numai noțiunea de Dumnezeu este distorsionată, dar şi cea de 
cunoaştere, singura care rămâne intactă fiind iubirea. 
Subordonarea Divinităţii îl ajută pe individ în planul acţiunilor 
raționale, pentru că îşi poate atinge anumite scopuri; în schimb 
cunoaşterea sa nu numai că este dominată de dogmă, dar suferă 

de o orientare brutală către contingent. 

Revenind, trebuie să spunem că imperativul are o valoare 
inhibitorie pentru suflet, pentru că instalează anumite cadre 
invizibile pe care sufletul trebuie să le respecte şi între care să se 
mişte. Or, încartiruirea sufletului anulează orice posibilitate de a 
imita Creaţia. Absurdul acestei acţiuni este cu atât mai evident cu 
cât menirea omului pe pământ este imitarea - având la origini 
modelul - Creaţiei prin credință. 

“Dacă un simplu mod de reprezentare poate fi numit 
cunoaştere, atunci orice cunoaştere omenească a lui Dumnezeu 
este doar simbolică."157 

Prin urmare, nu orice definiţie reprezintă totala cunoaştere 
pentru că acest lucru ar însemna ca Dumnezeu să fie scăzut în 
valoarea Sa. De aceea ceea ce ni se oferă drept cunoaştere este 
doar un crochiu care se îmbogățeşte pe măsură ce individul se 
spiritualizează. Sufletul condiţionează procesul de cunoaştere în 
funcţie de noţiunile pe care le primim şi de capacităţile native pe 
care le avem întru folosirea acelor noţiuni: 

“Cunoaşterea noastră provine din două izvoare 
fundamentale ale simțirii: primul este capacitatea de a' primi 
reprezentări, al doilea este capacitatea de a cunoaşte un obiect cu 
ajutorul acestor reprezentări."158 

Deci, dacă aud o limbă străină şi îmi place pentru 
muzicalitatea ei, nu-mi rămâne decât să mă las condus de suflet 
spre învățarea acestei limbi. Sufletul este capabil de o pluralitate 
de acţiuni, astfel că, dacă iubesc un sport anume, dar mi-ar plăcea 
să învăţ şi limba italiană, sufletul va avea capacitatea de a emite 
încărcătura emoţională necesară atingerii scopurilor. Prin urmare, 
câtă vreme sufletul se află în legătură strânsă cu Divinitatea, 
cunoaşterea este pentru oricine un lucru posibil. 

În capitolul viitor vom vedea în ce fel anume influenţează 
Divinitatea modul de exprimare a sufletului. 

CAPITOLUL VI 


DUMNEZEU ŞI SUFLET 


puneam în capitolul precedent că sufletului i se pot 

asocia trei noţiuni: Dumnezeu, derizoriul şi cunoaşterea. 
În această carte am încercat să epuizăm deja două perechi pe care 
le-am analizat în a doua şi a treia parte. Considerând-o ca fiind 
dezvoltarea teoriei noastre, am lăsat ultima pereche la urmă, când 
cititorul va fi fost pregătit pentru asimilarea ei. 

Pentru a o explica aşa cum se cuvine, trebuie să ne 
întoarcem la teza cunoaşterii elaborată de Lucian Blaga. Filosoful 
susține că există un Dumnezeu al cunoaşterii, Marele Anonim, 
care deţine cheia tuturor misterelor. În curiozitatea sa, individul 
vrea să cunoască totul, să primească fiecare noțiune devoalată de 
intimitatea sa proprie. Pentru că se constituie într-o Fiinţă Supremă 
generoasă, dar exigentă, Marele Anonim aplică o cenzură 
transcendentă misterelor pe care le lasă să fie cercetate de 
oameni. El îşi păstrează alături nu numai integritatea misterică, dar 
şi credința individului care nu bănuieşte existenţa vreunei oprelişti 
în calea cunoaşterii. 

“Stăpânită de orgoliul luciferic, cunoaşterea individuală 
râvneşte să asimileze, să anuleze misterul, substituindu-i poziţii 
cognitive care nu mai implică nici un mister, stăpânită de orgoliul 
luciferic, cunoaşterea individuată tinde să desființeze misterul 
convertindu-l în non-mister."159 

Prin urmare, este de înțeles de ce Marele Anonim îşi ia 
atâtea măsuri de precauţie. Este totuşi interesant de analizat 

progresul curiozităţii individului. Spuneam la începutul acestei părți 
că intimul spiritual a fost primul care a suferit din pricina implicării 
colectivităţi. Dar acel stadiu era încă primitiv în comparaţie cu cel 
în care am ajuns cu analiza acum. Acest lucru se întâmplă pentru 
că omul a epuizat de multă vreme tot ceea ce era de cunoscut în 
ceea ce-i privea viața privată. După ce a distrus misterele care-i 
învăluiau viața şi intimitatea, el s-a îndreptat către cunoaşterea 
unor mistere superioare care-i puteau satisface curiozitatea 
bolnavă. Modul de a asimila al omului este distrugător pentru că, 
odată cunoaşterea acumulată, el încearcă să o comercializeze, 
distrugând în acest fel caracterul de mister al bazei noţionale 
iniţiale. Felul în care individul acumulează cunoaşterea poate fi 
comparat cu cel în care un copil citeşte o carte. Iniţial ea este pusă 
în bibliotecă, la loc de frunte, pentru că este nouă. Copilul o ia, o 
citeşte şi îi place atât de mult povestea, încât nu mai pune cartea 
la loc, ci numai coperţile, păstrând pentru sine conţinutul. Cel care 
vine şi doreşte să împrumute şi el aceeaşi carte este victima nu a 
unei glume proaste, ci a egoismului de care este capabilă natura 
umană când vine vorba despre cunoaştere. Deşi copilul care a 
furat paginile cărții le păstrează ca pe o comoară, el începe să 
povestească întreaga istorioară colegilor de joacă. Fidelitatea cu 
care respectă amănuntele povestirii iniţiale este discutabilă, el 
demontând adevărul ficțional şi înlocuindu-l cu unul propriu, care 
însă nu are nici un farmec. 

Cam acelaşi lucru se întâmplă şi cu individul avid de 
cunoaştere, numai că aici totul se agravează, pentru că şi obiectul 
de cunoscut este mai important. Dacă ar fi să speculăm, am putea 
spune că, pe măsură ce ar acumula baza informaţională, omul ar 
încerca să o schimbe, să o distorsioneze şi ar prezenta-o curioşilor 
ca şi cum ar fi a lui. Credem că, pe măsură ce valoarea 
informaţională a cunoaşterii creşte, cu atât se măreşte şi cenzura 
transcendentă aplicată Marelui Anonim. De asemenea, cu cât 
suntem mai curioşi și mai indiscreți față de misterele Universului, 
cu atât ne vom ciocni de o şi mai puternică barieră gnoseologică. 

În schimb, dacă setea noastră de cunoaştere se dezvoltă măsurat, 
dacă învăţăm să evităm comiterea de indiscreţii la nivelul 
comprehensiunii, atunci cu siguranţă proporțiile se vor schimba în 
favoarea noastră. 

Avem deja o condiţie esenţială care poate schimba 
raporturile individului cu Dumnezeu şi cunoaşterea, şi anume 
echilibrul. Antonimul este în accepţia noastră nerăbdarea. Ştim cu 
toții cât de neîndemânatici suntem când devenim nerăbdători. 
Când timpul ne “presează”, dar noi ne păstrăm măsura, putem fi şi 
punctuali, dar şi corecti în atingerea unui obiectiv. 

Ştim cu toţii acel postulat antic aparținător lui Protagoras 
care spune că “omul este măsura tuturor lucrurilor”. Nu putem fi de 
acord cu el atâta vreme cât autocontrolul individului este precar, iar 
curiozitatea lui reprezintă un permanent pericol pentru cunoaştere. 

Credem cu toată convingerea că Dumnezeu este măsura 
tuturor lucrurilor şi de aceea îi este greu sau imposibil omului să fie 
echilibrat; pentru că aceasta presupune o înțelegere cel putin 
corectă a conceptului de Dumnezeu. În acest sens, trebuie să 
spunem că am remarcat o uriaşă gafă în comprehensiunea 
Divinităţii, a libertăţii şi cunoaşterii generate de Ea. lată în ce 
constă greşeala mare a oamenilor: pentru unii dintre noi 
Dumnezeu este redus exclusiv la locul oficial de rugăciune atunci 
când avem necazuri. Numai în momentele grele mergem la 
biserică şi aproape niciodată nu îi mulțumim lui Dumnezeu. Şi 
totuşi, ne considerăm liberi şi inteligenţi! Limitarea conceptului de 
Dumnezeu în funcţie de cursul destinului nostru duce la o 
amputare a libertăţii şi cunoaşterii noastre, aşa cum formalismul 
din timpul clipelor de reculegere este arma nimicitoare a spiritului 
uman. În accepţia oamenilor, conceptul de Dumnezeu şi credința în 
“general beneficiază de o latură maleabilă, elastică, distrugătoare. 
Acest lucru înseamnă că în clipele dificile ale vieţii, omul devine 
mult mai religos, dar se foloseşte de această aparentă 
spiritualizare a sa pentru a trece de momentul-cumpănă. Şi în 
acest caz credinţa sa nu este decât fățărnicie. 

“Numesc pragmatică o credință contingentă de acest fel, 
dar care serveşte ca fundament folosirii reale a mijloacelor pentru 
anumite acțiuni.”160 

Credem că folosirea lui Dumnezeu drept instrument pentru 
dobândirea unor favoruri sau îndeplinirea unor dorințe, deci 
mijlocirea lui Dumnezeu, este un păcat mai mare decât însăşi 
necredința. Prin urmare, individul este capabil atât de o potenţare, 
cât şi de o minimalizare a credinţei sale în Dumnezeu. O tentaţie 
destul de gustată de oameni este ca în clipele fericite ale existenţei 
noastre să-l percepem pe Dumnezeu ca pe un Moş Crăciun estival, 
în vreme ce în fazele neplăcute sau chiar triste să-l înțelegem ca 
pe un fel de profesor exigent şi neînțelegător. Această separare - 
venită, desigur, dintr-un for subiectiv pământesc - se poate instala 
şi manifesta în plan real mai ales în momentele de slăbiciune ale 
omului. Pentru ca cititorul să înțeleagă mai bine unde vrem să 
ajungem cu demonstrația, vom face o paranteză explicativă. 

Să ne imaginăm un elev de liceu care nu ştie decât noţiunile 
elementare din materia A. Profesorul care îi este repartizat la clasă 
este exigent şi aparent neîndurător. Deşi elevului îi place foarte 
mult materia A, incapacitatea lui de a-şi înțelege profesorul dincolo 
de planul didactic îl împiedică să facă vreun progres demn de luat 
în seamă. Teama că va greşi, combinată cu lipsa auto- 
supravegherii permanente, îl determină să blufeze. Elevului i se 
pare că profesorul nu-i mai acordă nici o şansă, ba chiar adoptă o 
atitudine disprețuitoare. Într-un moment de iluminare, elevul 
răspunde la lecţie şi reuşeşte să-şi coordoneze cele două stări, 
teama şi autocontrolul, aducându-le la un numitor comun - evoluția 
intelectuală. Din acea zi, el nu va mai fi inhibat de prezența 
exigentă a profesorului, iar supriza va veni la sfârşitul celor patru 
ani de studiu când elevul, de-acum stăpân pe situație, va putea 
promova foarte bine. 

În plan ontologic, se întâmplă exact acelaşi lucru cu 
individul religios. Lui îi este mai întâi teamă de Dumnezeu. Frică şi 
atât nu înseamnă decât îndepărtarea de Divinitate. In schimb, 

autocontrolul permanent combinat cu teama duc împreună la o 
cunoaştere diferită de cea obținută prin ani întregi de studiu. Este 
vorba aici despre metafizica divină. Aceasta este posibilă numai în 
funcţie de gradul de spiritualizare şi de înțelegere al omului. 

“Virtuosul este un om cu frica lui Dumnezeu fără să-i fie 
frică de El, deoarece a se opune Lui şi poruncilor Lui este un caz 
care pe el nu îl îngrijorează. Totuşi, în fiecare situație de acest fel 
pe care nu o consideră imposibilă, el îl recunoaşte pe Dumnezeu 
ca înfricoşător."181 

Prin urmare, metafizica divină presupune nu numai o 
abordare virtuoasă a vieţii religoase, dar şi înțelegerea şi mai ales 
autocontrolul de fiecare clipă. Perceperea lui Dumnezeu ca 
“înfricoşător” este de fapt un stadiu primitiv, de prim contact al 
omului cu Divinitatea. Speculaţia kantiană este complet eronată, 
pentru că un om curat la suflet ar purta în el în permanență teama 
şi supravegherea tocmai pentru a nu încălca poruncile divine. Şi 
chiar dacă ar avea un moment de slăbiciune, individul ar înţelege 
că pedeapsa i se cuvine, prin urmare, L-ar percepe pe Dumnezeu 
ca fiind drept în acțiunea Sa. 

Vorbeam la început despre mistere. Credem că şi entitatea 
numită suflet reprezintă un mister nedefinibil, dar existent în sine şi 
demonstrabil în mod obiectiv. Adică dispoziţia sufletească sau 
libertatea de expresie a sufletului sunt stări care reprezintă, dar nu 
pot defini sufletul. Este ca şi cum aş lua noțiunea de masă, aş 
spune la ce foloseşte, dar nu aş putea-o defini. În capitolul 
precedent spuneam că omul poate cunoaşte aproape orice 
(invocam limitele bunului simț) dacă este impulsionat de suflet. 
Credem că Dumnezeu, precum Marele Anonim filosofic, este 
deținătorul şi părintele tuturor sufletelor. Prin urmare, Dumnezeu îi 
dă omului impulsul de a cunoaşte, păstrând însă cadrele invizibile 
ale cenzurii. 

Dacă individul îşi păstrează echilibrul comportamental în 
toate acțiunile sale, dacă indiferent ce i s-ar întâmpla, credința sa 
în Dumnezeu este măsurată, el va atinge acel stadiu în care 

metafizica divină îi va fi accesibilă. 

“Există o cauză sublimă şi înțeleaptă care trebuie să fie 
cauza lumii nu numai ca natură atotputernică acţionând orbeşte 
prin fecunditatea ei, ci ca inteligență acţionând prin libertate."162 

Prin urmare, în absența credinţei, Divinitatea este 
imaginată ca o entitate cu o gândire şi o activitate haotică. lubirea 
şi înțelegerea corectă a principiului Divinităţii, exprimarea crezului 
divin în cadrele libertăţii şi înțelegerea păcatului ca o altă formă de 
desăvârşire - toate acestea formează metafizica divină. 
Cunoaşterea de Dumnezeu cu tot ceea ce incumbă ea reprezintă 
calea către cunoaşterea universală. Teoria noastră este 
asemănătoare cu cea protestantă pentru că nu concepem un 
intermediar între sufletul omului şi Dumnezeu. Preotul se 
deosebeşte de mireni prin simplul fapt că el este îndrituit să ierte 
păcatele şi să împărtăşească, acțiuni pe care laicii nu au cum să le 
îndeplinească. “Bazată pe purificarea prin credinţă, sacerdoţiul 
universal şi autoritatea Bibliei, Reforma protestantă pune 
credinciosul în legătură directă cu Dumnezeu, al cărui cuvânt este 
inclus în Biblie, pe care trebuie să o citim şi s-o consultăm zilnic."163 

Totuşi, în vreme ce protestantismul pune mare accent pe 
perceperea Divinităţii ca atare, fără nici o ambiție a cunoaşterii 
Sale, noi abordăm totul numai din punct de vedere metafizic divin. 
În acest plan, concepem sufletul ca fiind de două feluri, în funcţie 
de atenţia pe care o acordă individul spiritualizării sale. Există deci 
suflet îndumnezeit şi suflet uscat. 

Spuneam că pentru a cunoaşte, ca şi pentru a fi liber, omul 
trebuie să se spiritualizeze foarte puternic. Aceasta înseamnă o 
cotitură gravă în comportamentul şi mentalitatea sa, iar la interior o 
reorientare ascendentă a sufletului. Prin urmare, perceperea lui 
Dumnezeu ca fiind unitatea cognitivă universală îndumnezeieşte 
sufletul făcând posibilă şi asimilarea treptată a cunoaşterii. Prima 
lecţie pe care omul trebuie să o înveţe este că înțelegerea totală nu 
este posibilă într-o' singură viață, deci preocuparea intelectuală a 
individului este eternă, ca şi dumnezeirea şi cunoaşterea. Dacă 

baza informaţională ar fi asimilabilă în decursul unei vieţi, individul 
şi-ar pierde motivaţia de a mai trăi. 

Sufletul uscat aparţine omului care şi-a neglijat intimul 
spiritual; în acest caz, sufletul beneficiază de o reorientare 
descendentă. În sine, individul porneşte de la zero. Pe măsură ce 
se maturizează, el îşi croieşte drumul alegând dumnezeirea sau 
uscăciunea. Diferenţa la nivel ontologic este explicabilă. Omul cu 
un suflet îndumnezeit se înțelepțeşte mai ales în sens umanist. În 
schimb, cel cu sufletul uscat, deci individul care fie nu a primit 
cunoaşterea divină, fie aceasta a fost refuzată de conştiinţă, este 
un tip materialist. În general, ateii sau oamenii cu o credință 
îndoielnică ocupă această a doua categorie. Tiparul clar pentru 
primul caz este acela al ascetului îndumnezeit. Vedem deci că 
acesta, datorită atitudinii sale, obţine şi libertate, şi cunoaştere, iar 
sufletul său este iluminat. 

“Numai atunci când el ştie că convingerea sa este sinceră 
şi plăcută lui Dumnezeu, efectele acelei forțe trezesc în el ideea 
sublimului acestei ființe; căci el descoperă în sine sublimul 
convingerii conforme cu voinţa ei şi astfel se ridică deasupra 
fricii."164 

Prin urmare, momentul îndumnezeirii este unul pogorâtor, 
poate părea subiectivă şi deplasată demonstraţia noastră, însă ne 
vom folosi de o realitate celebrată de două mii de ani pentru a ne 
face înţeleşi. 

Sfinţii Părinţi au încercat să definească entitatea numită 
Sfântul Duh. Ei au ajuns la concluzia că Sfântul Duh este o 
manifestare a lui Dumnezeu Tatăl, dar această acţiune rămâne 
nevăzută. Spuneam că în calendarul bisericesc este notată o 
sărbătoare cunoscută sub numele de “Pogorârea Sfântului Duh”. 
Stim că Sfinţii Apostoli, câtă vreme au ucenicit pe lângă lisus 
Cristos, au învăţat printre altele şi exerciţiul smereniei şi al bunei 
măsuri. Din Biblie se înțelege că numai Sfântul Apostol Pavel era 
un om şcolit în adevăratul sens al cuvântului, ceilalţi fiind oameni 
simpli. Totuşi, timpul petrecut cu lisus Cristos şi mai ales însuşirea 

învăţăturii Acestuia au reorientat sufletele Apostolilor în sens 
ascendent, ei reuşind să-L cunoască pe Dumnezeu prin Fiinţa 
Mântuitorului. Putem spune că Sfinţii Apostoli au cunoscut 
metafizica divină, înțelegând prin aceasta perceperea corectă şi 
totală a Divinităţii. Multă vreme, cunoaşterea divină nu s-a 
manifestat în plan real pentru că întreaga cantitate informaţională 
trebuia înmagazinată în memorie. Pogorârea Sfântului Duh a 
însemnat de fapt posibilitatea ca cei 12 Apostoli să transpună în 
plan rea! metafizica divină, iar propovăduirea a însemnat aplicarea 
cunoaşterii divine. 

Din punct de vedere ontologic, Pogorârea Sfântului Duh 
înseamnă oportunitatea de a deveni dintr-un om simplu un înțelept, 
prin îndumnezeirea sufletului. Credem că în existența fiecăruia 
dintre noi a existat un moment în care Sfântul Duh ne-a iluminat 
întru schimbarea destinului nostru. Prin urmare, numai prin 
credinţă şi prin iubire poate fi cunoscut Dumnezeu, ca unitate 
informaţională şi prin El, creaţia umană. Căci şi aceasta a putut fi 
posibilă tot prin voia lui Dumnezeu. Credem cu certitudine că 
Divinitatea îi iluminează pe toţi cei care cred în ea cu puterea 
cunoaşterii. A refuza cunoaşterea înseamnă a-l nega pe 
Dumnezeu. 

“Fiecărei vieţi omeneşti îi este hărăzit să fie religoasă. A 
vrea să negi aşa ceva înseamnă să le încurci pe toate şi să suprimi 
conceptul de individ, neam şi nemurire."165 

Prin urmare, a refuza cantitatea de spiritual existentă în 
destinul propriu este un păcat înfăptuit individual, dar repercutat la 
nivel de omenire. În concepţia noastră, Divinitatea i-a îndumnezeit 
pe Sfinții Apostoli pentru a-şi dovedi cu şi mai multă putere 
existența. Totuşi, credem că un scop secundar a fost acela de a 
institui moştenirea pentru urmaşi. Acest lucru înseamnă că toţi cei 
iluminati de Dumnezeu au realizat câte ceva extrem de important 
pe care.l-au predat moştenitorilor. Aceasta nu este decât o 
modalitate în plus de a perpetua Creaţia prin intermediul indivizilor 
îndumnezeiţi. 

Putem spune către final că există posibilitatea unei 
translatări la nivel comportamental în ceea ce priveşte sufletul 
uscat. Deci un individ materialist şi declarat ateu poate să sufere o 
transformare spectaculoasă la nivelul spiritului său, astfel încât să 
devină într-o perioadă oarecare de timp un om credincios. 
Descoperirea Divinităţii ca a unei realități permanente face cu mult 
mai mare bucuria individului şi mult mai rapidă este şi reorientarea 
ascendentă a sufletului său. 

Propunem un scurt rezumat al acestui capitol pentru a fi siguri că 
vom fi fost înțeleşi. 

Ideea de bază formulată sub forma unui postulat este: 
“Cunoaşterea dumnezeirii înseamnă în mod automat cunoaşterea 
universală”. Plecând de la această teorie, am formulat diferențele 
dintre sufletul îndumnezeit şi cel uscat şi am explicat modul în care 
apropierea de Dumnezeu este posibilă; am precizat că evoluția 
intelectuală este rezultatul îmbinării fricii cu autocontrolul. 
Cunoaşterea finală la care ajunge omul puternic spiritualizat se 
numeşte metafizică divină. Pornind de la această definiție, am 
analizat rolul sufletului în asimilarea noționaiă şi ne-am ocupat de 
momentul îndumnezeirii. Iluminarea sau îndumnezeirea am 
înțeles-o ca pe transfuzia de cunoaştere pe care o aplică 
Dumnezeu omului. 

În capitolul ultim vom urmări stadiile degradării percepției 
Divinităţii la nivel mental şi rezultatele acestei degradări în plan 
spiritual. 

CAPITOLUL VII 


CAZURI - EXCEPȚIE 


he un sentiment straniu la final de carte şi tocmai 
această stare vrem s-o exemplificăm în următoarele 
pagini. 

Am considerat întotdeauna că înțelegerea Divinităţii este o 
posibilitate realizabilă pentru orice individ, fie el ateu sau 
declarându-se doar un curios în materie de religie. Totuşi, câţi 
oameni care au pornit de la acest punct nu au atins ulterior un 
stadiu vecin cu sfințenia! Câţi filosofi care dintr-o mândrie 
copilărească nu au putut să-şi recunoască în paginile scrise 
credința ardentă în Dumnezeu! Tindem să credem că tocmai 
această puternică spiritualizare atât de adânc îngropată în 
tenebrele sufletului a fost cea care a dat naştere unor sisteme 
filosofice de mare valoare. Nu putem să nu afirmăm că deşi l-au 
transformat pe Dumnezeu în Marele Anonim sau într-un imperativ, 
chiar dacă inițial Dumnezeu a fost perceput ca Unul, ca principiu 
numeric, acei filosofi L-au înțeles cu adevărat, dar L-au camuflat în 
spatele unor postulate. De ce au recurs la astfel de stratageme nu 
putem şti cu siguranță; speculăm doar că aceasta era modalitatea 
în care Divinitatea se autodefinise pentru ei. 

- În fond, în cadrul procesului de perpetuare a Creaţiei, 
Divinitatea îşi poate face apariţia desigur sub o formă voalată de 
diverse concepte sau axiome. importantă este urma pe care o lasă, 
postulatul pe care îl impune ca şi continuare a Creaţiei. În această 
gamă credem că intră şi Marele Anonim, dar şi imperativul 

categoric divin al lui Kant; nu departe de aceste concepte se află şi 
principiul numeric al anticilor şi multe alte asimilări gnoseologice 
ale Divinităţii din alte religii. 

Înțelegerea Divinităţii am considerat-o “firul roşu călăuzitor” 
al acestei cărţi. Tocmai de aceea am pornit de la analiza modului 
de percepere a Dumnezeirii în alte culturi şi civilizaţii, constatând 
că unitatea divină, ca bază informațională principală, reprezintă o 
mare ispită pentru individ; în schimb, am văzut cum schimbarea 
registrului şi trecerea de la curiozitate la dorința de cunoaştere 
măsurată se constituie într-un proces anevoios şi de lungă durată. 

Au exista însă filosofi care ne-au bulversat prin etalarea 
cunoştinţelor lor în materie de teologie. Încă nu am reuşit să ne 
explicăm cum au ajuns la acele concluzii atât de tulburătoare şi ce 
traumă psihică şi-a pus amprenta asupra modului lor de judecare. 
Deşi în această carte ne-am străduit să-i tratăm pe predecesorii 
noştri cu respectul cuvenit, fără însă a-i menaja, totuşi în 
următoarele rânduri ne vom asuma riscul unui drept la replică pe 
care teologii nu au avut curajul până acum să-l ofere. 

Rudolf Steiner. Un gânditor de la începutul acestui secol 
care a reuşit să aiurească destul de multă lume cu concepţiile sale 
puţin cam năzdrăvane. În timpul liber, Steiner interpretează 
miracolul cristologic punându-l de această dată sub aura 
paranormalului. Arborând deci această atitudine de scientist, el 
începe să facă tot felul de speculaţii pe marginea originii 
Mântuitorului şi a finalităţii existenței Sale. Credem că, iniţial, 
Steiner a fost un om îndumnezeit, dar şi-a bătut joc de iluminare şi 
a transformat-o în paranormal, deci în comercial. Altminteri nu 
putea spune că de fapt în lisus Cristos àu existat două suflete, 
dintre care unul “uman”, iar altul “divin”. 

Steiner imaginează cristologia ca pe un fel de recipient în 
care pui sare şi piper şi iese o teorie care va revoluţiona lumea. În 
concepția lui Steiner, lisus Cristos a fost un om normal, al cărui 
destin a fost întrerupt pentru un moment de intrarea în acțiune a 
sufletului numărul doi, adică cel divin. Din acea clipă, Cristos a 

devenit Învățătorul, Mântuitorul, iar sufletul iniţial a fost anihilat de 
puterea divină a celui de-al doilea. Redusă la extrem, teoria sună 
cam aşa: Dumnezeu s-a folosit de lisus Cristos ca de un vas în 
care a trimis un suflet divin. 

“individualitatea lui Cristos vine din Soare şi nu a coborât pe 
pământ decât în momentul botezului în apa lordanului.” 166 

Prin urmare, acel spirit pogorât brusc a stat vreme de 30 de 
ani în culisele cereşti până când a fost trimis să transforme lumea. 
Programat matematic, acel suflet trebuia să acţioneze doar trei ani, 
după care se retrăgea din nou în culise. 

“Ceea ce caracterizează individualitatea lui lisus este faptul 
că este destinată să acționeze în lumea terestră numai trei ani.”167 

Avem deci de-a face cu o minimalizare a conceptului de 
Fiul Domnului, de vreme ce acest gânditor îi contrazice chiar şi pe 
Sfinţii Apostoli. Steiner excelează în fantasmagoric în prezentarea 
teoriei sale despre lisus reîncarnat. El nu concepe ca naşterea 
Mântuitorului să fi fost unică, iar Învierea de asemenea. 
Dimpotrivă, el susţine că iniţial lisus a fost Buddha. După ce s-a 
spiritualizat sub identitatea lui Buddha, a murit, însă sufletul lui a 
revenit pe pământ purtând aura Mântuitorului. Steiner anulează 
fără jenă nu numai miracolul naşterii, dar minimalizează pentru a 
doua oară natura celestă a lui Cristos. Mai mult decât atât, autorul 
afirmă că lisus s-a mai reîncarnat de câteva ori până să se ridice 
la ceruri. În opinia gânditorului, Mântuitorul a trăit chiar şi în vremea 
Renaşterii, ba l-a întruchipat şi pe Christian Rosenkreutz. Nu 
putem să spunem că nu ne-am gândit niciodată la problema 
reîncarnării, pentru că am minţi cu sfruntare. Dar să mergem cu 
fabulaţia până unde a ajuns Steiner nici prin cap nu ne-a trecut. 
Probiema Unicului în lume este discutabilă, atâta vreme cât acesta 
este privit prin prisma Divinităţii. Dacă Unicul este căutat scăzând 
în potență Divinitatea, întreaga teorie sfidează aberantul. 

“În Cristos înviat trebuie să vedem un fel de paternitate 
primordială, un Adam spiritual care pătrunde în sufletele oamenilor 
când aceştia realizează acea trăire profundă şi îi face să ajungă la 

eul lor total, ia ceea ce animă eul în mod just."168 

Prin urmare, în concepția gânditorului, Dumnezeu nu 
există, singurul care joacă rol dublu de Tată-Fiu fiind lisus. 
Asocierea cu Adam care pătrunde în sufletele oamenilor este deja 
o filosofie prezentată în cheie parodică. Nu credem că poate exista 
o percepere atât de eronată a elementului divin. Coeficientul de 
eroare nu este atât de mare, încât să facă loc unor inepții de genul 
celor expuse mai sus. Adică înţelegerea divinului este posibilă şi în 
această carte am prezentat şi condiţiile. Nu suntem de părere că 
însăşi Divinitatea ar lăsa să se petreacă astfel de scăpări inepte 
fără să introducă un program de anulare totală a autorului. 

Părerea noastră este că Steiner s-a comportat deplorabil, el 
căutând semnificaţii şi traduceri în simbolistica religoasă. 
Asemănarea lui cu aceea a unui elev ce analizează o strofă 
bacoviană încercând să îi pătrundă sensurile este din ce în ce mai 
evidentă. Mai problematic este faptul că, dacă elevului îi sunt 
permise erori de judecată, în cazul lui Steiner altfel stau lucrurile. 
Credem că această “meserie” de “analist” al Divinităţii trebuie 
aleasă cu foarte mare grijă şi atenţie. Un prim motiv este acela al 
unor posibile gafe care nu sunt scuzabile sub nici o formă. Un al 
doilea motiv este analizarea capacităţii de cunoaştere a metafizicii 
divine şi numai în funcţie de aceasta individul poate să meargă mai 
departe. Repetăm, în concepția noastră, Steiner a fost iniţial un tip 
îndumnezeit, care însă a pierdut măsura judecății sale, devenind 
cu timpul bigot. 

Prin urmare, Steiner nu comentează în scrierile sale 
perceperea Dumnezeului Adevărat, ci, dimpotrivă, îşi analizează 
propria imaginație. Căci fără îndoială Divinitatea din paginile sale, 
miracolul cristologic şi confundarea acestuia cu “Adam spiritual” nu 
pot fi decât rodul minţii unui bigot. Spuneam că bigotul este un tip 
egoist, lucru care se regăseşte şi în atitudinea lui Steiner. Căci a 
considera existența naturii umane un simplu angrenaj 'de 
reîncarnări, în care omenescul se confundă cu divinul, este 
expresia unei lipse totale de.iubire faţă de oameni. 

Cu Steiner se mai întâmplă un lucru destul de bizar: el 
transformă divinul real în omenesc şi deci în obiect al disprețului, 
în timp ce un Dumnezeu contrafăcut îşi face apariția încetul cu 
încetul. Gânditorul îşi construieşte divinitatea pe teorii paranormale 
imposibil de verificat şi deci cu atât mai puţin credibile pentru 
cititorii săi. 

Dacă Steiner şi-a pierdut măsura în sens bigotic, 
Schopenhauer a pierdut-o în sens ateic. Constatăm deci cât de 
greu este pentru personalităţile labile să păstreze echilibrul corect 
pentru a percepe cum se cuvine Divinitatea. 

În cazul lui Schopenhauer avem de-a face cu un fel de joc 
de-a credința-necredinţa. Schopenhauer a beneficiat în copilărie 
de o strictă educaţie dogmatică, fapt ce i-a afectat în mod negativ 
credința. Fin mânuitor al condeiului, el lansează câteva idei-pilot în 
legătură cu Divinitatea, pentru ca apoi să se declare ateu; extrem 
de egoist, el defineşte vointa umană ca fiind singurul motor al 
oricăror acţiuni. Prin urmare, Dumnezeu nu există, omul este cel 
care stăpâneşte peste toate şi, cu cât individul este mai inteligent, 
cu atât voinţa sa este mai mare, iar stăpânirea celorlalţi devine din 
ce în ce mai realizabilă. 

În acest capitol am prezentat numai două din multele 
percepții eronate ale conceptului de Dumnezeu. Aceste cazuri- 
excepţie întăresc regula că înțelegerea adevărată şi echilibrată 
este posibilă câtă vreme există o sinceră credinţă. Erori de 
judecată, precum cele prezentate mai sus, pot fi posibile numai 
dacă omul grăbeşte procesul de cunoaştere divină sau dacă se 
lasă dominat de dogmă. 

Trebuie să precizăm că aceste abateri de la drumul drept 
nu slăbesc puterea conceptului de Dumnezeu. Erorile există ca idei 
în sine fără nici o bază reală. Dumnezeu există atât teoretic, cât şi 


ca oglindire în real. 
QRA, 

ÎNCHEIERE 


Sfârşim această carte cu un sentiment de tristețe. Este 
acea mâhnire pe care o simţim cu toţii când ne despărțim de 
cineva drag cu care am petrecut mult timp împreună şi am 
împărtăşit multe ale sufletului. Avem însă şi acel sentiment de 
totală eliberare pe care o aşteptam şi o năzuiam de multă vreme. 

Gândită matematic, sistematic, cartea nu-şi propune să se 
impună anulând toate ale genului. Dimpotrivă, ea se impune 
acceptând această gândire preexistentă şi folosindu-se de ea; nu 
suntem convinşi că am epuizat întreaga energie tematică, dar 
avem multumirea sufletească de a fi adus credinţa din planul strict 
teologic în cel metafizic şi mai apoi în cel metafizic divin. În ciuda 
exemplelor şi a expunerii destul 'de detaliate, nu credem că 
tiparele comportamentale vor suferi vreo schimbare radicală într- 
un viitor apropiat. Dimpotrivă, suntem perfect conştienţi de faptul 
că vom intra într-un conflict doctrinar cu reprezentanții Bisericii 
ortodoxe care ne vor martiriza verbal, desigur, pentru îndrăzneala 
de a le fi punctat greşelile. 

Nu vrem să ne încoronăm deja cu ideea că am elaborat un 
sistem metafizic, dar ne-ar plăcea să credem că am pus măcar 
temelia metafizicii divine. 

În final, trebuie să spunem că nu pretindem că suntem 
originali. Dar în măsura în care nu a mai scris nimeni postulatele 
din această carte, ne considerăm deschizătorii unui drum încă 
neumblat, pe care ne vom strădui să-l perfecţionăm, raportând 
totul la ceea ce am elaborat până acum. 

